text:
- བསེ་རོང་འོད་ཟེར།
- ༅༅། རྒྱལ་ཁབ་གསུམ་གྱི་ལྷན་ཚོགས་དང་སིམ་ལའི་ཆིངས་ཡིག་སྐོར་ཅུང་ཟད་གླེང་བ།
- ཐོག་མའི་གླེང་གཞི།
- སྤྱིར་གླེང་བར་བྱ་བའི་ལོ་རྒྱུས་ཀྱི་ཐ་སྙད་ལ་མི་རིགས་སོ་སོའི་ཐུན་མོང་མ་ཡིན་པའི་ཁྱད་ཆོས་ཀྱིས་འབོད་སྟངས་མ་འདྲ་བ་རེ་ཡོད་པ་བཞིན། འདིར་འུ་ཅག་ཁ་བ་གངས་ཅན་པའི་བརྡ་ལ་གྲགས་པའི་ལོ་རྒྱུས་ཀྱི་ཐ་སྙད་གྲུབ་ལུགས་ལ་སྔོན་བྱོན་མཁས་དབང་དག་གི་ཞལ་རྒྱུན་དུ། རྒྱལ་བློན་སོགས་ཀྱི་རླབས་ཆེ་པའི་མཛད་རྗེས་དང་བྱས་ཉེས་གང་མཆིས་རྣམས་གནད་བསྡུས་ཀྱིས་རྟགས་སམ་རི་མོའི་ལམ་ནས་བཀོད་པའི་ཁྲམ་ཡིག་རིམ་གསོག་བཞིན་བསྟར་ལ་བརྒྱུས་ཏེ། ཉར་ཚགས་བྱས་པ་སོགས་ལས་གྲུབ་པའི་ལོ་རིམ་འདས་ཀྱི་བྱུང་བ་བརྗོད་བྱ་གཙོ་བོར་བྱས་པ་ཤིག་ལ་ལོ་རྒྱུས་ཞེས་ཡོངས་སུ་གྲགས། དེ་ལྟ་བུའི་ལོ་རྒྱུས་ལ་ང་ཚོས་སློབ་སྦྱོང་བྱེད་པའི་དགོས་དོན་ཡང་སྙིང་ལོ་རྒྱུས་ཀྱི་ཉམས་མྱོང་ལེན་ཕྱིར་དང་། ལོ་རྒྱུས་ལ་ཞིབ་མཇུག་བྱེད་པ་ལོ་རྒྱུས་ཀྱི་བསླབ་བྱ་དང་བདེན་དཔང་འཚོལ་སྙེག་ཆེད་ཡིན་པ་ལས་འདས་དོན་ཁོ་ན་རྟོགས་ཕྱིར་ག་ལ་ཡིན། འདས་པའི་ལོ་རྒྱུས་ལ་ཞིབ་མཇུག་བྱེད་པའང་ང་ཚོའི་ཡབ་མེས་ཚོས་མི་ཚེའི་འཚོ་བ་སྐྱེལ་སྟངས་དང་། ཉམས་མྱོང་སྟོབས་ཤུགས་སམ་ལེགས་ཉེས་བླང་དོར་འབྱེད་པའི་རྣམ་དཔྱོད་ཀྱི་རྕལ་ལས་ལས་མཛད་རྗེས་གང་དང་གང་བཞག་ཡོད་མེད་སོགས་རྟོགས་པར་བྱེད་པ་ཡིན་ན་ཡང་། གཙོ་བོ་ཆགས་འཇིག་གནས་སུ་སླེབས་པའི་ད་ལྟའི་བོད་མི་རིགས་ཀྱི་ཛ་དྲག་གནས་སྟངས་དང་འབྲེལ་བ་ཆེས་ཆེར་ལྡན་པར་མ་ཟད། མ་འོངས་བོད་མི་རིགས་ཀྱི་སོན་རྩར་གྱུར་བའི་ད་ལྟའི་གཞོན་སྐྱེས་དང་མི་རབས་རྗེས་མ་རྣམས་ཀྱི་འཚོ་གནས་ཀྱི་ཚེ་སྲོག་ལའང་འབྲེལ་བ་དམ་ཟབ་བཅངས་ཡོད། དེར་བརྟེན་ཉེ་བའི་དུས་རབས་བཅུ་དགུ་པའི་དུས་མཇུག་དང་དུས་རབས་ཉི་ཤུ་པའི་དུས་མགོར་བོད་གངས་ཅན་གྱི་ལྗོངས་འདི་ཡོབ་རོབ་དང་། ཨེ་ཤེ་ཡ་གླིང་གི་གོང་མའི་རྒྱལ་ཁབ་ཆེན་པོ་དབྱིན་ཇི་དང་། ཨི་རུ་སུ། མན་ཇུ་གསུམ་བར་འཕྲོག་རེས་བྱེད་ཡུལ་དུ་གྱུར་པའི་དུས་སྐབས་གཉན་འཕྲང་ཅན་གྱི་གནས་སྟངས་འོག་དཔའ་མཛངས་བརྟུལ་ཕོད་ལྡན་པའི་བོད་མི་རིགས་ཀྱི་ཡབ་མེས་ཚོས་བཙན་རྒྱལ་དེ་དག་གི་ཤུགས་རྐྱེན་བོད་ནང་སླེབས་པར་ངོ་རྒོལ་གནད་དུ་འཁེལ་བ་གནང་ཡོད་པར་མ་ཟད། བོད་རྒྱལ་ཁབ་ཀྱི་ཐོབ་ཐང་གསལ་པོར་ངོས་འཛིན་གྱིས་རྒྱལ་ཁབ་གསུམ་གྱི་ལྷན་ཚོགས་སིམ་ལར་སྐོང་འཚོགས་གནང་བ་དང་། རང་དབང་ལྡན་པའི་རྒྱལ་ཁབ་ཀྱི་ཁྱད་དབང་ཐོག་ནས་སིམ་ལའི་ཆིངས་ཡིག་ཐད་ཀར་བཞག་པ་སོགས་ཀྱི་སྐོར་དོན་ཚན་གསུམ་གྱི་སྒོ་ནས་གསལ་བཤད་བྱེད་འདོད་བྱུང་།
- དང་པོ། སིམ་ལའི་ཆིངས་ཡིག་འཇོག་དགོས་པའི་རྒྱུ་རྐྱེན།
- དེང་སྐབས་བོད་རིག་པ་སྒོ་གང་ས་ནས་འཛམ་གླིང་ཤར་ནུབ་ཡོངས་ལ་ཁྱབ་བཞིན་པའི་གནས་སྟངས་བཟང་བོའི་འོག་བོད་ཀྱི་ལོ་རྒྱུས་རིག་པ་ལ་ཞིབ་འཇུག་བྱེད་མཁན་དབྱར་མཚོ་བཞིན་འཕེལ་བའི་སྐབས་འདིར། ལོ་རྒྱུས་སྟེང་གི་བོད་ཀྱི་བདག་དབང་སྐོར་ལ་གླེང་གཞི་ཆེན་པོར་ཆགས་པ་དང་སྟབས་བསྟུན་ཏེ་རྒྱ་རིགས་ཆེན་པོའི་བསམ་བློའི་ལྟ་བའི་གཡོ་བྱུས་འོག་ཚུད་པ་འགའ་ཤས་ཀྱིས་བོད་རང་བཙན་གྱི་གླེང་གཞི་ནི། དབྱིན་ཇི་བཙན་རྒྱལ་རིང་ལུགས་པས་གསར་གཏོད་བྱས་པ་ཡིན་ལ་ད་དུང་བྱེད་མུས་ཡིན་པ་དང་། ཏཱ་ལའི་བླ་མ་སྐུ་ཕྲེང་བཅུ་གསུམ་པ་ཉིད་ཀྱིས་བོད་རང་བཙན་མཐའ་གཅིག་ཏུ་དགོས་པའི་འདོད་ཚུལ་འཛིན་གནང་མེད་པའི་སྐབས་སུ་དབྱིན་ཇིས་བོད་རང་བཙན་དགོས་པའི་འདོད་ཚུལ་མཐའ་གཅིག་ཏུ་འཛིན་པ་ར་སྤྲོད་ཡང་ཡང་བྱུང་བ་དང་། ཡང་རྦད་དེ་དབྱིན་ཇིའི་སྟོབས་ཤུགས་ཁོངས་སུ་འདུ་བར་བྱེད་དགོས་པ་ཡིན་པ་བཅས་གོང་གསལ་ནི་མི་རིང་བར་སིམ་ལའི་གྲོས་ཚོགས་འཚོག་རྒྱུའི་འབྱུང་གཞི་ཡིན་ཞེས་གླེང་ཡང་། རང་རྒྱལ་གཞན་ཕམ་གྱི་ལམ་ནས་རྒྱ་སྐྱེད་རང་ལུགས་གཙིགས་འཛིན་བྱེད་པའི་དབྱིན་གཞུང་ལ་དྲང་བདེན་གྱི་སྲིད་བྱུས་འདི་འདྲ་ཞིག་ལག་བསྟར་བྱེད་ག་ལ་ཕོད། སྐབས་དེར་དབྱིན་ཇིས་བོད་ལ་གསལ་ཁ་མེད་པའི་སྲིད་བྱུས་བཟུང་ནས་བོད་འདི་འཛམ་གླིང་ཕྱི་རོལ་ལྟ་བུའི་གནས་སྟངས་འོག་ཉེ་འབྲེལ་རྒྱལ་ཁབ་གང་ལའང་འབྲེལ་མེད་ཁེར་རྐྱང་དུ་རྒྱ་གར་བྱང་ཕྱོགས་ཀྱི་ས་མཚམས་བརྟན་པོ་བཟོ་ཕྱིར་རྒྱལ་གསུམ་གྱི་བར་གནས་རྭ་བ་ལྟ་བུར་བཞག་པ་མ་གཏོགས། བོད་འདི་རང་བཙན་གྱི་ངོ་བོའི་ཐོག་ནས་ཁྱིམ་མཚེས་རྒྱལ་ཁབ་རྣམས་དང་མཉམ་འབྲེལ་གྱིས་དེང་རབས་འཁྲུག་ཆ་ལྡན་པའི་རྒྱལ་སྤྱིའི་སྤྱི་ཚོགས་ནང་རང་ཉིད་ཀྱི་ཁེ་བཟང་སྲུང་སྐྱོབ་ཆེད་ཞུགས་རྒྱུར། དབྱིན་གཞུང་ལ་འདོད་བློ་མེད་པ་ཨུ་རུ་སུ་དང་རྒྱ་ནག་གཉིས་ལ་ཐད་ཀར་ཆིངས་ཡིག་བཞག་པ་སོགས་ལས་གསལ་པོར་རྟོགས་ཐུབ། ཨུ་རུ་སུའི་ཤུགས་རྐྱེན་བོད་ནང་སླེབས་པར་དོགས་ཟོན་གྱིས་དབྱིན་ཇིའི་དཔུང་དམག་བཙན་འཛུལ་གྱིས་བོད་ཀྱི་རྒྱལ་ས་ལྷ་སར་འབྱོར་ལ་ཉེ་སྐབས། ༧ གོང་ས་༧སྐྱབས་མགོན་ཆེན་པོ་མཆོག་སྐུ་འཁོར་ཧྲག་བསྡུས་དང་སྐུ་སྲུང་དམག་མི་འགའ་ཤས་བཅས་ཤིང་འབྲུག་ཟླ་བ་དྲུག་པའི་ཚེས་བཅོ་ལྔ་ཕྱི་ལོ་༡༩༠༤ཟླ་བ་༧ཚེས་༣༠ཉིན་གྱི་སྔ་དྲོའི་ཆུ་ཚོད་གསུམཔའི་ཐོག་རྩེ་ཕོ་བྲང་ནས་ཆིབས་ཞལ་བསྒྱུར་ཏེ་སོག་ཡུལ་ནང་སྐུའི་ཉེན་བྱོལ་དུ་ཕེབས་འབྱོར་གྱིས་སོག་པོའི་ནང་གི་གནས་ཚུལ་འགྱུར་འགྲོས་གཟིགས་ཞིབ་དང་། ལྷག་དོན་མན་ཇུ་གོང་མ་ཡུམ་སྲས་ཀྱིས་པེ་ཅིང་དུ་གདན་ཞུ་མི་སྣ་ཆེད་གཏོང་རིམ་འབྱོར་གྱིས་པེ་ཅིང་དུ་ཕེབས་ཏེ་མན་ཇུ་གོང་མ་ཡུམ་སྲས་དང་མཇལ་འཕྲད་ཀྱིས་ཁམས་ཕྱོགས་སུ་རྒྱ་དམག་གིས་བཙན་འཛུལ་མཚམས་འཇོག་དང་། བོད་རྒྱ་གཉིས་ཀྱི་མཆོད་ཡོན་གྱི་འབྲེལ་གོང་མཐོར་གཏོང་ནས་རང་ས་རང་སྐྱོང་དང་། ཕྱོགས་གཉིས་ཀའི་ས་མཚམས་སྔོན་བཞིན་གནས་དགོས་སྐོར་སོགས་ཐུགས་མོལ་རྒྱས་པར་བྱས་ཀྱང་། མན་ཇུ་སྲིད་གཞུང་ཡུན་རིང་གནས་མི་ཐུབ་པ་ཐུགས་ལ་འཁྲུངས་ཤིང་། ལྷག་དོན་རྒྱ་ནག་མི་རིགས་ཆེན་པོའི་བསམ་བློའི་ཞེན་འཛིན་གྱི་གནས་སྟངས་འོག་བོད་ཀྱི་ཤར་མཐར་བཙན་འཛུལ་གྱི་གནད་དོན་དང་། རྒྱ་གར་དབྱིན་གཞུང་དོགས་འདྲོགས་དང་འབྲེལ་དཔུང་དམག་སྟོད་ཕྱོགས་ནས་བོད་སར་བཙན་འཛུལ་བྱས་པའི་ཉེན་ཁ་ལ་བརྟེན་ནས་༧གོང་ས་༧སྐྱབས་མགོན་མཆོག་རང་གི་སྐྱོང་ཡུལ་ཆོས་ལྡན་གྱི་ཞིང་ཁམས་སུ་བཞུགས་མ་བཟོད་པར་ས་མཐར་ཆིབས་བསྒྱུར་གྱིས་རེ་ཞིག་གཞན་ཡུལ་དུ་བཞུགས་དགོས་བྱུང་བ་སོགས་ཀྱིས་སྐུ་ངལ་བརྒྱ་ཕྲག་འཛེམས་མེད་ཉམས་སུ་བཞེས་དགོས་བྱུང་བའི་རྒྱུ་རྐྱེན་མཐར་གཏུགས་ན། བོད་འདི་རང་བཙན་གྱི་ངོ་བོར་གནས་ཀྱང་ཕྱི་འབྲེལ་དང་དེང་རབས་ཚན་རྩལ་སོགས་ཀྱི་ཐད་རྗེས་ལུས་ཐེབས་པའི་རྐྱེན་གྱིས་བོད་རང་བཙན་རྒྱལ་སྤྱིའི་རང་བཞིན་ལྡན་པའི་ངོས་འཛིན་གསལ་པོར་བཟོ་མ་ཐུབ་པའི་གནད་དོན་ལ་ཐུག་པར་ཐུགས་ལ་དགོངས་ཤིང་། པེ་ཅིང་དུ་ཞུགས་རིང་ཨ་མི་རི་ཀིའི་གཞུང་ཚབ་དང་། དབྱིན་ཇི། ཨུ་རུ་སུ། ཉི་ཧོང་། ཧྥ་རན་སི། འཇར་མན་བཅས་ཀྱི་གཞུང་ཚབ་སོ་སོར་སྐུ་དངོས་སུ་ཕེབས་ཏེ་རྒྱལ་ཁབ་དེ་དག་དང་འབྲེལ་ལམ་ཆེད་བཙུགས་ཀྱིས་བོད་རང་བཙན་གྱི་གནས་བབས་གསལ་བཤད་དང་སྦྲགས། བོད་འདི་དེང་རབས་ཚན་རྩལ་གྱི་ལམ་ནས་སྲུང་སྐྱོབ་དང་ཡར་རྒྱས་གཏོང་ཐབས་ཕྱོགས་ལ་རོགས་རམ་གནང་དགོས་སྐོར་སོགས་འབོད་བསྐུལ་དངོས་ཤུགས་བརྒྱུད་གསུམ་ནས་ཐུགས་ཁུར་རྒྱ་ཆེར་བཞེས་གནང་མཛད་པ་མ་གཏོགས། ༧གོང་ས་༧སྐྱབས་མགོན་སྐུ་ཕྲེང་བཅུ་གསུམ་པས་བོད་རང་བཙནམཐའ་གཅིག་ཏུ་དགོས་པའི་དགོངས་ཚུལ་འཛིན་གནང་མེད་ཟེར་བ་དང་། དབྱིན་ཇིས་ངན་བསྐུལ་བྱས་པ་སོགས་ལས་བོད་རང་བཙན་གྱི་གླེང་གཞི་བྱུང་བར་བརྗོད་པ་ནི་གཞི་མེད་གང་བྱུང་སྨྲས་པ་ལས་མ་འདས། ལྷག་པར་དབྱིན་ཇིས་འབྲུག་དང་འབྲས་ལྗོངས་བརྒྱུད་ནས་བོད་ནང་འགྲོ་ལམ་ཞིག་འཚོལ་བཞིན་པའི་གནས་ཚུལ་བྱུང་འཕྲལ། མན་ཇུས་དབྱིན་ཇིའི་ཤུགས་རྐྱེན་བོད་ནང་ཐེབས་ན་རང་ཉིད་ཉེན་ཁའི་གནས་སུ་ལྷུང་བར་དོགས་ནས་བོད་པའི་སྤྱི་ཚོགས་ནང་དབྱིན་ཇིས་ཆོས་ཁས་མི་ལེན་པས་དབྱིན་ཇི་དང་འགྲེལ་བ་བྱས་ན་ཆོས་ལུགས་ནུབ་ངེས་སོགས་ཀྱི་ངན་བསྐུལ་བརྒྱུད་བསྒྲགས་བྱས་པའི་རྐྱེན་གྱིས། བོད་མི་ཚོས་དབྱིན་ཇི་བསྟན་པ་ནུབ་མཁན་གྱི་ཀླ་ཀློར་ངོས་འཛིན་དང་སྦྲགས་དབྱིན་ཇིར་འབྲེལ་ལམ་བྱ་མི་དགོས་པ་གཙོ་འདོན་གྱིས་བོད་ནང་ཡོང་བར་དམ་དྲག་དང་། དབྱིན་ཇིའི་ཅ་དངོས་དང་གོམས་གཤིས་གང་མཆིས་ལ་དོགས་འདྲོགས་ཀྱིས་དབྱིན་ཇི་བོད་བསྟན་སྲིད་ཀྱི་དགྲ་བོར་འཛིན་པའི་དུས་སྐབས་ཤིག་ལ་ཁེལ་བས་གཞི་རྩ་གང་ཡང་མེད་པ་གསལ་པོར་རྟོགས་ཐུབ། ༧གོང་ས་༧སྐྱབས་མགོན་སྐུ་ཕྲེང་བཅུ་གསུམ་པས་བོད་འདི་དེང་རབས་ཀྱི་སྤྱི་ཚོགས་གསར་པར་ཕྱོགས་པའི་དུས་རིམ་ནང་དངོས་ཞུགས་ཀྱིས་དཀའ་རྙོག་ཅན་གྱི་གནས་སྟངས་ཛ་དྲག་གང་མཆིས་ལ་འཇིགས་ཞུམ་མེད་པར་གདོང་ལེན་མཐའ་གཅིག་ཏུ་བྱས་ཤིང་། ལྷག་དོན་བོད་འདི་དུས་རབས་ཉི་ཤུ་བའི་སྤྱི་ཚོགས་ནང་རང་བཙན་གྱི་ངོ་བོར་གནས་ཡོད་པ་གསལ་བཤད་མཛད་པ་མ་ཟད། རྒྱ་ནག་མི་སེར་རྒྱལ་ཁབ་ཀྱི་སྲིད་འཛིན་ཡོན་ཤི་ཁས་ཆེ་བསྟོད་ཀྱི་མཚན་གནས་ཕུལ་བའང་ཞལ་བཞེས་མ་གནང་བ་དང་། བོད་ལྗོངས་ཡོངས་ལ་བླང་དོར་བྱེད་སྒོ་སྦུག་དམ་རྩ་ཚིག་ཡོངས་གྲགས་སུ་ཆུ་གླང་རྩ་ཚིག་ཅེས་པ་ཕྱི་ལོ་ ༡༩༡༣ ཟླ་བ་ ༡ ཚེས་ ༨ ཉིན་བསྩལ་བ་འདི་གཉིས་ཀྱིས་བོད་རང་བཙན་གཙང་མའི་ངོ་བོ་རྒྱལ་སྤྱིའི་རང་བཞིན་གཞུང་ཕྱོགས་ནས་དྲིལ་བསྒྲགས་གནང་བར་ངོས་འཛིན་གྱིས་གདེང་འཇོག་ཐོབ་ཡོད། གོང་གསལ་སྦུག་དམ་རྩ་ཚིག་དོན་ཚན་བཞི་པའི་ནང་། བོད་འདི་རྒྱལ་ཁབ་གཞན་དག་ལྟ་བུའི་སྟོབས་འབྱོར་འཕྲུལ་ཆས་དང་མི་ལྡན་རུང་། ཆོས་མཐུན་ཞི་བདེར་གནས་པའི་རྒྱལ་ཁབ་རང་དབང་ལྡན་པ་ཞིག་ཡིན་སྟབས། དེང་དུས་ཞི་དྲག་གི་ལས་དོན་གང་ཅིར་དོ་དམ་ཆེ་བསྐྱེད་ཀྱིས་རང་ས་བརྟན་སྲུང་ཐུབ་པའི་དྲག་པོའི་འདུ་འགོད་རྒྱ་ཆེ་གནང་མུས་ཡིན་ན། འཕྲལ་སྒང་དམག་འཁྲི་དང་། ཁམས་ཕྱོགས་ལམ་འཁེལ་ཁག་ལ་དཀའ་ཚེགས་ཕྲན་བུ་ཡོང་བ་གཞིར་བཅས་གཤིས། རྒྱ་ནག་ནས་མ་དག་བདག་བཟུང་སྔ་ཕྱིར་བྱུང་བའི་རྒྱུ་མཚན་སྔོན་བྱུང་ལ་བསམ་གཞིག་གིས་ཚང་མས་མ་བསྐུལ་དང་བླངས་ཐོག་རང་ས་རང་སྐྱོང་དང་། རང་སྡེ་རང་སྲུང་བྱེད་རྒྱུའི་ཐབས་ཚུལ་ལ་ཚང་མས་ལྷག་བསམ་འཁུར་ལེན་ཆེ་བསྐྱེད་དགོས་རྒྱུ་ཞེས་སོགས་ཀྱིས་སྐབས་དེའི་བོད་རང་དབང་རང་བཙན་གྱི་གནས་སྟངས་གསལ་སྟོན་དང་། མ་འོངས་སྔོན་གཟིགས་ཀྱིས་ཞལ་གདམས་རིན་ཐང་གཞལ་ཐབས་བྲལ་བ་ནན་ཏན་བསྩལ་གནང་མཛད་ཡོད། དབྱིན་དམག་བོད་ནང་བཙན་འཛུལ་ཐེངས་གཉིས་བྱས་སྐབས་དབྱིན་ཇིའི་སྟོབས་ཤུགས་ཁུངས་སུ་འདུ་བའི་ཆེད་ཁོ་ན་ཡོང་བ་མིན། གཙོ་བོ་དེ་དུས་ཉི་ཧོང་མི་རིགས་ཀ་བ་ཀུ་ཅི་ཞེས་པ་ཞིག་སེ་ར་དགོན་པའི་ནང་སློབ་སྦྱོང་ཚུལ་གྱིས་གསང་བའི་སོ་མྱུལ་བྱས་ཏེ། དབྱིན་གཞུལ་ལ་ཨུ་རུ་སུས་བོད་ནང་དྲག་པོའི་རོགས་རམ་གོ་མཚོན་མེ་མདའ་དང་མདེལ་འུ་ཆུང་ཚགས་མང་བོ་འབྱོར་བཞིན་པ་མ་ཟད། །གདན་ས་གསུམ་ནང་སོག་པོའི་གྲྭ་བ་གཉིས་བརྒྱ་ལྷག་ཡོད་པའི་གནས་ཚུལ་དངོས་དོན་དང་མི་མཐུན་པའི་འཁྱོག་བཤད་བྱས་པ་ལ་དབྱིན་གཞུང་ཡིད་ཆེས་བྱས། བོད་དང་ཨུ་རུ་སུའི་འབྲེལ་ལམ་དང་། ཨུ་རུ་སུའི་སྟོབས་ཤུགས་བོད་སར་སླེབ་བཞིན་པ་འགོག་ཐབས་ཁོ་ན་ལས་རང་གི་མངའ་ཁོངས་སུ་འདུ་འདོད་མེད། དབྱིན་གཞུང་གིས་བོད་འདི་གཞན་དང་འབྲེལ་མེད་ཁེར་རྐྱང་དུ་འཇོག་པའི་དམིགས་འདུན་གཙོ་བོ་ས་གཤིས་ཕུན་སུམ་ཚོགས་པའི་རྒྱ་གར་ནི། དབྱིན་ཇིའི་རྒྱལ་མོའི་ཞྭ་མོའི་ཏོག་གི་ནོར་བུ་རྩ་ཆེ་ཤོས་སུ་བརྩི་བའི་འབྲུ་རིགས་ཐོན་ཁུངས་ཕྱུག་ཤོས་དེ་མཐོང་ཆེན་དང་གཅེས་སྐྱོང་ཆེད་བོད་འདི་རྒྱ་གར་མཐའ་མཚམས་ཁག་ལ་འཇིགས་སྣང་མི་ཡོང་བའི་བར་གནས་ལྕགས་རི་ལྟ་བུར་ངོས་འཛིན་གསལ་པོར་ཐོབ་ཡོད། གལ་སྲིད་བོད་བཙན་བཟུང་བྱས་པའི་དབང་དུ་བཏང་ཡང་ཨུ་རུ་སུ་དང་རྒྱ་ནག་གཉིས་ཀྱིས་རང་ཉིད་ཀྱི་མཐའ་མཚམས་བདེ་འཇགས་དང་བརྟན་ལྷིང་ཆེད་དམག་འཁྲུག་སློང་ངེས་པས། སྐབས་དེར་དབྱིན་ཇིས་རྒྱ་གར་དབང་བསྒྱུར་གྱི་བརྟན་གནས་ལ་ཉེན་ཁ་ཆེ་རུ་འགྲོ་བ་མཐོང་བཞིན་དུ་འདོད་རྔམ་ཅན་གྱི་སྲིད་བྱུས་རང་སྣང་བཞིན་ལག་བསྟར་བྱེད་ག་ལ་ཕོད། སུམ་ལའི་ཆིངས་ཡིག་གི་འབྱུང་རྐྱེན་དངོས་ནི་དུས་རབས་བཅུ་དགུ་བའི་དུས་མཇུག་དང་དུས་རབས་ཉི་ཤུ་བའི་དུས་འགོར་བོད་འདི་འདོད་པར་མེད་ཀྱང་ཡོ་རོབ་དང་ཨེ་ཤེ་ཡའི་རྒྱལ་ཁབ་གསུམ་གྱིས་སོ་སོའི་མཐའ་མཚམས་བདེ་འཇགས་ལ་འཇིགས་སྣང་དང་། ཕན་ཚུན་བར་གཞི་མེད་དོགས་དྲོགས་སོགས་ཀྱི་གནས་སྟངས་འོག་བོད་འདི་སྟོབས་ཆེན་རྒྱལ་ཁབ་གསུམ་གྱི་བར་འཕྲོག་རེས་བྱེད་ཡུལ་དུ་གྱུར་པའི་གོ་སྐབས་དམ་འཛིན་གྱིས། རྒྱ་ཕྱོགས་ནས་རྒྱ་བོད་མཆོད་ཡོན་གྱི་འབྲེལ་ལམ་བེད་སྤྱད་དེ་བོད་ཀྱི་སྲིད་དབང་འཕྲོག་ལ་རྔམ་པའི་སྲིད་བྱུས་ལག་བསྟར་དངོས་སུ་བྱས་ཏེ། མན་ཇུ་སྲིད་གཞུང་གིས་ཀྲའོ་ཨེར་ཧྥེང་བོད་སྡོད་ཨམ་བན་དང་། སི་ཁྲོན་དང་ཡུན་ནན་གྱི་མཐའ་སྲུང་བློན་ཆེན་གཅིག་ལྕོགས་སུ་བསྐོ་བཞག་ཆེད་བཏང་བྱས་ནས་ཁམས་ཕྱོགས་སུ་དགོན་སྡེ་མང་བོ་གཏོར་ཤིག་དང་། མི་མང་ལ་བསམ་ཡུལ་ལས་འདས་པའི་དམར་གསོད་དང་འཕྲོག་བཅོམ་བཙན་གཡེམ་བྱས་པ་སོགས་ཀྱིས་ཀྲའོ་ཨེར་ཧྤེང་མི་གསོད་ལག་དམར་ཆེན་པོ་ཞེས་ཡོངས་སུ་གྲགས། ད་དུང་སི་ཁྲོན་གྱི་དམག་མི་ཉིས་སྟོང་ལྷག་ཐད་ཀར་བོད་ཀྱི་རྒྱལ་ས་ལྷ་སའི་ནང་བཙན་འཛུལ་གྱིས་བོད་མི་སྐྱ་སེར་མང་པོ་དམར་གསོད་དང་རྒྱུ་དངོས་གང་འདོད་ལྟར་འཕྲོག་བཅོམ་བྱས་པ་སོགས་བཙན་གནོན་གྱི་བྱ་སྤྱོད་བསམ་ཡུལ་ལས་འདས་པ་རྣམས་མཐར་སྐྲོད་གཏོང་ཕྱིར་བོད་གཞུང་མང་མ་གྲོས་བསམ་པ་གཅིག་མཐུན་གྱིས་ངོ་རྒོལ་བྱེད་བཞིན་པའི་སྐབས་དེར། ལས་ངན་འབྲས་བུ་དུས་སུ་སྨིན་ནས་མན་ཇུའི་སྲིད་གཞུང་གི་གོང་བློན་བར་སྲིད་དབང་འཐབ་རྩོད་བྱུང་བའི་ཉེར་ལེན་གྱིས་མན་ཇུའི་སྲིད་གཞུང་རྩ་ཐོར་དུ་སོང་ཞིང་། རྒྱ་ནག་མི་སེར་རྒྱལ་ཁབ་གསར་བཙུགས་དང་བསྟུན་ལྷ་སའི་ནང་གི་རྒྱ་དམག་རྣམས་ཚོ་ཁག་བགོས་ཏེ་རིམ་པ་བཞིན་རྒྱ་གར་བརྒྱུད་ཕྱིར་ཕུད་བཏང་བ་དང་། ཁམས་ཕྱོགས་སུ་རྒྱ་དམག་གིས་བོད་ས་བཙན་བཟུང་བྱས་པ་རྣམས་ཕྱིར་ལེན་ཕྱིར་དམག་འཁྲུག་ཡང་ཡང་བྱས་པས་བོད་དམག་ལ་རྒྱལ་ཁ་དང་སྟོབས་ཤུགས་ཉིན་རེ་བཞིན་རྒྱས་སྟབས། རྒྱ་ཕྱོགས་ནས་ཞི་མོལ་མི་གནང་ཐབས་མེད་ཆགས་པ་སོགས་ཀྱིས་སིམ་ལའི་ཆིངས་ཡིག་འཇོག་དགོས་བྱུང་བ་སྐབས་དེའི་མི་སྣས་བྲིས་པའི་ལོ་རྒྱུས་དངོས་དང་གཞུང་གི་བསྒྲགས་གཏམ་སོགས་ལས་རྟོགས་ངེས།
- གཉིས་པ། སིམ་ལའི་ཆིངས་ཡིག་འཇོག་སྟངས་ཀྱི་རིམ་པ།
- སྤྱིར་ཆིངས་ཡིག་ནི་རྒྱལ་ཁབ་དང་རྒྱལ་ཁབ་བར་རང་དབང་ལྡན་པའི་ཐོག་ནས་ཆབ་སྲིད་དང་དཔལ་འབྱོར་རིག་གནས་སོགས་ཀྱི་ཐད་ཕྱོགསགཉིས་ཀས་གྲོས་མོལ་བྱས་པའི་དོན་གནད་གང་ཡོད་མདོ་དྲིལ་བའི་སྡོམ་ཚིག་ནང་འོས་འགན་དང་དབང་ཆ་གཏན་འབེབས་བྱས་པ་ཕྱོགས་གཉིས་ཀས་བརྩི་སྲུང་བྱེད་དགོས་པ་ཞིག་ལ་གོ་ཞིང་། རང་དབང་ལྡན་པའི་རྒྱལ་ཁབ་ཅིག་ཡིན་ཕྱིན་ཕྱིའི་རྒྱལ་ཁབ་སུ་འདྲ་ཞིག་ལའང་ཐད་ཀར་ཆིངས་ཡིག་བཞག་ཆོག་པ་ཡུལ་ལུང་དེའི་རང་དབང་ལྡན་པའི་ཁྱད་ཆོས་ཤིག་ལ་ངོས་འཛིན་གནང་སྲོལ་མཆིས་པ་བཞིན། བོད་མིས་གོང་གསལ་ཁྱད་ཆོས་དེ་དག་ཚང་བའི་སྒོ་ནས་ཁྱིམ་མཚེས་རྒྱལ་ཁབ་རྣམས་དང་ཆིངས་ཡིག་རིམ་པ་མང་པོ་བཞག་པ་ལས་སིམ་ལའི་ཆིངས་ཡིག་ནི། ཕྱི་ལོ་ ༡༩༡༣ ལོར་བོད་ཀྱི་ཤར་ཕྱོགས་སུ་བོད་རྒྱ་གཉིས་དམག་འཁྲུག་གི་ཉེན་འགན་ཉིན་རེ་བཞིན་ཛ་དྲག་ཏུ་ཆགས་པ་དང་། བོད་དམག་ལ་ཕྱོགས་གང་ཐད་ནས་རྒྱལ་ཁ་དང་ཡར་རྒྱས་ཀྱི་རྣམ་པ་འཐོན་པའི་གནས་སྟངས་དང་། ཡང་སྒོས་རྒྱ་ནག་མི་སེར་རྒྱལ་ཁབ་ཀྱི་ནང་ཁུལ་མཐུན་ལམ་དང་བརྟན་ལྷུང་མེད་པ་སོགས་ཀྱིས་ཕྱོགས་ཡོངས་ནས་རྒྱ་ནག་ལ་ཆེ་མཐོང་དང་བརྩི་བཀུར་ཐོབ་ཐབས་བྲལ་བའི་གནས་སྟངས་འོག་ཐོག་མར་རྒྱ་ཕྱོགས་ནས་གྲོས་མོལ་གྱི་སྣེ་སློང་ཡང་། བོད་ཕྱོགས་ནས་དབྱིན་གཞུང་བར་ཞུགས་མེད་པར་ཁ་ཏན་ཚིག་ལ་མི་གནས་པའི་རྒྱ་ནག་སྲིད་གཞུང་དང་ཐད་ཀར་གྲོས་མོལ་བྱེད་འདོད་བྲལ་བའི་གནད་དོན་གསལ་བཤད་དང་སྦྲགས་དབྱིན་ཇིའི་གཞུང་ལ་བར་དཔང་བྱ་དགོས་པའི་འབོད་བསྐུལ་ཡང་བྱས། ༧ གོང་ས་༧སྐྱབས་མགོན་སྐུ་ཕྲེང་བཅུ་གསུམ་པས་མ་འོངས་སྔོན་གཟིགས་ཀྱིས་ཞི་དྲག་ཐབས་ཤེས་གཉིས་ལྡན་གྱི་དགོངས་པ་རྒྱ་ཆེར་བཞེས་ཏེ། ཕྱོགས་གཅིག་ནས་མདོ་སྟོད་ཕྱོགས་སུ་རྒྱ་དམག་གང་མཆིས་ཕྱིར་ཕུད་གཏོང་བར་ཆེད་དམིགས་བཀའ་བློན་བླ་མ་བྱམས་པ་བསྟན་དར་མདོ་སྨད་ཞི་དྲག་སྤྱི་འདོམས་བསྐོ་བཞག་ཐོག གཞུང་ནས་ཡུལ་དམག་ལ་གོ་མཚོན་བགོད་འགྲེམས་དང་གཞུང་དམག་འཕར་སྣོན་བྱས་ཏེ་གཞུང་མང་མཉམ་འབྲེལ་གྱིས་རྒྱ་དམག་མཐར་སྐྲོད་ཀྱི་ལས་རིམ་ཞིག་འགྲོ་བཞིན་པ་དང་། ཕྱོགས་གཅིག་ནས་ཞི་བའི་་གྲོས་མོལ་བརྒྱུད་བོད་རྒྱ་གཉིས་ཀྱི་དམག་འཁྲུག་མཚམས་འཇོག་ཡོང་སླད་དྲང་བདེན་དང་དངོས་ཡོད་ཀྱི་ལམ་ནས་ས་མཚམས་དབྱེ་འབྱེད་གསལ་ཡོང་ཐབས་སུ་དབྱིན་གཞུང་བར་ཞུགས་ཡོང་བའི་ཐུགས་རེ་གནང་ཡང་། རྒྱ་ནག་ཕྱོགས་ནས་བོད་རྒྱ་གཉིས་ཐད་ཀར་ཞི་མོལ་གནང་འདོད་ཡོད་པ་མ་གཏོགས། དབྱིན་གཞུང་བར་ཞུགས་དང་། ལྷག་དོན་དབྱིན་བོད་རྒྱ་གསུམ་གྱི་སྐུ་ཚབ་རྣམ་པ་དབང་ཚད་འདྲ་མཉམ་ཐོག་ནས་གྲོས་མོལ་བྱེད་འདོད་མེད་པའི་རྣམ་འགྱུར་དྲག་པོ་བསྟན་ཀྱང་། ཁམས་ཕྱོགས་སུ་བོད་དམག་གི་དྲག་ཤུགས་ཉིན་རེ་བཞིན་ཛ་དྲག་ཇེ་ཆེར་འགྲོ་བ་དང་། བོད་རྒྱ་གཉིས་ཐད་ཀར་གྲོས་མོལ་གནང་ཡུལ་མེད་པ་མ་ཟད། བོད་རྒྱ་གཉིས་ཀྱི་སྐུ་ཚབ་འདྲ་མཉམ་མ་བྱུང་ཕྱིན་བོད་པའི་སྐུ་ཚབ་ཞུགས་རྒྱུ་ཁས་ལེན་མ་གནང་བས་མཐར་རྒྱ་ནག་གིས་དབྱིན་གཞུང་བར་ཞུགས་དང་། ཕྱོགས་གསུམ་གྱི་སྐུ་ཚབ་དབང་ཚད་འདྲ་མཉམ་ཐོགས་ནས་ཚོགས་ཞུགས་བྱ་རྒྱུ་མོས་མཐུན་བྱས་པ་ལ་བརྟེན་ནས་རྒྱལ་ཁབ་གསུམ་གྱི་ལྷན་ཚོགས་ཕྱི་ལོ་༡༩༡༣ལོའི་ཟླ་བ་བཅུ་པའི་ཚེས་བཅུ་གསུམ་ཉིན། རྒྱ་གར་གྱི་བྱང་ངོས་གནས་པའི་དབྱིན་ཇིའི་དབྱར་དུས་ཀྱི་རྒྱལ་ས་སིམ་ལར་འཚོགས་གཏན་འཁེལ་བ་ཞིག་ལས། དབྱིན་ཇིས་བཙན་བཀའ་དང་ངན་བསྐུལ་བྱས་པ་སོགས་ལས་གྲུབ་པ་ཞིག་མིན་པ་གསལ་པོར་མཐོང་ཡང་། 《ལོ་རྒྱུས་གཡུ་ཕྲེང་》དུ། གྲོས་ཚོགས་དེ་ནི་དབྱིན་ཇི་བཙན་རྒྱལ་རིང་ལུགས་པས་མངོན་སུམ་འཛེམས་མེད་ཀྱིས་ཀྲུང་གོའི་ནང་སྲིད་ལ་ཐེ་བྱུས་བྱས་ཏེ་བོད་འདི་མེས་རྒྱལ་གྱི་མངའ་ཁོངས་ནས་ཁ་བྲལ་གཏོང་བའི་ལྐོག་གཡོའི་ངན་བྱུསཤིག་ཡིན། ཞེས་བཤད་མོད། འོན་ཀྱང་མངོན་སུམ་འཛེམས་མེད་ཀྱིས་བོད་རྒྱ་མཆོད་ཡོན་གྱི་འབྲེལ་བ་ལོག་འགྲེལ་བྱས་པ་དང་། ལྷག་པར་རྒྱ་ནག་མི་སེར་རྒྱལ་ཁབ་དང་བོད་གཞུང་གཉིས་བར་ཆོས་སྲིད་གཉིས་ཀའི་ཐད་ནས་འབྲེལ་མེད་སོ་སོར་གནས་པ་མ་ཟད་བོད་པས་རྒྱ་ནག་མི་སེར་རྒྱལ་གྱི་སྲིད་གཞུང་དེ་ཤར་ཕྱོགས་ཀྱི་དགྲ་བོར་བརྩི་བ་གཉིས་ལ་མངའ་ཁོངས་དང་ཁ་བྲལ་ཞེས་པའི་ཐ་སྙད་ཅི་ལྟར་ཐོབ། སྤྱིར་ཁ་བྲལ་གཞི་དང་བྲལ་ཆོས་གཉིས་ལ་གང་ས་གང་གི་སྒོ་ནས་ཕྱོགས་མཚུངས་ཤིག་དགོས་ཀྱང་། བོད་རྒྱ་གཉིས་ཀྱི་བར་ས་ཁམས་ཀྱི་ཆགས་དབྱིབས་དང་། མི་རིགས་ཀྱི་འབྱུང་ཁུངས། རྒྱལ་རབས་ལོ་རྒྱུས། རིག་གནས་གོམས་གཤིས་སོགས་ཕྱོགས་གང་ཐད་ནས་དེ་འདྲའི་གནད་དོན་གང་ཡང་མེད་པར་གང་བྱུང་ཧམ་བྱེད་བཤད་པ་དེ་ནི། བཙན་རྒྱལ་རིང་ལུགས་དང་རྒྱ་བསྐྱེད་རིང་ལུགས་ཀྱིས་བོད་ཀྱི་སྲིད་དབང་འཕྲོག་འདོད་པའི་ལྐོག་གཡོའི་ངན་བྱུས་དངོས་ཡོད་རང་ལས་མ་མཐོང་། དབྱིན་ཇིས་བོད་ལ་གསལ་ཁ་མེད་པའི་སྲིད་བྱུས་ཤིག་བཟུང་ནས་རང་ཉིད་ལ་ཁེ་བཟང་གང་མཆིས་འཚོལ་ཐབས་བྱས་ཀྱང་། དེ་ལས་ལྡོག་སྟེ་ནུས་ཤུགས་ལྡན་ཞིང་དམིགས་གསལ་གལ་གནད་བརྩིས་པའི་བར་གནས་བོད་གཞུང་མེད་པར་ཆགས་པའི་ཚབ་ཏུ་རྒྱ་ནག་གི་འཛིན་སྐྱོང་ནུས་ཤུགས་ཐེབས་ན། གཙོ་བོ་རྒྱ་གར་གྱི་ས་མཚམས་བདེ་འཇགས་དང་། ཁོང་ཚོར་དམིགས་གསལ་ཁེ་ཕན་དང་འབྲེལ་བ་དམ་བཟུང་བྱས་པའི་རྒྱ་ནག་དང་། འབྲུག འབྲས་ལྗོངས། བལ་ཡུལ་བཅས་ཀྱི་འབྲེལ་ལམ་ལ་དོ་ཕོག་དང་རྙོག་འཛིངས་ཆེས་ཆེར་འགྲོ་ཉེན་མཆིས་པར་བརྟེན་གྲོས་མོལ་ལ་མཐུན་རྐྱེན་དང་རོགས་རམ་བྱས་པའང་དོན་ལ་གནས། རྒྱལ་ཁབ་གསུམ་གྱི་ལྷན་ཚོགས་དེར་བོད་གཞུང་གི་སྐུ་ཚབ་བཤད་སྒྲ་དཔལ་འབྱོར་རྡོ་རྗེ་དང་། ལས་རོགས་ཐའི་ཇི་ཁྲི་སྨོན་ནོར་བུ་དབང་རྒྱལ། སྣེ་མགྲོན་མཁན་ཆུང་བསྟན་པ་དར་རྒྱས། རིམ་བཞི་རྟ་མདོ་བ། རིམ་ལྔ་ཁྱུང་རམ་གཞོན་པ། ཤོད་མགྲོན་ཐུབ་བསྟན་ངག་དབང་། གདན་ས་ཆེན་མོ་སེ་འབྲས་དགའ་གསུམ་གྱི་འཐུས་མི། རྒྱ་ནག་མི་སེར་རྒྱལ་ཁབ་ཀྱི་སྐུ་ཚབ་བོད་སྡོད་ཤོན་ཧྥུ་ཧྲེ་དྲེན་དབྱི་ཧྥན་དང་། ཤོན་ཧྥུ་ཧེ་གཞོན་པ་ཝང་ཧད་ཕིན། དབྱིན་གཞུང་གི་སྐུ་ཚབ་ཕྱི་འབྲེལ་བློན་ཆེན་རྨད་ཁ་མ་ཧུང་དང་། རོ་སེ། སྦེལ་སོགས་མཉམ་ཞུགས་ཀྱིས་ཐོག་མར་ཕན་ཚུན་རྒྱལ་ཁབ་སོ་སོའི་དཔང་ཡིག་ལ་ཞིབ་བཤེར་གྱིས་དབང་ཚད་ཆ་ཚང་ལྡན་པའི་སྐུ་ཚབ་ཡིན་པ་ཕྱོགས་གསུམ་ཀས་གཞུང་འབྲེལ་གྱིས་ངོས་འཛིན་གསལ་པོ་ཡོད་པའི་ཐོག་ནས་མཐུན་མོང་གིས་རྨད་ཁ་མ་ཧུང་ཚོགས་འདུའི་གཙོ་སྐྱོང་དུ་བསྐོས་ཀྱང་། 《 ལོ་རྒྱུས་གཡུ་ཕྲེང་》དུ། ཐེངས་དེའི་གྲོས་ཚོགས་ནི་རྨད་ཁ་མ་ཧུང་གིས་ཡོངས་སུ་ཁོ་ལོ་བསྒྱུར། ཞེས་ཕྱི་འབྲེལ་བློན་ཆེན་རྨད་ཁ་མ་ཧུང་ཚོགས་འདུའི་གཙོ་འཛིན་དུ་འོས་འདེམས་བྱས་པར་མི་འདོད་པའི་རྣམ་འགྱུར་བསྟན་ཀྱང་། 《བོད་ཀྱི་གནས་བབས་ 》 སུ། སར་ཧན་རི་མེག་མ་ཧོན་ཚོགས་འདུའི་གཙོ་འཛིན་དུ་འོས་འདེམས་བྱས་པ་དེ་ནི་བོད་དང་རྒྱ་ནག་དབར་དམག་འཁྲུག་བྱེད་བཞིན་པར་དབྱིན་ཇིས་བར་འདུམ་བ་འདུན་ཡོད་པར་བརྟེན་རྒྱུ་མཚན་ལྡན་པའི་གོམ་འགྲོས་ཤིག་རེད། ཅེས་པ་དོན་ལ་གནས་བ་མ་གཏོགས་དབྱིན་ཇིས་བཙན་ཤུགས་ཀྱིས་རང་སྣང་གང་དྲན་ཁ་ལོར་བསྒྱུར་བ་ཞིག་མིན། སིམ་ལའི་ལྷན་ཚོགས་འགོ་ཚུགས་མ་ཐག་བློན་ཆེན་བཤད་སྒྲས་བོད་གཞུང་གི་དགོངས་ཚུལ་གསལ་བཤད་དང་འབྲེལ་ཚིག་ཐོ་དོན་ཚན་འགའ་ཤས་བཏོན་པ། 《 ལོ་རྒྱུས་གཡུ་ཕྲེང་》 དུ། དོན་ཚན་དང་པོ། ཕྱིན་ཆད་རྒྱ་བོད་ཕར་ཚུར་དབང་བྱུས་ལ་ཐེ་བྱུས་མི་བྱེད་པ་མ་ཟད། བོད་འདི་རྒྱལ་ཁབ་རང་བཙན་ཡིན་པར་ཐག་བཅད། སྐྱབས་མགོན་ཏཱ་ལའི་བླ་མ་རིན་པོ་ཆེ་བོད་ཀྱི་ཆོས་སྲིད་ཡོངས་རྫོགས་ཀྱི་བདག་པོ་ཡིན་པར་ཐག་བཅད། ཀྭང་ཞུའི་ཁྲི་བཞུགས་སོ་གཉིས་པ་ཕྱི་ལུགས་འདས་ལོ་༡༩༠༦ཟླ་བཞི་བའི་ཚེས་བདུན་ལ་པེ་ཅིང་དུ་རྒྱ་ཕྱི་གཉིས་ཆིངས་ཡིག་རྟགས་འཇོག་སྐབས་བོད་ཀྱི་སྐུ་ཚབ་དང་། ཐམ་ཀ་ཕབ་རིགས་མེད་གཤིས་བརྩི་འཇོག་བྱེད་མི་ཐུབ་པར་བརྟེན་རྒྱལ་ཁབ་གསུམ་ཀ་ནས་ཆ་འཇོག་མེད་པ་བྱེད་རྒྱུ། དོན་ཚན་གཉིས་པ། རྒྱ་བོད་ས་མཚམས་ཐད་བྱང་ཤར་ཟི་ལིང་རྨེ་རུ་སྒང་གི་རྡོ་བཙུགས་དང་། ཤར་རྨ་ཆེན་སྤོམ་རའི་གངས་ཆུ་བརྒྱུད་ཕུགས་པ་དང་པོ། ཤར་ལྷོའི་མཚམས་བྱན་དྲངས་ཟེར་བའི་ཡུལ་དུ་མཆོད་རྟེན་དཀར་པོ་ཞེས་པ་བཅས་ཡིན་ངེས་ཡོངས་གྲགས་བཞིན་ད་ལམ་དབྱེ་འབྱེད་བགྱིས་པར་བོད་ཀྱི་ས་ཁོངས་་ཞིབ་ཆ་བྱང་ཕྱོགས་ཀུན་ལུང་རི་རྩེ། ཨལ་རྟེན་ཏའི་རི་རྩེ། འཚལ་འདམ་རི་བརྒྱུད་ནས་རོ་ནི་ལི་རྩེ། སྦ་ཁང་སྤོ་ཐོའི་རི་རྩེ་ནས་མཚོ་སྔོན་པོའི་བྱང་བརྒྱུད་སྦ་ནག་ཁག་གསུམ་ཚུར་ཚུད་པའི་རྒྱའི་ཞིང་ཆེན་ཀན་ཞུའི་ས་མཚམས་བརྒྱུད། དེ་ནས་ལྷོ་ཕྱོགས་ཕྱིན་ཏེ་ཤར་ལྷོའི་སར་འགོ་ལོག ཧོར་ཁོག ཉག་རོང་། རྒྱལ་རོང་རྒྱལ་ཁག་བཅོ་བརྒྱད། ལྕག་ལ། དར་མདོ་ཚུར་ཚུད་དེ་ནས་ལྷོར་ཕྱིན་གྱི་ཟི་ཁྲོན་དང་ཡུན་ནན་ས་མཚམས་བར། དེ་ནས་བོད་ཀྱི་ས་མཚམས་བརྒྱུད་ནུབ་རི་དམར་ཚུན་བཅས་ཞིབ་པ་བར་སྐབས་བོད་ཀྱི་ས་ཆ་རྒྱ་ཕྱོགས་ནས་རིམ་ཟོས་ལ་ཟི་རྐང་ཞེས་མིང་གསར་བཏགས་ཡོད་འདུག་པ་དེའི་ཁོངས་འཁོད་ཀྱི་ས་དང་། མི་རིགས་རྣམས་ཀྱང་བོད་མི་ཡིན་གཤིས་ཕྱིན་ཆད་བོད་གཞུང་དུ་བདག་པ་དང་། ལོ་ཇི་སོང་གི་ཁྲལ་དངུལ་རྣམས་ཕྱིར་སློག་བྱེད་རྒྱུ་བྱས། དོན་ཚན་གསུམ་པ། དབྱིན་བོད་ཚོང་གི་འགྲོ་ལུགས་སྐོར་འདས་ལོ་༡༨༩༣ཟླ་དང་པོའི་ཚེས་ཉེར་ལྔ་དང་འདས་ལོ་༡༩༠༨ཟླ་བཞི་པའི་ཚེས་ཉེར་བདུན་ལ་བཞག་པའི་ཆིངས་གསལ་རྣམས་དབྱིན་གཞུང་དང་། བོད་གཞུང་བཀའ་མོལ་གྱིས་ཕན་ཚུན་གཉིས་དགེའི་བསྐྱར་བཅོས་བྱེད་རྒྱུར་རྒྱ་ཕྱོགས་ལ་ཐེ་ཆ་མེད། དོན་ཚན་བཞི་པ། བོད་དུ་རྒྱ་དཔོན་དམག་སྡོད་རྒྱུ་སྔར་ཕན་འཁོན་འགྲས་ཆེན་པོ་ཞུགས་པའི་མི་རིགས་ཡུལ་གཅིག་ཏུ་མཉམ་ཚོགས་བྱེད་རྒྱུ་སླར་ཡང་རྩོད་འཁྲུགས་ཀྱི་རྒྱུ་མ་ཟད། རྒྱ་གཞུང་ལའང་ཕོགས་འགྲོ་ལས། བོད་ནས་ཡོང་འབབ་མེད་ཅིང་། བོད་གཞུང་མི་སེར་དང་བཅས་པར་འགྲོ་དོན་བརྡབ་བསིགས་ལ་རྟེན་འཕྲལ་ཕུགས་ཕན་ཚུན་བདེ་འཇགས་ཡུན་གནས་ཆེད་བོད་ཀྱི་ས་ཁོངས་ལ་རྒྱ་མི་ཨམ་བན་དང་། དཔོན་རིགས། དམག་མི། མི་སེར་བཅས་འགྲོ་སྡོད་མི་ཆོག རྒྱ་མི་ཚོང་པ་བོད་གཞུང་གི་བཀའ་འབྲེལ་དཔོན་རིགས་ཀྱི་ལག་འཁྱེར་མེད་པར་བོད་བསྐྱོད་མི་ཆོག དོན་ཚན་ལྔ་པ། སོག་ཡུལ་དུའང་སྐྱབས་མགོན་ཏཱ་ལའི་བླ་མ་སྐུ་ཕྲེང་གསུམ་པ་བསོད་ནམས་རྒྱ་མཚོ་ཕེབས་ཏེ་ནང་བསྟན་ཁྱབ་སྤེལ་བླ་སློབ་ལར་རྒྱ་གཅིག ཁལ་ཁ་རྗེ་བཙུན་དམ་པའི་སྐུ་སྐྱེ་ངོས་འཛིན་དང་ཞབས་ཞུ་བླ་མ་དཔོན་རིགས་གཏོང་རྒྱུ། ཆོ་ལོ། བཀའ་ཤོག་སོགས་སྩལ་མུས་མ་ཟད། རྒྱ་སོག་ཡུལ་གྲུ་ནས་གདན་ས་ཁག་ལ་ལ་གྲྭ་རྒྱུན་དང་དགེ་རྒྱུན་འབུལ་དངོས་ཁྱོན་ཆེ་ཡོང་མུས་གོང་གསལ་ཁུལ་གྱི་ནང་བའི་ཆོས་བྱེད་བླ་མ་གྲྭ་རིགས་ནང་ཏཱ་ལའི་བླ་མ་རིན་པོ་ཆེའི་ཆོས་ཁྲིམས་འཁུར་ཤེས་སོགས་ལམ་ལུགས་སྔར་བཞིན་གནས་རྒྱུ། དོན་ཚན་དྲུག་པ། རྒྱ་དཔོན་དཔག་དང་། མི་སེར་བཅས་ནས་དབང་ཤེད་ཀྱིས་བོད་གཞུང་སྐུ་ཆས་དངུལ་དངོས་འཕྲོག་འཁྱེར། ཉག་རོང་སོགས་རྫང་གཞིས་འཕྲོག་ཉར་དངོས་པོ་ཁྲལ་འབབ། སྡེ་དགེ་གཞུང་ཞབས་མི་སེར་དང་། ལ་དྭགས་ཁ་བལ་བཅས་ཀྱི་མི་བསད་རྒྱུ་དངོས་འཕྲོག་འཁྱེར་སྟོར་རླག ཁང་པ་མེར་བསྲེགས་བཤིག་སྟོར་བཅས་རང་བཞིན་གྱོང་འཁུར་ཐུབ་མིན་ལ་སྐྱིན་ཚབ་འཕྲལ་སྤྲོད་བྱེད་རྒྱུ་བཅས་ཀྱི་ཚིག་དོན་ཡོད་པ་ཞུ་རྒྱུར། བོད་གཞུང་སྐུ་ཚབ་སྲིད་བློན་བཤད་སྒྲས། ཆུ་གླང་ཟླ་བརྒྱད་པའི་ཚེས་བཅུ་གཅིག་ལ་ཞེས་འཁོད། རྒྱ་ནག་གིས་ལྡོག་ཕྱོགས་ནས་དགག་ལན་དང་འབྲེལ་དགོས་འདུན་དོན་ཚན་འགའ་ཤས་བཏོན་ཚུལ། 《ལོ་རྒྱུས་གཡུ་ཕྲེང་》དུ། གཅིག་ལ། ངོས་བཤམ་གསལ་མིང་རྟགས་འཁོད་པ་རྣམས་ནས་ཐུགས་བློ་མཐུན་པའི་སྒོ་ནས་བོད་ལྗོངས་འདི་བཞིན་རྒྱ་ནག་མི་སེར་རྒྱལ་ཁབ་ཀྱི་ས་ཆའི་ནང་དུ་གནས་ངེས་ཡིན་པ་ཆ་འཇོག་བྱ་རྒྱུ་དང་། བོད་གཞུང་དང་དབྱིན་གཞུང་གཉིས་ཀའི་ཐད་ནས་འདི་ལ་དཀྲོག་རྐྱེན་སོགས་མི་བྱེད་པར་སྔར་རྒྱ་ནག་གིས་བོད་ཁམས་ལ་དབང་བསྒྱུར་གང་ཡོད་ལ་བོད་ཕྱོགས་ནས་ཀྱང་སྔར་ལམ་བཞིན་བརྩི་གནས་དགོས་རྒྱུ་དང་། དེ་དག་ལ་དབྱིན་གཞུང་ནས་ཀྱང་ཆ་འཇོག་མཛད་རྒྱུ། རྒྱ་ནག་མི་སེར་རྒྱལ་ཁབ་གཞུང་ནས་ཀྱང་བོད་ཡུལ་དེ་བཞིན་རྒྱའི་ཞིང་ཆེནདུ་བསྒྱུར་བཀོད་མི་བྱེད་པ་ཁས་ལེན་བྱས། དབྱིན་གཞུང་ནས་ཀྱང་བོད་ལྗོངས་སམ་བོད་ཀྱི་ས་སྡེ་ཆ་ཤས་དབྱིན་ཁོངསསུ་བཞེས་རྒྱུ་མེད་པ་བྱས། གཉིས་ལ། རྒྱ་ནག་མི་སེར་རྒྱལ་ཁབ་གཞུང་གིས་བོད་ལྷ་ལྡན་དུ་ཨམ་བན་གཅིག་བསྐོ་བཞག་བྱས་ཏེ་བཞག་ཆོག་པ་དང་། དེ་ལ་སྔར་ལམ་གྱི་ཚད་དབང་ཐོབ་ཐང་གང་ཡོད་སྔར་རྒྱུན་ལྟར་བྱེད་དགོས་པ་ལ་སྐུ་སྲུང་རྒྱ་དམག་ཉིས་སྟོང་དྲུག་བརྒྱ་བཞག་པ་དེ་ཐོག་ཆིག་སྟོང་ལྷ་ལྡན་དུ་འཇོག་རྒྱུ། དེ་འཕྲོས་ཆིག་སྟོང་དྲུག་བརྒྱ་ས་གནས་ཨམ་བན་དེའི་འདོད་མོས་ལྟར་འཇོག་རྒྱུ། གསུམ་ལ། བོད་ཕྱོགས་ནས་ཕྱི་རྒྱའི་ལས་དོན་དང་། དམག་དོན་བྱེད་སྒོའི་སྐོར་རྒྱ་ནག་གིས་བཀའ་སློབ་ལྟར་བྱེད་རྒྱུ། ཡང་ཕྱི་རྒྱལ་ཁག་སུ་འདྲ་ཞིག་དང་གྲོས་མོལ་བྱ་དགོས་རུང་རྒྱ་གཞུང་མ་བརྒྱུད་པར་མི་བྱེད། འོན་ཀྱང་ཕྱི་ལོ༡༩༠༦ཟླ་དགུ་བའི་ཚེས་བདུན་ཉིན་དབྱིན་བོད་ཆིངས་ཡིག་དོན་ཚན་ལྔ་བ་ནང་གསལ། དབྱིན་ཇིའི་ཚོང་རའི་དོ་དམ་པ་དང་། བོད་ཀྱི་དཔོན་རིགས་ཕན་ཚུན་ཐུག་འཕྲད་ཚོང་དོན་སྐོར་གྲོས་མོལ་དགོས་རིགས་ལ་དགག་བྱ་མེད། བཞི་ལ། བོད་ཕྱོགས་ཀྱི་གནས་བོད་དཔོན་ཁག་དང་མི་སེར་རྒྱ་ཕྱོགས་ལ་དཀར་བ་ཡོད་རིགས་མཁྱེན་གསལ་བཙོན་བཅུག་བྱས་རིགས་དང་རྒྱུ་དངོས་གཞུང་བཞེས་བྱས་རིགས་རྣམས་དགོངས་དང་ཀྱིས་བཙོན་འདོན་དང་རྒྱུ་དངོས་ཕྱིར་ལོག་བྱེད་རྒྱུ་བྱས། ལྔ་ལ། བོད་ཕྱོགས་ཀྱི་འཆར་གཞི་དོན་ཚན་ལྔ་པ་དེ་སྐོར་བཀའ་མོལ་མཛད་ཆོག དྲུག་ལ། དེ་སྔ་ཚོང་གི་འགྲོ་ལུགས་སྐོར་གྱི་ཆིངས་ཕྱི་ལོ༡༨༩༣ཟླ་བཅུ་གཉིས་པའི་ཚེས་ལྔ་དང་ཡང་ཕྱི་ལོ༡༩༠༨བཞི་བའི་ཚེས་བཞི་གོང་གི་འགྲོ་ལུགས་ཀྱི་ཆིངས་ཡིག་རྣམས་བསྐྱར་འཇོག་བྱ་དགོས། བྱུང་ཚེ་ཚང་མ་ཞིབ་མོལ་གྱིས་ཕྱི་ལོ༡༩༠༦ཟླ་བཞི་བའི་ཚེས་ཉེར་བདུན་ལ་རྒྱ་ཕྱི་ནས་བོད་དོན་སྐོར་བཞག་པའི་ཆིངས་ཡིག་དེའི་དོན་ཚན་གསུམ་པ་ལྟར་བཀའ་མོལ་གནང་རྒྱུ། བདུན་ལ། རྒྱ་ནག་དངོས་གནས་དང་། བོད་ཀྱི་ས་མཚམས་དེ་བཞིན་ད་ལྟ་དང་འདི་ནང་རྟགས་ལམ་རོབ་བཀོད་དེ་ཟུར་ཕུལ་ཞུས་ཡོད། ཕྱི་ལོ༡༩༡༣ཨོཀྚ་པར་ཏཱ་རིག་སུམ་ཅུ་ལ། ཞེས་འཁོད། ཅེས་བོད་ཕྱོགས་ནས་དོན་ཚན་དྲུག་བཏོན་ཚུལ་དང་། རྒྱ་ཕྱོགས་ནས་གཤམ་གསལ་དོན་ཚན་ཁག་རྩ་བཟུང་བྱེད་དགོས་ཞེས་བཏོན་པའི་དོན་ཚན་བདུན་རྣམས་ལུང་འདྲེན་ཚུལ་དུ་བཀོད་པ་འདི་དག་ངེས་པར་ཞིབ་འཇུག་བྱེད་དགོས་པའི་དོན་གནད་ཅིག་ཏུ་གྱུར། གོང་འཁོད་བོད་ཕྱོགས་ནས་བཏོན་པའི་དོན་ཚན་དང་པོ་དང་། གཉིས་པ། ལྔ་པ། དྲུག་པ་བཅས་བོད་ཀྱི་སྲིད་དོན་རྒྱལ་རབས་ནང་གནད་བསྡུས་རེ་གསལ་ཞིང་། དོན་ཚན་བཞི་པ་དང་། གསུམ་པ་གཉིས་བོད་ཀྱི་གནས་བབས་ནང་གསལ་བས་བོད་ཕྱོགས་ནས་བཏོན་པའི་དོན་ཚན་རྣམས་ཚིག་དོན་ཕྱོགས་ཡོངས་ནས་མཚུངས་པ་མིན་ཡང་དོན་གནད་འདྲ་བར་སྣང་། རྒྱ་ཕྱོགས་ནས་བཏོན་པའི་གོང་འཁོད་དོན་ཚན་དང་པོ་དང་། གཉིས་པ། གསུམ་པ། བདུན་པ་བཅས་བོད་ཀྱི་གནས་བབས་ནང་ཕྱོགས་མཚུངས་ཙམ་གསལ་ཡང་དོན་ཚནབཞི་པ་དང་། ལྔ་པ། དྲུག་པ་གསུམ་ཁུངས་ལྡན་ཡིག་ཆ་གང་དུ་མི་གསལ་བས་རྩོམ་པོའི་སྨྱུག་རྩེ་བཙན་གནོན་གྱི་ལྕགས་སྒྲོག་འོག་ཚུད་དེ་བཅོས་མའི་འབག་སྐུ་ལ་གསེར་ཞུན་བྱུགས་པ་མཐོང་ཐུབ། འདིའི་ཐད་《བོད་ལྗོངས་ཀྱི་ལོ་རྒྱུས་གོ་བབ་དཔྱད་ཞིབ》ཏུ། སྐུ་ཞབས་ཧྥན་ཕུ་རག་དང་ཞྭ་སྒབ་པ་གཉིས་ཀའི་དེབ་ཀྱི་ནང་དུ་དོན་ཚན་དྲུག་པོ་དེ་དག་ཆ་ཚང་དང་གསལ་པོར་མ་བཀོད་པའི་དབང་གིས་དེའི་ནང་ནས་ཁུངས་མེད་ནོར་གཏམ་དབྱེ་བ་འབྱེད་དཀའ། ཞེས་ལོ་རྒྱུས་གཡུ་ཕྲེང་ལས་གོང་འཁོད་དོན་ཚན་རྣམས་དྲངས་འདུག་ཀྱང་། 《བདེན་རྫུན་འོ་ཆུ་འབྱེད་པའི་དགག་བཞག་ངང་པའི་རྒྱལ་པོ》ཞེས་པའི་ནང་། སིམ་ལའི་གྲོས་ཚོགས་སར། བོད་གཞུང་གི་ཕྱོགས་ནས་ཐོག་མར་གྲོས་གཞི་དོན་ཚན་དྲུག་བཏོན་པ་དང་། དེ་ལ་རྒྱ་ཕྱོགས་ནས་དགག་པ་བརྒྱབ་ཚུལ། དབྱིན་ཇིས་བར་འདུམ་གྱིས་ཚུལ་དུ་ཁུངས་མེད་ཀྱི་གྲོས་གཞི་དོན་ཚན་བཅུ་གཅིག་བཏོན་ཚུལ་སོགས་ནི་རྩོམ་པ་པོས་རང་འདོད་ལྟར་བྲིས་པ་ཙམ་ཡིན་པས་ཕན་གནོད་གང་ཡང་མེད་གཤིས། ལན་འདེབས་ཀྱི་ངལ་བ་མ་བྱས་སོ། ཞེས་འཁོད་པ་སོགས་ལས་གོང་འཁོད་དོན་ཚན་རྣམས་ ཚིག་ཐོ་ཇི་མ་ཇི་བཞིན་བཀོད་པ་མ་ཡིན་པ་རང་འདོད་ལྟར་བཅོས་ཏེ་བསྒྲིགས་པར་ཕྱོགས་ཡོངས་ནས་གསལ། བོད་རྒྱ་ཕྱོགས་གཉིས་ཀའི་བོད་ཀྱི་བདག་དབང་དང་ས་མཚམས་སྐོར་སོགས་བསམ་བློ་འཛིན་སྟངས་འགལ་བ་ལྟག་སྤྲོད་དུ་གྱུར་པའི་དབང་གིས་ཕན་ཚུན་འགྲིགས་ཐབས་མེད་པའི་བཀའ་མོལ་རིང་པོ་གནང་བ་ལ། དབྱིན་ཇིས་བར་འདུམ་བྱ་རྒྱུའི་གྲོས་འཆར་ཞིག་བཟོ་རྒྱུའི་བསམ་ཚུལ་བཏོན་སྐབས། བོད་རྒྱ་གཉིས་ཀྱི་སྐུ་ཚབ་ནས་ཕན་ཚུན་སོ་སོའི་ས་སྡེའི་བདག་དབང་རྕོད་ལེན་གྱི་ཁུངས་སྐྱེལ་ཡིག་ཆ་སྤྲད་ཁོངས་ནས། བོད་ཕྱོགས་ནས་བཏོན་པའི་ཁུངས་སྐྱེལ་ཡིག་ཆ་དེབ་ཁག་ལྔ་བཅུ་ང་དྲུག་ཆིངས་སར་ར་སྤྲོད་བྱུང་ཞེས་དབྱིན་གཞུང་སྐུ་ཚབ་ནས་ལག་རྟགས་བརྒྱབ་ཡོད། རྒྱ་ནག་གཞུང་གི་སྐུ་ཚབ་ནས་རྩོད་གཞིའི་གནད་ལ་ཁེལ་བའི་ལོ་རྒྱུས་ཁུངས་སྐྱེལ་གང་ཡང་མེད་པ་མ་ཟད། བོད་ཤར་ཕྱོགས་འཛིན་སྐྱོང་སྤེལ་གསུམ་བྱས་པའི་ཁུངས་ཐུབ་ཡིག་ཆ་བསྟན་རྒྱུ་མེད་པར་ཕལ་ཆེར་ངག་སྒྲོས་ཙམ་ལ་བརྟེན་དགོས་བྱུང་འདུག དབྱིན་ཇའི་ཕྱི་འབྲེལ་བློན་ཆེན་རྨད་ཁ་མ་ཧུང་གིས་བར་འདུམ་ཆེད་ཕྱོགས་གཉིས་ཀས་སྤྲད་པའི་ཡིག་ཆ་ཁག་ལ་ཞིབ་འཇུག་ནན་ཏན་བྱས་པའི་རྗེས་ལ་ཕྱོགས་གཉིས་ཀས་མོས་མཐུན་ཡོང་ཕྱིར། ཕྱི་ལོ་༡༩༡༤ལོའི་སྤྱི་ཟླ་༢ཚེས་༢༧ཉིན་སོག་ཡུལ་ལ་དཔེ་བླངས་ཏེ། རྩོད་གཞི་ཅན་གྱི་ས་ཆ་ལ་བོད་ཕྱི་མ་དང། ནང་མ་ཞེས་བོད་ཕྱི་ནང་གཉིས་སུ་དབྱེ་རྒྱུའི་གྲོས་འཆར་བཏོན་པ་ལ་བོད་རྒྱ་གཉིས་ཀས་དགག་པ་བརྒྱབ་ཀྱང་མཐར་བོད་པས་མོས་མཐུན་བྱ་དགོས་བྱུང་འདུག བོད་མའི་སྐུ་ཚབ་ངོས་ནས་གྲོས་འཆར་ལ་མོས་མཐུན་ཁས་ལེན་བྱ་དགོས་པའི་རྒྱུ་རྐྱེན་གཙོ་བོ་ཁམས་ཕྱོགས་སུ་དམག་འཁྲུག་མཚམས་འཇོག་དང་བོད་རྒྱ་གཉིས་འགྲིགས་འཇགས་མགྱོགས་མྱུར་ཡོང་ཐབས་མ་བྱས་ན། རྒྱ་མའི་དཔུང་དམག་གིས་ཁམས་ཁུལ་ས་ཆ་མང་པོ་བཟུང་ཡོད་པ་མ་ཟད། རྒྱ་ནག་ནང་ཁུལ་མཐུན་ལམ་དང་གཅིག་སྒྲིལ་གལ་ཏེ་བྱུང་ན་ནུས་པ་ཇི་ཡོད་ཀྱིས་བོད་ལ་བཙན་འཛུལ་བྱ་གཏན་ཁེལ་བས། བོད་མིའི་ངོས་ནས་གདོང་ལེན་གནད་ཁེལ་བྱེད་པའི་སྤོབས་པ་ཡོད་རུང་སྟོབས་ཤུགས་ཞན་པའི་བློ་ཚབས་དང་། ཕྱོགས་གཞན་ཞིག་ནས་བློན་ཆེན་བཤད་སྒྲས་བོད་དམག་གིས་ཆབ་མདོ་ལམ་སང་ལེན་ཐུབ་པ་མངོན་སུམ་གཟིགས་འཕྲལ་གནས་སྐབས་སུ་བོད་ཕྱི་ནང་གཉིས་སུ་དབྱེ་སྟེ། དང་པོ་བོད་ཕྱི་མ་རང་སྐྱོང་ངམ་རང་བཙན་བརྟན་གནས་བྱས་ཐོག གོམ་པ་གཉིས་པ་བོད་ནང་མ་ཡང་བསྐྱར་རང་བཙན་གཙང་མ་བྱ་རྒྱུ་དང་། བོད་རང་བཙན་ཡུན་གནས་ཐུབ་དགོས་ན་ངེས་པར་དེང་དུས་ཀྱི་གོ་མཚོན་མེད་ཐབས་བྲལ་བར་བརྟེན། དབྱིན་གཞུང་ནས་གོ་མཚོན་སོགས་རོགས་རམ་ཐོབ་ཆེད་དབྱིན་གཞུང་དང་ འབྲེལ་ལམ་ཟབ་ཏུ་གཏོང་དགོས་བྱུང་བ་སོགས་གནད་དོན་མང་བོ་ཞིག་ལ་བརྟེན་ནས་མོས་མཐུན་བྱས་འདུག རྒྱ་ནག་ཕྱོགས་ནས་བོད་རྒྱ་ཁོངས་ཡིན་པ་ངོས་འཛིན་དགོས་སྐོར་ཨུ་ཚུགས་བྱས་པ་ལ་བོད་ཕྱོགས་ནས་བྱ་སྤྱོད་དེར་ངོ་རྒོལ་མཐའ་གཅིག་ཏུ་བྱས་ཀྱང་། རྒྱ་ནག་གིས་ཆིངས་ཡིག་ལ་མོས་མཐུན་ཡོང་ཐབས་སུ་བོད་འདི་རྒྱ་ནག་གི་ས་སྡེའི་ཆ་ཤས་ཡིན་ལུགས་ཆིངས་ཡིག་གི་ཟུར་རྒྱན་ཡིག་ཆའི་ནང་མཆན་འགོད་བྱ་རྒྱུའི་མོས་མཐུན་བྱས་པས་ཕྱོགས་གསུམ་གྱིས་སིམ་ལའི་ཆིངས་ཡིག་གི་ཟིན་བྲིས་ལ་ལག་རྟགས་བརྒྱབ་ཡོད་ཀྱང་། གློ་བུར་དུ་རྒྱ་གཞུང་གིས་ཆིངས་ཡིག་ངོ་མར་ལག་རྟགས་དང་དམ་ཕྲུག་རྒྱག་མི་ཆོག་ཅེས་རྒྱ་ནག་གཞུང་གི་བཀའ་འབྱོར་བར་བརྟེན་རྒྱ་ནག་སྐུ་ཚབ་ཕྱོགས་ནས་ལག་རྟགས་དང་དམ་ཕྲུག་མ་བརྒྱབ་པས་གོང་འཁོད་དོན་གནད་ཚང་མ་ལག་བསྟར་གང་ཡང་བྱ་ཐུབ་མེད། ཕྱི་ལོ་༡༩༡༤ཟླ་བ་༧ཚེས་༣ཉིན་རྒྱ་བོད་དབྱིན་གསུམ་འཛོམས་པའི་ཚོགས་འདུའི་སར་དབྱིན་ཇིའི་ཕྱི་འབྲེལ་བློན་ཆེན་ནས་ཆིངས་ཡིག་ངོ་མར་ལག་རྟགས་བརྒྱབ་ན་ལེགས་ཚོགས་ཆེ་ཚུལ་གསལ་བཤད་དང་འབྲེལ་གལ་སྲིད་རྒྱ་ནག་གི་སྐུ་ཚབ་ངོས་ནས་ལག་རྟགས་མ་བརྒྱབ་ན་དབྱིན་བོད་གཉིས་ཆིངས་ཡིག་འདི་དང་། ཟུར་པར་ལག་རྟགས་གནང་རྒྱུ་ཡིན་ཚུལ་གསུངས་ཀྱང་། རྒྱ་ཕྱོགས་ནས་ཁས་ལེན་མ་བྱས་པས་བོད་རྒྱ་དབྱིན་གསུམ་གྱི་སྐུ་ཚབ་ལྷན་འཛོམས་ཚོགས་ཐོག་རང་ལ་དངོས་སུ་དབྱིན་བོད་གཉིས་དམ་ཕྲུག་དང་། ལག་རྟགས་ས་ཡིག་ཕབ་པ་མ་ཟད། ཟུར་ཆིངས་ཤིག་ཀྱང་བཞག་པའི་ནང་དོན་ནི། བོད་གཞུང་དང་དབྱིན་གཞུང་གཉིས་ཀའི་དབང་ཚད་ཆ་ཚང་ཡོད་པའི་སྐུ་ཚབ་གཉིས་ཀྱིས་མིང་རྟགས་བཀོད་པའི་ཆིངས་ཡིག་ཟུར་ཡོད་འདི་བཞིན་དབྱིན་བོད་གཉིས་ཀས་བརྩི་འཇོག་བྱ་རྒྱུར་ངེས་པ་དང། གོང་འཁོད་ཆིངས་ཡིག་ལ་རྒྱ་ནག་གཞུང་ནས་མིང་རྟགས་མ་བཀོད་མེད་པས་དེ་གསལ་ཐོབ་ཐང་གང་མཆིས་ལ་རྒྱ་ནག་གིས་སྤྱོད་མི་ཆོག་ཅེས་འཁོད་འདུག།
- གསུམཔ། སིམ་ལའི་ཆིངས་ཡིག་གི་མཐའ་འབྲས།
- སིམ་ལའི་ལྷན་ཚོགས་སྐབས་བོད་དང་རྒྱལ་ཁབ་གཞན་ཁག་བར་གྱི་འབྲེལ་ལམ་དང་། ལྷག་དོན་བོད་རྒྱ་དབྱིན་གསུམ་བར་ས་མཚམས་དང་ཚོང་འབྲེལ། བོད་རྒྱ་གཉིས་བར་དམག་འཁྲུག་བྱེད་བཞིན་པའི་གནས་སྟངས་རྫ་དྲག་འཕྲལ་དུ་ཐག་གཅོད་གཙང་མ་ཡོང་ཐབས་སོགས་ཀྱི་ཐད་ཕྱོགས་གསུམ་གྱི་གྲོས་མོལ་ལ་དོན་འབྲས་གང་ཡང་མ་སོན་ཡང་། དབྱིན་བོད་གཉིས་ཀྱིས་ཐད་ཀར་ཆིངས་ཡིག་བཞག་ཐུབ་པར་བྱུང་བ་དང་། ལྷག་དོན་ཕྱོགས་གསུམ་གྱི་ཆིངས་ཡིག་ལ་རྒྱ་ཕྱོགས་ནས་ལག་རྟགས་མ་ཕབ་པས་བོད་རྒྱ་ནག་གི་མིང་ཙམ་གྱི་ཁོངས་གཏོགས་ཟེར་བ་དང་། བོད་ཕྱི་ནང་གཉིས་སུ་དབྱེ་བ་སོགས་ཀྱི་དོན་གནད་ཆིངས་གསལ་རྣམས་རང་བཞིན་གྱིས་བརྩིས་མེད་ཆགས་སྟབས་བོད་རང་དབང་གནས་སྟངས་སྔར་བཞིན་རང་སོར་གནས་ཐུབ་བྱུང་བ་མ་ཟད། དབྱིན་བོད་མཐུན་གྲོས་ཀྱི་ཆིངས་ཡིག་བཞག་པས་བོད་ལ་དགོས་པའི་རྒྱབ་སྐྱོར་རེག་པ་སོགས་ཀྱིས་བོད་ཀྱི་གནས་སྟངས་ལྷན་ཚོགས་མ་འཚོགས་གོང་ལས་བདེ་འཇགས་ཇེ་བརྟན་དུ་སོང་ཡོད། དབྱིན་གཞུང་ལ་བྱང་ཕྱོགས་སུ་མཛའ་འབྲེལ་ལྡན་པའི་ཁྱིམ་མཚེས་རྒྱལ་ཁབ་ཅིག་སོར་གནས་ཐུབ་པ་བྱུང་བས་རྒྱ་གར་གྱི་བདག་དབང་བརྟན་གནས་དང་། ཧིན་བོད་བར་གྱི་ས་མཚམས་དབྱེ་འབྱེད། དེ་བཞིན་ཚོང་གི་འབྲེལ་ལམ་གང་འཚམས་གསར་གཏོད་ཐུབ་པ་བྱུང་བ་མ་ཟད། དབྱིན་ཇིའི་ཚོང་འབྲེལ་སྐུ་ཚབ་རྒྱལ་རྕེ་ནས་རང་དབང་ཐོག་ལྷ་སར་བསྐྱོད་དེ་བོད་གཞུང་དང་ཐད་ཀར་འབྲེལ་ལམ་བྱེད་ཆོག་པ་བཅས་ཀྱི་ཁེ་ཕན་བྱུང་ཡོད། རྒྱ་ཕྱོགས་ནས་ཆིངས་ཡིག་ལ་མིང་རྟགས་མ་བཀོད་པ་དེས་བོད་ཀྱི་ཤར་ཕྱོགས་ས་ཁྱོན་གང་འཚམས་ཤིག་༡༩༠༨དང་༡༩༠༩ནང་རྒྱ་དཔོན་ཀྲའོ་ཨེར་ཧྥེང་གིས་མངོན་སུམ་འཛེམས་མེད་ཀྱིས་བོད་ས་བཙན་བཟུང་བྱས་པའི་ས་ཁུལ་དེ་དག་མུ་མཐུད་བཙན་བཟུངས་བྱེད་རྒྱུ་ཙམ་མ་གཏོགས། དེ་ལས་གཞན་པའི་ཁེ་ཕན་གང་ཡང་བྱུང་མེད།
- མཇུག་གི་གཏམ།
- སྤྱིར་གུས་པར་སྐྱེས་སྦྱངས་ཀྱི་བློ་གྲོས་ཤིན་ཏུ་དམན་པ་དང་ཡང་སྒོས་ཁ་བ་གངས་ཅན་པའི་ལོ་རྒྱུས་མུ་ཏིག་སྟར་ལ་བརྒྱུས་པའི་ལོ་རིམ་འདས་ཀྱི་བྱུང་རབས་ཟབ་མོའི་ནང་གི་ཀྱོག་མཚམས་གལ་འགངས་ཆེས་ཆེར་ལྡན་པ་ཞིག་ལ་ཁེལ་བས་རང་བློས་གང་ལྕོགས་ཀྱིས་དཔྱད་ཞིབ་བྱས་ཀྱང་། དུས་ཚོད་བྲེལ་སོང་ཞིག་ནང་དཔྱད་གཞིའི་ཡིག་་ཆ་འཚོལ་སྒྲུབ་ཆ་ཚང་བ་ཞིག་འཚོལ་ཁོམས་མ་བྱུང་བ་སོགས་ཀྱིས་དཔྱད་བརྗོད་འདིའི་མགོ་མཇུག་བར་གསུམ་དུ་ཚིག་དོན་གཉིས་ཆར་མ་འབྲེལ་བ་དང་། མ་རྟོགས་པའི་ནོར་འཁྲུལ་གང་མང་ཞིག་ཅིས་ཀྱང་ཡོད་ངེས་པས་བོད་རྒྱ་མི་རིགས་གཉིས་ཀྱི་འབྱུང་འགྱུར་ཞི་བདེ་དང་། བརྟན་ལྷིང་། མཛའ་བརྩེ་ལྡན་པའི་ཁྱིམ་མཚེས་བཟང་པོ་ཞིག་ཏུ་གནས་པའི་སྒོ་ནས་ཕན་ཚུན་ཡིད་ཆེས་བློ་ཁེལ་ངང་དུས་རབས་ཉེར་གཅིག་པའི་འཁྲུག་ཆ་ལྡན་པའི་འཛམ་གླིང་འདིའི་ནང་ཕྱིའི་དངོས་པོ་ཡར་རྒྱས་ཀྱི་དཔལ་ཡོན་དང་མཉམ་དུ། ནང་བསམ་བློ་ཡར་རྒྱས་མིང་དོན་མཚུངས་པའི་སྤྱི་ཚོགས་རང་སྐྱིད་གཞན་སྨོན་ཞིག་མ་འོངས་པར་མངོན་འགྱུར་ཡོང་ཕྱིར། བོད་རྒྱ་མི་རིགས་གཉིས་ཚད་མཐོའི་མདུན་བསྐྱོད་ཐུབ་པ་ལ་ལྷག་བསམ་རྣམ་པར་དཀར་བའི་བོད་རྒྱ་གཉིས་ཀྱི་མཁས་པའི་གོ་སར་ཞུགས་པ་རྣམས་ཀྱིས་དགོངས་འཆར་འཛེམས་མེད་ལྷུག་སྩོལ་ཡོང་བའི་རེ་འདུན་ཞུ།།
- དཔྱད་གཞིའི་ཡིག་ཆ་ཁག་གི་མཚན་བྱང་།
- ཞྭ་སྒབ་པའི《སྲིད་དོན་རྒྱལ་རབས》མ་ཡེ་ཁལ་སྭི་ཝན་ཝལཊ་ཝན་པ་རག་གི་《བོད་ཀྱི་གནས་བབས》དབང་རྒོད་སོགས་ཀྱིས་བརྩམས་པའི་《བོད་ལྗོངས་ཀྱི་ལོ་རྒྱུས་གོ་བབ་དཔྱད་ཞིབ》རྒྱལ་མོ་འབྲུག་པའི་《བོད་ཀྱི་ལོ་རྒྱུས་གླེང་བའི་གཏམ》ཆབ་སྤེལ་ཚེ་བརྟན་ཕུན་ཚོགས་དང་ནོར་བྲང་ཨོ་རྒྱན་གཉིས་ཀྱིས་རྩོམ་སྒྲིག་བྱས་པའི་《ལོ་རྒྱུས་གཡུ་ཕྲེང་།》སོའུ་ཝེན་ཆེན་གྱི་《ཁ་བ་རི་བའི་ལོ་རྒྱུས་ཡིད་དགའི་ཕྲེང་བ།》བོད་རང་སྐྱོང་ལྗོངས་བོད་ཀྱི་སྲིད་དོན་རྒྱལ་རབས་བལྟ་བསྡུར་མཆན་འགོད་ཚོགས་ཆུང་ནས་བརྩམས་པའི་《བོད་ཀྱི་སྲིད་དོན་རྒྱལ་རབས་དང་བོད་ཀྱི་ལོ་རྒྱུས་དངོས།》རིན་ཆེན་བུས་བརྩམས་པའི་《བོད་ཀྱི་ལོ་རྒྱུས་སློབ་གཞི་བློ་གསར་འཇུག་པའི་འབབ་སྟེགས།》ཞེ་བོ་བློ་བཟང་དར་རྒྱས་དང་བྱམས་པ་བསྟན་འཛིན་གཉིས་ནས་རྩོམ་སྒྲིག་བྱས་པའི་《བདེན་རྫུན་འོ་ཆུ་འབྱེད་པའི་དགག་བཞག་ངང་པའི་རྒྱལ་པོ།》
Advertisements


c: text/html

text:
- མདུན་ངོས་སུ། »
- ཚན་རིག་ཤེས་བྱ། »
- མཆིལ་མས་རྨ་གསོ་བ།།
ནི་ཐར་ལེནཌ་གྱི་རྒྱལ་ཁབ་ནང་རྟེན་གཞི་བྱས་པའི་ཚན་རིག་པ་ཁག་གཅིགགིས་གསར་རྙེད་བྱུང་བར་གཞིགས་ན། མིའི་མཆིལ་མའི་ནང་དུ་ཡོད་པའི་འདུས་ས་ཤིག་གིས་ང་ཚོའི་རྨ་ཁ་གསོ་བའི་ཕན་ཐོགས་ཡོང་གི་ཡོད་པ་དང་། ཁོང་ཚོས་ཉམས་ཞིབ་འདིའི་བརྒྱུད་ནས་བྱེ་མ་ཀ་རའི་ན་ཚ་ཡོད་པའི་མིའི་རྨ་ཁདང་དེ་མིན་མེས་འཚིགས་པ་སོགས་ཀྱི་རྨ་གང་མགྱོགས་གསོ་ཐུབ་པའི་ཐབས་ལམ་ཞིག་རྙེད་ཐུབ་པའི་རེ་བ་བྱེད་བཞིན་ཡོད་འདུག།
དེ་ཡང་ཁོང་ཚོས། ང་ཚོར་གང་བརྙེད་པ་འདིས་རྨས་སྐྱོན་ཕོག་ནས་ཡུན་རིངདྲག་སྐྱེད་མ་བྱུང་བའི་རྨ་རྙིང་རིགས། དཔེར་ན། རྐང་པའི་རྨ་འབྲུམ་དང་། བྱེ་མ་ཀ་རེའི་ན་ཚ་ཡོད་པའི་མིའི་རྨ་རྙིང་། དེ་བཞིན་མེས་འཚིག་པའི་རྨ་ཁ་སོགས་གང་མགྱོགས་གསོ་ཐབས་ཡོང་བའི་རེ་བ་བྱེད་བཞིན་ཡོད་ཅེས་བརྗོད་ཡོད། སྤྱིར་ང་ཚོའི་མཆིལ་མའི་ནང་འདུས་ས་ཧ་ཅང་གི་མང་པོ་ཡོད་པས་དེ་དག་ལས་འདུས་ས་བྱེ་བྲག་པ་གང་ཞིག་གིས་རྨ་ཁགསོ་བར་ཕན་ཐོགས་བྱེད་ཀྱི་ཡོད་མིན་དེ་ཤེས་དགོས་ཀྱི་ཡོད་སྟབས་ཁོང་ཚོར་མཆིལ་མའི་འདུས་ས་རེ་རེ་བཞིན་ལོགས་སུ་དབྱེས་ནས་བརྟགདཔྱད་བྱས་པས་མཐར་འདུས་ས་ཀྱི་སྤྲི་དཀར་ཧིས་ཊ་ཊིན་ histatin ཞེས་པ་དེས་རྨ་ཁ་གསོ་བར་ཕན་ཐོགས་ཀྱི་ཡོད་པ་ཤེས་རྟོགས་བྱུང་བ་རེད། དེ་སྔོན་འདུས་ས་འདི་འབུ་སྲིན་གསོད་བྱེད་ཅིག་ལ་ངོས་འཛིན་བྱེད་ཀྱི་ཡོད་ཀྱང་ད་ཆ་རྨ་ཁ་གསོ་བར་ཕན་ཐོགས་ཡོད་པ་དེ་གསར་དུ་ཤེས་རྟོགས་བྱུང་ཡོད། ཚན་རིག་པའི་གསར་རྙེད་གང་ཡིན་རུང་བརྟག་དཔྱད་ཀྱི་ལམ་ནས་ཁུངས་སྐྱེལ་བྱེད་དགོས་ཀྱི་ཡོད་པ་བཞིན་གནས་ཚུལ་འདི་ཁུངས་སྐྱེལ་བྱེད་པར་ཁོང་ཚོས་བརྟག་དཔྱད་ཅིག་བྱས་ཡོད། བརྟག་དཔྱད་འདིའི་ནང་ཁོང་ཚོས་འགྲམ་པའི་ནང་གི་ཕུང་གྲུབ་ཕྲ་ཕུང་ཨེ་པི་ཐི་ལི་འམ་ epithelial cells ཁ་ཤས་ཤིགསྡེར་མ་གཉིས་ཀྱི་ནང་སོ་སོར་བགོས་པ་དང་ཕྲ་ཕུང་གི་གོང་བུ་གཉིས་ཀའི་ཟུར་ནས་རྨ་ཁ་ལྟ་བུ་དབྲལ་ནས་བཞག་ཡོད། སྡེར་མ་གཉིས་ལས་གཅིགགི་ནང་མཆིལ་མ་བླུགས་ཡོད་པ་དང་གཞན་དེའི་ནང་མཆིལ་མ་བླུགས་མེད། མཆིལ་མ་ཡོད་མིན་ཙམ་ཞིག་མ་གཏོགས་སྡེར་མ་གཉིས་ཀའི་གནས་བབསདང་ཆ་རྐྱེན་གཅིག་མཚུངས་ཡིན། ཆུ་ཚོད་ ༡༦ ཙམ་གྱི་རྗེས་སུ་བལྟ་སྐབས་ཁོང་ཚོས་ཤེས་རྟོགས་བྱུང་བ་ཞིག་ལ་མཆིལ་མ་ཡོད་པའི་སྡེར་མའི་ཤ་སྐྱིརྣམས་སོས་ཡོད་པ་དང་སྡེར་མ་གཞན་དེའི་ཕུང་གྲུབ་ཀྱི་རྨ་ཁ་སྔར་བཞིན་ལྷག་ཡོད་པ་རེད། བརྟག་དཔྱད་འདིའི་ལམ་ནས་མིའི་མཆིལ་མས་རྨ་ཁ་གསོ་བར་ཕན་ཐོགས་བྱེད་ཀྱི་ཡོད་པའི་ཁུངས་སྐྱེལ་བྱེད་ཐུབ་པ་བྱུང་བ་དང་། དེ་ཡང་མཆིལ་མའི་འདུས་ས་ཐམས་ཅད་ཀྱིས་རྨ་ཁ་གསོ་བའི་བྱ་བ་བྱེད་ཀྱི་ མེད་པར་མཆིལ་མའི་ནང་ཡོད་པའི་གོང་གསལ་འདུས་ས་བྱེ་བྲག་པ་ ཧིས་ཊ་ཊིན་ཞེས་པ་དེས་རྨ་ཁ་གསོ་ཡི་ཡོད་པ་དེ་བརྟག་དཔྱད་ཀྱི་ལམ་ནས་ཤེས་རྟོགས་བྱུང་ཡོད། བརྟག་དཔྱད་འདིའི་ལམ་ནས་ང་ཚོས་ཤེས་རྟོགས་བྱུང་བ་ཞིག་ནི། སེམས་ཅན་ཚོས་རང་གི་རྨ་ཁར་རྒྱུན་དུ་ལྕེ་ལྡག་བྱེད་པ་དེ་དོན་མེད་ཅིག་མ་ཡིན་པ་ཤེས་ཡོད་པ་དེ་ཡིན། དེ་དང་ལྷན་དུ་མཆིལ་མ་ནི་རང་བཞིན་གྱི་གྲུབ་པའི་སྨན་ས་མཆོག་ཏུ་གྱུར་པ་ཞིག་ཀྱང་ཡིན་པ་དེ་ང་ཚོས་ཤེས་རྟོགས་བྱུང་ཡོད།

robotstxt: allowed

filter: keep


text:
ཨེ་མ་ཧོ།། བོན་སྐུ་སྤྲོས་བྲལ་ནམ་མཁའ་ཡངས་པ་ལ།། རྫོགས་སྐུ་མ་འགག་རོལ་པའི་ཉི་མ་ཤར།། སྤྲུལ་སྐུ་ཚ་ཟེར་མཐའ་ཡས་འགྲོ་བ་སྐྱོབས།། སྐུ་གསུམ་འགྲོ་དོན་མཛད་ལ་ཕྱག་འཚལ་ལོ། ། ཞང་ཞུང་གནས་མཆོག་སྒོ་མོ་བར་པའི་ཡུལ།། ངོ་མཚར་བཀའ་རྟགས་དང་ར་གཡུ་མཚོ་རུ། ། དུས་མཐའི་སྤྲང་པོ་བདག་གིས་བསྐོར་དུ་ཕྱིན།། གཡུ་བུན་སྒྲུབ་ཕུག་དག་ཏུ་སྡོད་པའི་ཚེ། ། དག་སྣང་བག་ཆགས་འཁྲུལ་བའི་ཉམས་སྣང་ལ། ། གནས་མཆོག་ངོས་ནས་འོད་ཟེར་དཀར་དམར་མཐིང༌། ། བདག་གི་མདུན་དུ་འཕྲོས་པའི་རྒྱུད་ལམ་ལ།། ཁྱེ་འུ་དར་དཀར་རས་ཀྱི་ཤམ་བུ་གྱོན།། ཤེལ་དཀར་ཕྲེང་ཐོགས་ཝ་དཀར་གླིང་བུ་རྒྱུད། ། ཚངས་པའི་གསུང་དབྱངས་ཀ་ལ་པིང་ཀའི་དབྱངས། ། ལྷུན་བསྩོལ་འབད་མེད་དོན་ལ་ཚིག་འདི་གསུངས། ། རྩོམ་ཡིག་འདིའི་འཕྲོ་ཀློག » »
1,973 total views, no views today
ཀོང་ཡུལ་བོན་རི་དང་ཙ་རིའི་སྐོར་བཤད་པ།
དང་པོ་རྐོང་ཡུལ་བོན་རི་ནི་བོན་པོའི་ཁམས་ལ་ཡོངས་སུ་གྲགས་ཆེ་བས་དེ་ཡི་ལོ་རྒྱུས་ཞིབ་པ་ནི་བོན་རིའི་དཀར་ཆག་ཡིད་བཞིན་ལྗོན་པའི་ཕྲེང་བ་ལས་གསལ།
མདོ་དྲི་མེད་ཀྱི་༼ཉ༽བདུད་ཁམས་ཐར་པར་བཀོད་པའི་མདོ་ལས། དེ་ནས་དག་པོ་ཉང་རོང་དུ་གཤེགས་ནས། རི་ནག་ཆེན་པོ་ལ། མི་ནག་ཆེན་པོ་འདུག ལམ་ནོར་མགྲོན་པོ་ཁྱོད། གར་ཡོང་སུ་ལ་དོན། མི་ལ་ཕྱག་འཚོལ་ལ། རི་ལ་སྐྱབས་སུ་གསོལ་ཟེར། སྟོན་པས་བཀའ་བསྩལ་པ། ང་གཤེན་ལ་འགྲན་ཚོལ་བའི། མི་ནག་རེ་ཆུང་ལ། བོན་ལ་དོས་འཛུག་པའི། མི་ནག་རེ་ཐུང་ཨང་གསུངས་ནས། ཕྱག་གི་མཐེབ་ཆུང་གཡོན་པས་བླང་ནས། རྐོང་ཀ་སུམ་མདོར་བཞག ཞེས་གསུངས་པའི་མི་ནག་པོ་དེ། དེང་སེང་ལྷ་རི་གྱང་ཏོ་ཞེས་པ་འདི་ཡིན་དགོས་འདུག་སྟེ། མདོ་གཟེར་མིག་༼ཁ༦༦༣༽ལས། མཐེབ་ཆུང་གཡོན་པས་བླངས། རྐོང་ཁ་སུམ་མདོར་བཞག མིང་ཡང་ལྷ་རི་གྱང་ཏོར་བཏགས། ཞེས་གསུངས་པའི་ཕྱིར། གཟི་བརྗིད་ཀྱི་ལུང་དེ་ཉིད་ནས། ཐུགས་ཀྱི་སྤྲུལ་པ་ལ། མདུང་རྩེ་འདྲ་བའི་རི་གཅིག་ལ། དཔག་བསམ་ལོ་རྒྱས་ཀྱིས་བརྒྱན་པ་ཞིག་སྤྲུལ་ནས། ལྷ་རི་གྱང་ཏོའི་ཟུར་ལ་བཞག ཅེས་གསུངས་པས་ཐུགས་ལས་སྤྲུལ་པའི་བོན་རི་དངོས་གནས་དེ་ལྷ་རི་གྱང་ཏོའི་ཟུར་ཏུ་ཡོད་པའི་དམུ་རི་སྨུག་པོ་ཞེས་པ་དེ་ཡིན་དགོས་ཏེ། མདོ་གཟེར་མིག༼ཁ༦༦༤༽ལས། ཐུགས་ཀྱི་སྤྲུལ་པ་ལས། མདུང་རྩེ་འདྲ་བའི་རི་ཞིག་སྲིད།བདུད་རིས་གཤེན་རིར་ཚད་བསྙམ་པས། བདུད་རིས་གཤེན་རིའི་ཚད་མ་བསླེབས། ཞེས་དང་། ཡང་གཟི་བརྗིད་ཀྱི་ལུང་དེ་ཉིད་ལས། དེ་ནས་བདུད་རིས་གཤེན་རིར་ཚད་བསྙམས་ནས། བདུད་རིས་གཤེན་རིའི་རྨེང་མ་བསླེབས། ཞེསགསུངས། རྩོམ་ཡིག་འདིའི་འཕྲོ་ཀློག » »
1,946 total views, no views today
དེ་ནས་གངས་ཏི་སེའི་སྐོར། མཛོད་སྒྲ་འགྲེལ་ལས། རྣིལ་དང་རྭང་ཞེས་བྱ་སྟེ། རྩེ་མོ་གངས་རི་དང་རྩ་བ་བྲག་རི་ཡོད་པ། ཤེལ་གྱི་མཆོད་རྟེན་འདྲ་བ་ཞིག་ཡོད་དོ། ། ཤིམ་ཕོད་ནོམ་པོའི་ཚུལ་རོལ་ན། ཞེས་པ་སྤོས་དྲི་ཅན་གྱི་བྱང་ཕྱོགས་ན་ཞེས་བྱའོ། ། དྭང་ར་ཞེས་པ་མཚོ་མོ་མ་དྲོས་ཞེས་པའོ། ། མ་དྲོས་གཙང་པོ་མུར་ཟངས་ཞེས་པ་ཀླུ་ཆེན་བརྒྱད་ལྷ་དང་དྲང་སྲོང་ལ་མཆོད་པ་ལ་འོང་ཙམ་ན་གནས་པའོ། ། དེ་གསུམ་ནི་སྒྱེད་པུ་ལྟར་སུམ་ཚོམས་སུ་གནས་སོ། ། ཞེས་སོ། ། གྲུབ་དབང་བསྟན་འཛིན་རིན་ཆེན་གྱིས་མད་པའི་གངས་ཏི་སེའི་དཀར་ཆག་ཚངས་དབྱངས་ཡིད་འཕྲོག་ཅེས་པ་ལས། ༼༥༠༽མ་བརྩེགས་སྲིད་པའི་རི་བོ་ཆེན་པོ་བཞི། མ་བདལ་བྱུང་བའི་ཐང་ཆེན་པོ་བཞི། མ་བཀོད་འཁྱིལ་བའི་མཚོ་ཆེན་པོ་བཞི། རང་བྱུང་ཁྲུས་ཀྱི་སྒོ་མོ་ཆེན་པོ་བཞི། ཁ་ནས་འབབ་པའི་ཆུ་བོ་ཆེན་པོ་བཞི། མཆོག་ཏུ་བསྒྲུབ་པའི་གནས་ཆེན་པོ་བཞི། དྲག་པོ་དབལ་གྱི་གནས་ཆེན་པོ་བཞི། མི་འགྱུར་གླིང་གི་ཚལ་ཆེན་པོ་བཞི། རྩོམ་ཡིག་འདིའི་འཕྲོ་ཀློག » »
1,728 total views, no views today
གངས་དཀར་ཏི་སེ་ཤེལ་གྱི་མཆོད་རྟེན་འདྲ་ལ་གང་མོས་བཀོད་པ་གྲུབ། ། མ་ཕམ་གཡུ་མཚོ་གཡུ་ཡི་མེ་ལོང་འདྲ་ལ་ཀླུ་ཡི་དཀོར་ནོར་འདོད་དགུ་ཚང་། ། འབབ་པའི་ཆུ་བོ་བཞི་ཡང་བདུད་རྩི་འདྲ་བས་འཛམ་གླིང་མཚོ་བཞི་འཁྱིལ་བའི་རྟེན། ། འཛམ་གླིང་ནོར་བུའི་མཆོག་གྱུར་གནས་ཆེན་གངས་མཚོ་མ་བགོས་སྤྱི་ལ་ཁྱབ། ། གདུལ་བྱ་ཆུ་སྣོད་གྲངས་མེད་འཁྱིལ་བའི་ནང་། ། འདུལ་བྱེད་མཁའ་ཟླའི་ཆ་ཤས་ཡོངས་གང་བས།།མ་ངེས་སྒྱུ་འཕྲུལ་ཞི་དང་ཁྲོ་བོའི་གར། ། གདུལ་བྱ་དག་ཚེ་འདུལ་བྱེད་བཀོད་པ་བསྡུ། ། ཇི་ལྟར་གང་གིས་སངས་རྒྱས་ཡིད་བྱེད་པ། ། དེ་ཡི་མདུན་དུ་མངོན་སུམ་བཞུགས་ཞེས་གསུངས། ། ཆོས་རྣམས་འདུན་རྩེར་གནས་པ་དེ་ཡི་ཕྱིར། ། གང་ལྟར་བརྟགས་པས་དེ་ལྟར་སྣང་བའོ། ། འདིར་གང་ཏི་སེ་དང་མཚོ་མ་ཕམ་གཉིས་ཀྱི་ལོ་རྒྱུས་གོ་བདེ་མདོར་བསྡུས་སུ་འབྲི་བ་ལ་གྲུབ་མཐའ་མི་འདྲ་བ་མང་པོས་བཤད་སྲོལ་མི་འདྲ་བ་སྣ་ཚོགས་སུ་མཆིས་ཀྱང་སྐབས་འདིར་གཡུང་དྲུང་བོན་གྱི་ལུགས་སུ་གནས་ཤད་ཅུང་ཟད་ཙམ་ཞིག་འཆད་པ་ལ། རྩོམ་ཡིག་འདིའི་འཕྲོ་ཀློག » »
1,912 total views, no views today
ཀོང་པོ་བོན་རི་ནི་ལྷ་སའི་ཤར་ངོས་བརྒྱད་གཅིག་གྲོང་ཁྱེར་ཀོང་པོ་ཉིང་ཁྲི་རྫོང་གི་ཁུལ་དུ་ཡོད།འདི་༼ཡེ་ལོ་༢༠༡༤༽ནས་ཡར་རྩིས་མི་ལོ་༡༥༦༣༡༼ཉུང་བའི་ལུགས་༡༠༠༦༡༽བོན་སྟོན་གཤེན་རབ་མི་བོ་ཁོང་དགུང་ལོ་ཉེར་བཞི་ཆུ་ཕག་ལོ་མཇུག་ཏུ་མངའ་རིས་དང་ཡར་ཀླུང་། ཀོང་ལོང་ཉང་གསུམ་སོགས་སུ་ཕེབས་སྐབས་འགྲོ་བ་སྤྱི་ལ་ཐུགས་རྟེན་དུ་རྗེས་གཞགས་མཛད། རྩོམ་ཡིག་འདིའི་འཕྲོ་ཀློག » »
2,223 total views, no views today


text:
བགྲང་བྱ་གཅིག་གི་རྫོགས་ཚིག་བཀོད་ཅིང་། དཔྱིད་ཀྱི་ལྗང་གཞོན་གསར་དུ་འབུས་བའི་དུས་འདིར། ཚོང་ལས་གློག་བརྙན་ཁ་ཅིག་གིས་མགོ་འཕངས་བསྟད་དེ་ཡོང་འབབ་ངོམ་བཞིན་མཆིས་མོད། སྒེར་ཚུགས་ལམ་ལུགས་ཀྱི་གློག་བརྙན་དང་སྒྱུ་རྩལ་གློག་བརྙན་གྱི་ནང་སེམས་སྒུལ་བའི་ནུས་པ་ནི་ཚོང་ལས་གློག་བརྙན་ལས་ཁྱད་པར་འཕགས། ཐོག་མར་ངེད་དྲ་བས2017ལོར་སྟོན་འཆར་ཡོད་པའི་སྒྱུ་རྩལ་གློག་བརྙན9རྒྱ་ཆེའི་བརྙན་ཞེན་པ་དག་ལ་ངོ་སྤྲོད་བྱ་སྟེ། དེའི་ཁྲོད་ནས་མང་ཆེ་བ་ནི་འཁྲབ་ཁྲིད་པ་གྲགས་ཅན་འགའི་བརྩམས་ཆོས་གསར་བ་ཡིན་ནོ། །
དང་བོ། འོ་མ་སྐྱེལ་བའི་ལམ་བར། ( 送奶路上MлиjeчHoMпyTy ) འཁྲབ་ཁྲིད་པ་ཨེ་མེར་ཁུ་སི་ཐུར་ཁཱ་ཡིས(埃米尔•库斯图里卡) ལོ་ངོ་བཅུའི་རིང་ལ་འཁྲབ་ཁྲིད་དང་འཁྲབ་སྟོན་ཅིག་ཅར་མཛད་པའི་བརྩམས་ཆོས«འོ་མ་སྐྱེལ་བའི་ལམ་བར» གྱིས2016ལོར་ཝེ་ཉི་སི་གློག་བརྙན་འགྲེམ་སྟོན་དུ་གསེར་གྱི་སེང་ཕྲུག་རྟགས་མ་འཐོབ་པར་མ་ཟད། གསེར་རྟའི་གློག་བརྙན་བཤམས་སྟོན་དུ་ལྟད་མོ་བའི་སྤྱན་སྔར་བཀྲམས།ཡོ་རོབ་གླིང་ཤར་མའི་ཚབ་མཚོན་དུ་གྱུར་བའི་འཁྲབ་ཁྲིད་པ་འདིས། དམག་འཁྲུག་རྒྱུན་མི་ཆད་པའི་ཡོ་རོབ་གླིང་གི་ས་མཚམས་གཞིར་བྱས་ཏེ། རབ་རྟོག་དང་དངོས་བྲིས་ཟུང་འབྲེལ་གྱི་འབྲི་ཐབས་སྤྱད་དེ་སུན་འབྱིན་གྱི་རོལ་མོ་དཀྲོལ་ཡོད། འདི་ནི་འོ་མ་སྐྱེལ་མཁན་སྐྱེས་པ་ཞིག་གིས་མདེའུ་ཆར་གྱི་ཀློང་ནས་འོ་མ་སྐྱེལ་འདྲེན་དང་གྲོང་གསེབ་ཀྱི་སྲོག་ཆགས་ལ་འཚོ་བ་ཉམས་རོལ་བྱེད་པ། དེ་མིན་འཇིག་རྟེན་ཁྱོན་དུ་འགྲན་ཟླ་བྲལ་བའི་མཛེས་མ་ཞིག་དང་བརྩེ་དུངས་ཀྱི་མེ་ཏོག་འཐོར་བའི་གཏམ་རྒྱུད་བརྗོད་ཅིང་། གཡུལ་འཁྲུག་གི་མེ་ལྕེའི་གསེང་ན་དྲག་ཏུ་མཆོངས་པའི་བརྩེ་དུང་རྣལ་མ་ཞིག་གིས་འཇིག་རྟེན་གྱི་ཆག་འཇིག་ལ་ངོ་རྒོལ་བྱེད་པ་བསྟན་ཡོད།
གཉིས་པ། ཕཱ་ཐེར་སོན།(帕特森 Paterson)
«དུས་རབས» དུས་དེབ་དུ2016ལོའི་གློག་བརྙན་ཡག་ཤོས་བཅུ་ཡི་ཁྲོད་ཨང་གཉིས་པ་ཟིན་ཞིང་། ཨ་རིའི་སྒེར་ཚུགས་ལམ་ལུགས་གློག་བརྙན་གྱི་སློབ་དཔོན་ལྗམ་སོན(贾木许)གྱི་སྙན་ངག་གི་གཤིས་དང་ལྡན་པའི་བརྩམས་ཆོས་ཤིག་ཡིན་པར་མ་ཟད། ཡ་ཏང་ཚུས་སིའི(亚当•崔斯)འཁྲབ་རྩལ་གྱི་མཐོ་རླབས་གསར་བ་ཞིག་ཀྱང་ཡིན། རང་ཉིད་ཀྱི་ཆུང་མར་བརྩེ་བ་ཟབ་པའི་སྤྱི་སྤྱོད་རླངས་འཁོར་གྱི་ཁ་ལོ་བ་ཕ་ཐེར་སོན་གྱིས་ཉིན་རེ་བཞིན་རླངས་འཁོར་ལ་ཁ་ལོ་བསྒྱུར་ཏེ་གྲོང་ཁྱེར་སྣ་ཚོགས་འཕྲེད་ཀྱིས་བཅད་ཡོད། འཚོ་བ་ལ་རེ་ལྟོས་ཀྱིས་ཕྱུག་པའི་ཁོ་ནི་ལས་ཀ་ལ་སུན་སྣང་མེད་པར་མ་ཟད། དེ་ལས་ལྡོག་སྟེ་འཚོ་བའི་ཟ་ཟུར་གྱི་སྤྲོ་སྐྱིད་ལ་རོལ་བ་དང་། མཐོང་ལམ་གྱི་མཛེས་ལྗོངས་དང་མཛེས་སྡུག་གི་བྱ་དངོས་ལས་གསར་རྩོམ་བྱས་ཤིང་ཡིད་སེམས་སྒུལ་བའི་སྙན་ཚིག་རེ་རེ་ཆུང་མ་དང་མཉམ་དུ་རོལ་མྱོང་བྱས་འོངས། དེའང་ཨ་རིའི་ས་ཆ་སོ་སོ་ནས་བྲིས་པའི་མཛེས་སྡུག་གི་བརྩེ་འཕྲིན་རེ་རེ་དང་གཉིས་སུ་མེད།
གསུམ་པ། རྒྱལ་བོའི་གདམ་ཀ(国王的抉择 KongensNei )
2016ལོའི་ནོར་ཝེལ་གྱི་གློག་བརྙན་རྩེ་གྲས་ཤིག་ཡིན་ཞིང་IMDBནས8.0ཀྱི་སྐར་གྲངས་མཐོན་པོ་བླངས་མྱོང་བར་མ་ཟད། ཨོ་སི་ཁཱའི་ཕྱི་སྐད་གློག་བརྙན་ཕུལ་བྱུང་ཅན་དགུའི་ནང་རོལ་དུ་ཚུད་མྱོང་། འཁྲབ་ཁྲིད་པ་ཨེ་རིས་ཁི་ཕུ(埃里克•普)ཡི་མཛུབ་འཁྲིད་འོག འཁྲུག་ཆེན་གཉིས་པའི་སྐབས་ཀྱི་ནོར་ཝེལ་གྱི་གཡུལ་སའི་ལོ་རྒྱུས་དངོས་བྲིས་བསྒྱུར་བཟོ་བྱས་པ་ཞིག་ཡིན། 1940ལོར།ནོར་ཝེའི་རྒྱལ་བོ་ཧ་ཁང་གདུང་རབས་བདུན་པ་ལ་འཇར་མན་གྱིས་ཆེས་མཐའ་མཇུག་གི་ཉེན་བརྡ་བཏང་།ཧ་ཁང་གི་རྒྱལ་སྲས་ཨོ་ར་ཧི་ཡིས་དང་ཐོག་དགྲ་དམག་ལ་དམར་འཛིང་བྱ་རྩིས་ཡོད་ཀྱང་། འགྲན་ཟླ་བྲལ་བའི་འཇར་དམག་ཉེ་བར་གཅར་བ་དང་བསྟུན། ཁོང་གིས་ཀྱང་མངའ་འབངས་ཁྲི་མ་འབུམ་གྱི་ཤི་གསོན་ལ་འགན་ཁུར་དགོས་པས། ཆེས་མཇུག་མཐའི་གདམ་ཀ་མཛད་པ་རེད།
བཞི་བ།རྡོའི་ན་ཟུག(石之痛 Mal de pierre)
འཁྲབ་སྟོན་པ་དང་འཁྲབ་ཁྲིད་པ།འཁྲབ་གཞུང་རྩོམ་མཁན་ཅ་ཞིས་ཁ་ཉི་ཁི(贾西卡•妮可)ནི། སྔོན་ཆད་ཁེ་ས་རྟགས་མ་དང་ཅ་ན་འགྲན་རྩོད་ལ་ཐེངས་མང་འདེམས་ཐོན་བྱུང་མྱོང་ཡོད། ཐེངས་འདིར་གློག་བརྙན་གྱི་རྒྱལ་མོ་མ་ལི་ཨང་ཀེ་ཏི་ཡ(玛丽昂•歌迪亚)དང་ལྷན་དུ«རྡོའི་ན་ཟུག» ཅེས་པའི་བརྩམས་ཆོས་གསར་བ་ཞིག་མཛད་ཡོད། གཏམ་རྒྱུད་འདི་ནི་འདི་དང་མིང་འདྲ་བའི་ཧྥ་རན་སིའི་སྒྲུང་གཏམ་བྲིན་པོ་ཞིག་ལས་བཟོ་བཅོས་བྱས་པ་ཡིན་ཞིང་། མི་གསུམ་བཪ་གྱི་རྙོག་འཛིང་གི་བརྩེ་དུངས་བརྗོད་པ་བརྒྱུད། འཁྲུག་ཆེན་གཉིས་པའི་སྐབས་ཀྱི་བུད་མེད་ཚོས་བརྩེ་དུངས་རང་དབང་ལ་རེ་སྙེག་གི་སེམས་འདུན་མཚོན་པཪ་བྱས་ཡོད། ཧྥ་རན་སིའི་ལྷོ་ཕྱོགས་ཀྱི་གྲོང་གསེབ་ནས་ཡོང་བའི་གཞོན་ནུ་མ་ཅ་པུ་ལེར་བརྩེ་བ་ཆགས་མྱོང་མེད་པའི་སི་ཕེན་གྱི་ཞིང་བ་ཞིག་ཏུ་གནས་ལ་བརྫངས་རྗེས། གཟེབ་ནང་གི་བྱེའུ་བཞིན་ཪང་དབང་ལ་རེ། ཉིན་ཞིག་ལ་ཁོ་མོས་ཨན་ཏི་རེན་ཟེར་བའི་དམག་མི་རྨས་མ་ཞིག་ངོ་ཤེས་ཤིང་། ཡང་བསྐྱཪ་ཚེ་སྲོག་ལ་བརྩེ་དུང་གི་མེ་ལྕེ་བསྒྲོན་ཏེ། སྤྱི་ཚོགས་ཀྱི་གོམས་སྲོལ་ལ་རྒྱབ་འགལ་བྱས་ནས་ཡུལ་གཞན་དུ་འབྲོ་རྒྱུ་ཐག་གིས་བཅད།འགྱུར་མེད་བརྩེ་བའི་སྟོབས་ཀྱིས་སྲོལ་རྒྱུན་གུས་ལུགས་ཀྱི་འཆིང་རྒྱ་བཀྲོལ་བ་སྟོན་ཡོད།
ལྔ་བ།ནོར་འཛོལ་བྱུང་བའི་ཉོ་ཚོང་།(走火交易 Free Fire)
པོན་ཝེ་ཐི་རེན་ནི། (本•维特利)དབྱིན་ཇིའི་རྟོགས་འཆཪ་གྱི་གསཪ་གཏོད་ལ་མཁས་པའི་འཁྲབ་ཁྲིད་པ་ཞིག་ཡིན། དེ་སྔོན་གྱི་མཁའ་སྙེག་ཐོག་ཁང་གི་བསྟན་དོན་ནི་མཚན་ཉིད་རིག་པཪ་ཕེ་ཤ་བྱས་པའི་དོན་བརྗོད་ཅིག་ཡིན་ཞིང་། ལྟད་མོ་བ་མང་བོ་ཡི་མི་རང་པར་བཟོས།ཐེངས་འདིའི་ནོར་འཛོལ་བྱུང་བའི་ཉོ་འཚོང་ནི་ཨ་རིའི་ནག་ཚོགས་ཁྲིམས་འགལ་གློག་བརྙན་ཞིག་ཡིན་ཞིང་ནང་དོན་གོ་བདེ། བརྙན་ཡོལ་ངོས་ནས་སྣང་བརྙན་ཡག་པོ་བསྐྲུན་མྱོང་བའི་འཁྲབ་སྟོན་མ་པུ་ལིས་ལེར་སོན་དང་སོམ་ལེ་ལི་གཉིས་གདན་དྲངས་ཡོད་ཅིང་།འཁྲབ་ཁྲིད་པ་ཆེན་པོ་མར་ཏི་སི་ཁི་སེ་སིས་ལྟ་སྐུལ་གྱི་འགན་ཁུར་ཡོད། གཏམ་རྒྱུད་ཀྱི་རྒྱབ་ལྗོངས་ནི1978ལོའི་པོ་སི་ཏོན་གོ་མཚོན་ཁང་ཞིག་ནས་གསང་རྒྱའི་ཉོ་འཚོང་ཞིག་ལ་ནོར་འཛོལ་བྱུང་སྟེ།བོའུ་སྟོང་ཤོར་བའི་དོན་རྐྱེན་བཟོས་པ་བརྗོད་ཡོད།
(མུ་འགོད།)


text:
དྲི་བ། ཕྱི་བསྐྱོད་ལམ་ཡིག་ཇི་ལྟར་ཞུ་དགོས་པ་རེད། ལན། ཕྱི་བསྐྱོད་ལམ་ཡིག་གི་ཁྲིམས་ཀྱི་དོན་ཚན་ལྔ་པའི་ནང་དུ། སྤྱི་དམངས་ཤིག་ཕྱི་རྒྱལ་དུ་གཏན་སྡོད་དང་གཉེན་འཕྲད། སློབ་སྦྱོང་དང་ལས་ཀ་ལས་པ། ཡུལ་སྐོར་དང་ཚོང་དོན་སོགས་ཀྱི་ཆེད་དུ་འགྲོ་དགོས་བྱུང་ཚེ། ཁོང་གིས་རང་གི་ཁྱིམ་ཐོ་ཡོད་སའི་རྫོང་རིམ་པའམ་དེའི་ཡན་གྱི་མི་དམངས་སྲིད་གཞུང་གི་སྤྱི་བདེ་ལས་ཁུངས་ཀྱི་རྒྱལ་མཚམས་འགྲོ་ཡོང་དོ་དམ་ལས་ཁུངས་(出入境管理部门)ལ་ཕྱི་བསྐྱོད་ལམ་ཡིག་ལེན་པའི་སྙན་ཞུ་ཕུལ་ཆོག སྙན་ཞུ་ཕུལ་སྐབས་རང་ཉིད་ཀྱི་གྲོང་མིའི་ ཐོབ་ཐང་ལག་ཁྱེར་ཡི་གེ་དང་ཁྱིམ་ཐོའམ་ཐེམ་ཐོ། ཞྭ་མོ་གྱོན་མེད་པའི་ཉེ་དུས་ཀྱི་མགོ་པར།
སྲིད་གཞུང་ནི་སྤྱི་དམངས་ཀྱི་ཁྲལ་ལ་བརྟེན་ནས་ཆགས་ཤིང་གནས་པ་དང་། དེ་བཞིན་འཁོར་བསྐྱོད་བྱེད་བཞིན་ཡོད་པ་ནི་ཐུན་མོང་གི་ཁྱད་ཆོས་ཤིག་ཡིན། དེས་ན། འབྱུང་བཞིའི་གནོད་པ་དང་གོད་ཆག་སོགས་བྱུང་ཚེ། སྤྱི་དམངས་ལ་སྐྱབས་དང་དཔུང་གཉེན་བྱེད་མཁན་གཙོ་བོ་དེ་ཡང་སྲིད་གཞུང་ཆགས་ཡོད། ༢༠༡༧་ལོར་འཕར་བཅོས་བྱས་པའི་ཆུ་ལོག་སྔོན་འགོག་གི་ཁྲིམས་ཀྱི་(防洪法)་དོན་ཚན་༣༨་པའི་ནང་དུ། ཆུ་ལོག་སྔོན་འགོག་དང་ཆུ་ལོག་བྱུང་སྐབས་འགོག་རྒོལ་ཀྱི་ལས་དོན་ཁག་ལ་ས་གནས་མི་དམངས་སྲིད་གཞུང་གི་སྲིད་འཛིན་དཔོན་པོས་འགན་ཁུར་ནས་གཅིག་ལྕོགས་ཀྱིས་མཛུབ་སྟོན་དང་བཀོད་སྒྲིག་བྱས་ཏེ་མྱུར་སྐྱོབ་དང་དཀའ་ངལ་འཕྲལ་དུ་སེལ་ཐབས་བྱེད་པ་སོགས་ཀྱི་ལས་འགན་སྒྲུབ་དགོས་ཞེས་གཏན་འབེབས་བྱས་ཡོད། རྒྱལ་སྲིད་སྤྱི་ཁྱབ་ཁང་གིས་གཏན་འཁེལ་བྱས་པའི་ཆུ་ལོག་སྔོན་འགོག་དང་ཐན་པ་འགོག་རྒོལ་གྱི་མྱུར་སྐྱོབས་སྟ་གོན་གྲོས་གཞིའི་
དེ་རིང་གི་གཏམ་བཤད་ཀྱི་མིང་ལ་ས་ཁྲིམས་རྣམ་བཤད་ཡུལ་ལྷ་དགྱེས་པའི་ཀུ་རེ་ཟེར། དེ་ཟེར་དོན་ཡང་ཚོགས་པ་འདིའི་ནང་གི་ཚོགས་མི་མང་ཆེ་བ་འབྲོག་པ་རེད། ཁོང་ཚོས་རྒྱལ་ཁབ་ཀྱི་ས་ཁྲིམས་སྐོར་ལ་སྐད་ཆ་ཞིག་བཤད་དགོས་ཞེས་སྐུལ་བའི་ངོ་མ་ཆོད་པར་ས་ཁྲིམས་ས་སྲིད་ཀྱི་སྐོར་ལ་སྐད་ཆ་མདོར་ཙམ་ཞིག་བཤད་དགོས་བྱུང་། རྒྱལ་ཁབ་འདིའི་ས་ཡི་ཁྲིམས་ལུགས་དང་ས་ཡི་སྲིད་ཇུས་དེ་དག་ང་ཚོ་བོད་ཡུལ་གྱི་བརྟན་མ་བཅུ་གཉིས་ལ་སོགས་པའི་ཡུལ་ལྷ་གཞི་བདག་གིས་ཀྱང་ཐོས་ན་ཀྱེ་མ་ཡ་མཚན་ཆེ། ཀུ་རེ་ཨེ་ཡིན་ནམ་ཞེས་བཞད་གད་ཤོར་སྲིད་པར་སྣང་བས་ཁ་བྱང་འདི་ལྟར་སྦྱར་བ་ཡིན། དེ་ལ་ཁྱེད་རྣམ་པས་འཆར་ཡན་དང་འགྲེལ་བརྗོད་གང་རུང་བྱས་ན་ཆོག
དབྱར་རྩྭ་བརྐོ་བའི་སྐབས་སུ་འབྲེལ་ཡོད་ཀྱི་ཁྲིམས་ལུགས་ཁག་ལ་ཤེས་ཚོར་ཅུང་ཟད་ཡོད་ན། རང་ཉིད་ཀྱི་ཐོབ་ཐང་དང་རྒྱུ་ནོར་ལ་སྲུང་སྐྱོབ་བྱེད་པ་ལ་ཕན་པ་ཆེ། ལྷག་པར་དུ་དེང་སྐབས་ས་གནས་སྲིད་གཞུང་གི་སྤྱི་བདེ་དང་ཁོར་ཡུག་ལས་ཁུངས་སོགས་ཀྱིས་དབྱར་རྩྭ་བརྐོ་བའི་དུས་ཚུགས་དང་བསྟུན་ནས་ཁྲིམས་དང་མི་མཐུན་པའི་ཆད་པ་སྣ་ཚོགས་བཅད་དེ་རང་གི་ལས་ཁུངས་ལ་ཡོང་འབེབ་འཚལ་བའི་བྱ་སྤྱོད་ངན་པ་གང་མང་སྤེལ་གྱིན་ཡོད། རྒྱ་ཆེ་བའི་རོང་འབྲོག་པ་མང་ཚོགས་རྣམས་ཀྱིས་ཁྲིམས་ལུགས་ཀྱི་ཤེས་བྱ་ལ་རྒྱུས་ལོན་ཆེར་མེད་པས་རྐྱེན་གྱིས་འདི་འདྲའི་བྱ་སྤྱོད་ངན་པ་སུན་ཕྱུངས་ཐུབ་གིན་མེད། རྒྱུ་མཚན་དེ་དག་ལ་དམིགས་ནས་དབྱར་རྩྭ་དང་འབྲེལ་བ་ཡོད་པའི་ཁྲིམས་ཀྱི་དཔེ་ཐང་མདོར་བསྡུས་འདི་བྲིས་པ་ཡིན། འདིས་ཀྱང་རོང་འབྲོག་མང་ཚོགས་རྣམས་ལ་ཕན་པར་ཤོག Cat-Fungus pdf
དེང་སྐབས་གྲོང་ཁྱེར་ནས་ཁྱེད་ཀྱི་ཁྱིམ་ཐོ་འཇོག་དོན་མེད་ན། རང་གི་ཁྱིམ་ཐོ་དེ་ཕྱིར་འབྲོག་ཕྱོགས་དང་ཞིང་གྲོང་ལ་སྤོར་ན་བཟང་། ད་ལོ་དང་སང་ལོ་གཉིས་ནི་ཞིང་སྡེ་བཅོས་སྒྱུར་སྲིད་ཇུས་ལག་བསྟར་གྱི་ལོ་མཐའ་མ་དེ་ཡིན་པ་དང་། སང་ལོ་ནི་རྒྱལ་ཡོངས་ཀྱི་རོང་འབྲོག་ཕྱོགས་ས་ཞིང་བདག་དབང་ཐོབ་ཐང་གཏན་འཁེལ་བྱེད་པའི་ལས་དོན་ཡོངས་འགྲུབ་བྱེད་དགོས་པའི་ལོ་ཞིག་ཡིན་ཕྱིན། ས་ཞིང་དོ་དམ་དང་གཞིས་སར་ཆོག་མཆན་འགོད་པའི་ལས་དོན་སོགས་ཀྱི་ཆ་རྐྱེན་ཇེ་བཙན་ཇེ་དམ་དུ་འགྲོ་སྲིད། དེའི་ཕྱིར་གྲོང་ཁྱེར་ན་ཡོད་པའི་ཁྱིམ་ཐོ་རོང་འབྲོག་ས་ཁུལ་དུ་བསྐྱར་སྤོ་བྱས་ཏེ་ས་
དང་པོ། སྲིད་འཛིན་ཆོག་མཆན་ཞུ་སྐབས། བོད་ཀྱི་རྩྭ་ཐང་དང་རི་འགོ་ན་དབྱར་རྩྭ་དགུན་འབུ་སྐྱེས། རྩྭ་དེ་ས་འོག་ཏུ་ཡོད་པའི་སྐབས་སུ། དམངས་ཁྲིམས་དང་དངོས་དབང་གི་ཁྲིམས་སོགས་ཀྱི་གཏན་འཁེལ་ལྟར་ན། དབྱར་རྩྭ་སྐྱེས་ས་དེ་ས་ཞིང་འགན་གཙང་ལེན་གྱི་གན་རྒྱ་བརྒྱུད་ནས་རྩྭ་སའི་ཕན་སྤྱོད་དངོས་དབང་སྟེ་བདག་གཉེར་དང་ཁེ་ཕན་ལེན་པའི་ཐོབ་ཐང་བདོག་པའི་འབྲོག་པ་ལ་དབང་། དངོས་དབང་གི་ཁྲིམས་ཀྱི་དོན་ཚན་༡༢༤་ཡི་ཚན་པ་༢་དང་། ཁྲིམས་དེའི་དོན་ཚན་༡༢༥་ནང་དུ་གཏན་འཁེལ་ཡོད། དེའི་ཕྱིར་དབྱར་རྩྭ་སྐྱེས་པའི་དུས་སུ་དེའི་བདག་དབང་ནི་རྩྭ་ས་འཛིན་མཁན་
གྲོང་མིའི་འཚོ་རྟེན་ཉུང་མཐའ་ཁག་ཐེག་ཅེས་བྱ་བ་ནི་རྒྱལ་ཁབ་ཀྱིས་གྲོང་མི་དང་ཞིང་འབྲོག་མང་ཚོགས་ཀྱི་འཚོ་ཚིས་སྒྲུབ་པའི་ཉུང་མཐའི་འཚོ་རྟེན་ཐད་ལ་ཁག་ཐེག་བྱེད་པའི་ལམ་ལུགས་ཤིག་ལ་ཟེར། རྒྱ་སྐད་ཀྱིས་འདི་ལ་(最低生活保障)ཟེར།
༢༠༠༣་གྱི་ལོར། ཀྲུག་ཅང་ཞིང་ཆེན་ལོང་ཁྱོན་གྲོང་ཁྱེར་གྱི་ཞིང་བའི་ཁྱིམ་ཚང་༨༣་གྱིས་ས་གནས་གྲོང་ཁྱེར་སྲིད་གཞུང་གིས་ཁོ་ཚོའི་ཞིང་ས་གཞུང་བསྡུ་བྱེད་པའི་ཐག་གཅོད་ལ་མོས་མཐུན་མ་བྱུང་བར། ཀྲུག་ཅང་ཞིང་ཆེན་མི་དམངས་སྲིད་གཞུང་ལ་སྲིད་འཛིན་བསྐྱར་ཞིབ་བྱེད་དུ་བཅུག ཞིང་ཆེན་སྲིད་གཞུང་གིས་ཞིང་བའི་རེ་ཞུ་ལ་ངོས་
༢༠༡༢་ལོར་ཀན་སུའུ་ཞིང་ཆེན་ལན་ཀྲུག་གྲོང་ཁྱེར་གྱི་འབྲེལ་ཡོད་སྲིད་གཞུང་གིས་ལན་ཀྲུག་གྲོང་ཁྱེར་གྱིས་སུང་ཀྱ་ཐན་སྡེ་བའི་ཞིང་ས་མོའུ་༥༠་གཞུང་བསྡུ་བྱས་ཏེ། སྡེ་བའི་ཞིང་བ་རྣམས་ཀྱིས་མོས་མཐུན་གྱི་སྒོ་ནས་ས་ཞིང་དེའི་སྟེང་དུ་ཁྲིམས་འགལ་གྱིས་འཛུགས་བསྐྲུན་བྱས་ཡོད་པའི་སུང་ཀྱ་ཐན་སྡེ་བའི་ཐུན་མོང་ཤིང་ལེབ་ཚོང་རྭ་དེ་གཏོར་བཤིག་བཏང་བས། ལོ་དེའི་ཕྱི་ལོར་སུང་ཀྱ་ཐན་སྡེ་བའི་འབྲེལ་ཐོགས་མང་ཚོགས་སྟོང་ལྷག་གིས་ཀན་སུའུ་ཞིང་ཆེན་མི་དམངས་སྲིད་གཞུང་དང་། ལན་ཀྲུག་གྲོང་ཁྱེར་མི་དམངས་སྲིད་གཞུང་།
© 2018 — Powered by WordPress
Theme by Anders Noren — Up ↑


text:
གསོ་སྤེལ་ཚན་ཆུང་གིས་ལུག་བལ་འབྲེག་བཞིན་པ།
མཉམ་ལས་ཁང་གི་ལས་བཟོ་བའི་ངལ་རྩོལ་བྱེད་བཞིན་པ།
མཚོ་ལྷོ་བོད་རིགས་རང་སྐྱོང་ཁུལ་ཐུན་ཏེ་རྫོང་ཐང་མགོ་གྲོང་རྡལ་དར་ལུང་སྡེ་བའི་སྡེ་དམངས་ཨུ་ཡོན་ལྷན་ཁང་གི་གཞུང་སྒྲུབ་ཁང་དུ། ངོ་གདོང་ཅུང་ནག་པོ་ཡིན་པའི་སྡེ་བའི་ཀྲི་པུའུ་ཧྲུའུ་ཅི་རྟ་མགྲིན་རྒྱལ་གྱིས་དགའ་སྤྲོའི་ངང་སྡེ་བའི་འགྱུར་ལྡོག་གླེང་བྱུང་། ན་ནིང་ལོ་མཇུག་ཏུ། ང་ཚོའི་མཉམ་ལས་ཁང་གིས་ཡོང་སྒོ་སྒོར་འབུམ་བཞི་བགོ་བཤའ་བརྒྱབ། ཆ་སྙོམས་བྱས་ན་ཁྱིམ་ཚང་རེར་སྒོར་ཁྲི་གཅིག་དང་སྟོང་གསུམ་ཡོད་པ་དང་། མི་རེར་ཆ་སྙོམས་བྱས་ན་སྒོར་སྟོང་གསུམ་ལྷག་ཡོད།
ཁྱིམ་ཚང་སུམ་ཅུ་དང་མི་གྲངས་བརྒྱ་དང་ཉེར་དྲུག་ཡོད་པའི་དར་ལུང་སྡེ་བ་ནི་ཐུན་ཏེ་རྫོང་གི་སྡེ་བ་ཆེས་ཆུང་བ་རེད། མི་གྲངས་ཉུང་རུང་རྨོ་ཞིང་གི་རྒྱ་ཁྱོན་སྤྱི་ཆིང་བརྒྱ་དང་སོ་དྲུག་དང་། རྩྭ་སའི་རྒྱ་ཁྱོན་སྤྱི་ཆིང་སྟོང་གཅིག་དང་བཅུ་གཅིག་ལྷག་ཡོད། མ་རྩ་འདི་དག་ཡོད་པས་དར་ལུང་སྡེ་བས་ཞིང་ཕྱུགས་མཉམ་འབྲེལ་སྒོས་འཕེལ་རྒྱས་བྱས་ན་རྨང་གཞི་བཟང་བོ་ཡོད། ལོ་བདུན་གྱི་སྔོན་ལ། ཐུན་ཏེ་རྫོང་དུ་སྡེ་བ་རིམ་པའི་མཉམ་ལས་ཁང་འཛུགས་རྒྱུ་དར་ཁྱབ་བྱུང་། སྐབས་དེ་ནས་བཟུང་། སྡེ་བ་དེའི་འཕེལ་རྒྱས་དང་མཉམ་ལས་ཁང་གི་བྱ་བ་དམ་པོར་འབྲེལ་ཡོད།
“མཉམ་ལས་ཁང་ཞེས་བཤད་རུང་བྱེ་བྲག་གིས་ཇི་ལྟར་ཚོང་གཉེར་བྱེད་པ་དང་། མཉམ་ལས་ཁང་བཙུགས་རྗེས་ཇི་ལྟར་འཁོར་སྐྱོད་བྱེད་པ། ང་ཚོའི་སེམས་ནས་ཀྱང་གསལ་བོར་མི་ཤེས།”དར་ལུང་སྡེ་བའི་ཏང་ཀྲི་པུའུ་ཧྲུའུ་ཅི་རྟ་མགྲིན་རྒྱལ་གྱིས་དྲང་བོར་བརྗོད་བྱུང་། གནས་ཚུལ་འདི་ལྟ་བུ་ཡ་མཚར་བ་ཞིག་མིན་ཏེ། སྐབས་འདིར། རྒྱང་རིང་གི་རི་ཁྲོད་དང་ཆ་འཕྲིན་དུས་ལྟར་འཕྲོད་དཀའ་བའི་འབྲོག་ཁུལ་གྱི་སྡེ་བ་ཞིག་ལ་མཚོན་ནས་བཤད་ན། མཉམ་ལས་ཁང་ནི་མིང་ཚིག་གསར་བ་ཞིག་རེད།
དེ་ལྟར། 2011ལོར། དར་ལུང་སྡེ་བའི་ལོ་རྒྱུས་སྟེང་གི་མཉམ་ལས་ཁང་དང་པོ་འཁོར་སྐྱོད་བྱེད་མགོ་བརྩམས། སྲིད་གཞུང་གི་རོགས་སྐྱོར་འོག མཉམ་ལས་ཁང་གིས་ཕྱུགས་སྤྱིལ་དྲོད་ཁང་སོགས་རྨང་གཞིའི་སྒྲིག་ཆས་འཛུགས་སྐྲུན་བྱས་པ་དང་། ད་དུང་ལུ་གུ་སྐོར་ཞིག་ཉོས། འོན་ཀྱང་། ཉམས་མྱོང་གཅིག་ཀྱང་མེད་པའི་དར་ལུང་སྡེ་བའི་མི་རྣམས་ཀྱིས་བྱ་བའི་བྱེད་ཐབས་འཚོལ་ཞིབ་བྱེད་མ་ཐུབ་ལ། ལོ་གཉིས་མ་འགོར་བར། མཉམ་ལས་ཁང་གཉེར་སྐྱོང་བྱས་པ་མ་བཟང་བས་རྒྱུན་སྐྱོང་མ་ཐུབ།
རྟ་མགྲིན་རྒྱལ་གྱིས་བཤད་རྒྱུར། སྐབས་དེར། ཟི་ལིང་གི་སྦྱིན་བདག་ཞིག་གིས་ང་ཚོའི་མཉམ་ལས་ཁང་འགན་གཙང་ལེན་བྱེད་རྒྱུ་བྱས་པ་དང་། ང་ཚོ་རང་ཉིད་ཀྱིས་མཉམ་ལས་ཁང་གཉེར་མི་ཤེས་པས། ང་ཚོས་ཁོ་ལ་འགན་གཙང་ལེན་བྱེད་དུ་བཅུག ལོ་གཅིག་འགོར་རྗེས། ཁོས་ཀྱང་འཁོར་སྐྱོད་བྱེད་མི་ཐུབ་པར་གྱུར།
སྐབས་དེར། ཐེངས་གཉིས་ལ་ཕམ་ཁ་བྱུང་བས། དེ་སྔོན་མཉམ་ལས་ཁང་ལ་སྤྲོ་བ་ཡོད་པའི་སྡེ་མི་རྣམས་ཀྱི་སེམས་ཤུགས་ཀྱང་རིམ་བཞིན་ཉམས་རྒུད་དུ་གྱུར། ཕྱུགས་སྤྱིལ་ཁང་བ་དག་ལ་བལྟས་ནས། སྐབས་དེའི་སྡེ་དམངས་ཨུ་ཡོན་ལྷན་ཁང་གི་ཀྲུའུ་རིན་རྟ་མགྲིན་རྒྱལ་གྱི་སེམས་སུ་བྱ་བ་དེ་བསྐྱུར་མི་འདོད་ཀྱང་། མཉམ་ལས་ཁང་རིམ་བཞིན་དར་ལུང་སྡེ་བའི་འཕེལ་རྒྱས་ཀྱི་ལོ་རྒྱུས་གར་སྟེགས་ལས་ཡལ་བར་གྱུར།
2015ལོར། རྟ་མགྲིན་རྒྱལ་དང་སྡེ་བའི་ལས་བྱེད་རྣམས་མཚོ་ནུབ་སོག་བོད་རང་སྐྱོང་ཁུལ་ཐེམ་ཆེན་རྫོང་དང་རྨ་ལྷོ་བོད་རིགས་རང་སྐྱོང་ཁུལ་རྩེ་ཁོག་རྫོང་སོགས་ས་གནས་སུ་སོང་ནས་ལྟ་སྦྱོང་དང་སློབ་སྦྱོང་བྱས། ས་ཁུལ་དེ་དག་གི་མཉམ་ལས་ཁང་འཕེལ་རྒྱས་བྱས་པ་ཧ་ཅང་བཟང་བས། ཕྱིར་སྡེ་བར་ཐོན་རྗེས། སྡེ་བའི་ཨུ་ཡོན་ལྷན་ཁང་གཉིས་ཀྱི་འགོ་ཁྲིད་རྣམས་ཀྱིས་སེམས་སུ་ཚོར་སྣང་སྣ་ཚོགས་སྐྱེས།
ནམ་ཟླའི་ཆ་རྐྱེན་དང་ས་གཤིས་ཁོར་ཡུག་ཚང་མ་ཕལ་ཆེར་འདྲ་མཚུངས་རེད། གཞན་ཚང་མས་འཕེལ་རྒྱས་གཏོང་ཐུབ་པ་འདི་ཅི་ཡིན་ནམ།
ང་ཚོའི་སྡེ་བའི་ས་ཞིང་ཆེ་ལ། རྩྭ་སའི་རྒྱ་ཁྱོན་ཡང་ཆེ་བས། ཅི་ཞིག་ལ་མཉམ་ལས་ཁང་འཁོར་སྐྱོད་བྱེད་མ་ཐུབ་བམ།
གནད་དོན་འགའ་ཕྱིར་བཏོན་པས། རྟ་མགྲིན་རྒྱལ་གྱི་སེམས་སུ་མཉམ་ལས་ཁང་ལས་རྒྱུའི་འདུན་པར་ཡང་བསྐྱར་གསོན་ཤུགས་བསྣན་བྱུང་། ཚང་མས་བཅོས་སྒྱུར་གྱི་དུས་སུ་སླེབས་ཡོད་པ་ཤེས་ཡོད།
སྡེ་བའི་ཨུ་ཡོན་ལྷན་ཁང་གི་ཀྲུའུ་རིན་རྡོ་རྗེ་ཡིས་བཤད་རྒྱུར། ལྟ་སྦྱོང་མཇུག་རྫོགས་རྗེས་ཅུང་མ་འགོར་བར། ང་ཚོས་ཡང་བསྐྱར་མཉམ་ལས་ཁང་འཕེལ་རྒྱས་སུ་གཏོང་བའི་ཐད་རྫོང་དུ་སྙན་ཞུ་ཅིག་ཕུལ་བ་དང་། རྗེས་སུ། ང་ཚོ་ཞིན་ཧེ་དང་ཁྲི་ཀ་སོགས་རྫོང་དུ་སོང་ནས་མཉམ་ལས་ཁང་གི་འཁོར་སྐྱོད་ཐད་སློབ་སྦྱོང་བྱས་ཟེར།
རྟ་མགྲིན་རྒྱལ་གྱི་སྣེ་ཁྲིད་འོག 2016ལོར། ཡང་བསྐྱར་སྒོ་འབྱེད་བྱས་པའི་དར་ལུང་སྡེ་བའི་སྐྱེ་ཁམས་ཕྱུགས་ལས་ཆེད་ལས་མཉམ་ལས་ཁང་གི་མ་རྐང་བསྒྱུར་བཀོད་མགོ་བརྩམས་བྱུང་། ལུག་གཅིག་ལ་སྒོར་བརྒྱད་བརྒྱ་དང་ནོར་གཅིག་ལ་སྒོར་སྟོང་བཞི་དང་ལྔ་བརྒྱ། རྩྭ་ས་མུའུ་གཅིག་ལ་སྒོར་སོ་ལྔ། ས་མུའུ་གཅིག་ལ་སྒོར་བརྒྱ་དང་བཅུ་བཅས་མ་རྐང་གི་ཆ་རྐྱེན་ཧ་ཅང་གསལ་བོར་བྲིས་ཡོད་ལ། ཐེངས་མང་པོ་ཕམ་ཁ་བྱུང་མྱོང་བས་སྡེ་དམངས་རྣམས་ཀྱི་སེམས་སུ་དོགས་པ་སྐྱེས་བཞིན་ཡོད།
སྐུལ་སློང་ཚོགས་འདུ་རེ་རེ་དང་འགོ་ཁྲིད་ཚོགས་འདུ་རེ་རེ་ཚང་མ་རང་ཉིད་ཀྱི་ཁེ་ཕན་དང་འབྲེལ་བ་ཡོད་པས། ཚང་མས་སེམས་སུ་ཐེ་ཚོམ་སྐྱེས་ཡོད། མང་ཚོགས་ཀྱི་ཧུར་བརྩོན་རང་བཞིན་ལ་སྐུལ་སློང་བྱ་ཆེད། རྟ་མགྲིན་རྒྱལ་དང་རྡོ་རྗེ་གཉིས་ཀྱིས་སྣེ་ཁྲིད་ནས་ཁྱིམ་གྱི་རྩྭ་ས་དང་རྨོ་ཞིང་། ནོར་ལུག་ཚང་མ་མཉམ་ལས་ཁང་དུ་མ་རྐང་བྱས། དེ་ནས་ཧྲུའུ་ཅི་རྒན་པ་རྟ་མགྲིན་རྒྱལ་ནི་མཉམ་ལས་ཁང་དུ་ཞུགས་མཁན་མི་གསུམ་པ་རེད།
སྡེ་དམངས་པད་མ་ཚེ་མཁར་གྱི་ཨ་ཕ་བཱེ་ཧྲུའུ་ལུའུ་ནི་སྡེ་བའི་ནང་གི་ཏང་ཡོན་རྒན་པ་རེད། སྡེ་བའི་ལས་བྱེད་རྣམས་ཀྱིས་རང་ཁྱིམ་གྱི་མ་རྩ་དག་མཉམ་ལས་ཁང་དུ་བཞག་པ་མཐོང་བས། བཱེ་ཧྲུའུ་ལུའུ་ཡང་འདུག་མི་བཟོད་པར་གྱུར།
པད་མ་ཚེ་མཁར་གྱིས་བྲེལ་འཚུབ་ཀྱིས་ངང་ནས་བཤད་རྒྱུར། སྐབས་དེར་ལུག་མེད་པ་དང་སྒོར་མོ་ཡང་མེད་པར་གྱུར་ཚེ། ཅི་བྱེད་ཟེར།
སྡེ་བའི་ལས་བྱེད་རྣམས་ཀྱིས་ཚང་མས་འཕེལ་རྒྱས་བསམ་བཞིན་ཡོད་པས། ཁྱོད་ལོག་ལམ་དུ་ཁྲིད་མི་སྲིད། བཱེ་ཧྲུའུ་ལུའུ་ཡིས་སེམས་ཐག་བཅད་པ་མ་ཟད། བུ་ལ་སྐུལ་སློང་བྱས་ཏེ་ཁྱིམ་གྱི་རྩྭ་ས་སྤྱི་ཆིང་བཅུ་གསུམ་དང་ནོར་བདུན། ལུག་སུམ་ཅུ་དང་རྨོ་ཞིང་སྤྱི་ཆིང་གཅིག་དང་གྲངས་ཆུང་དྲུག་བདུན་ཚང་མ་མ་རྐང་དུ་བཞག
ཁྱིམ་ཚང་ལྔ། དྲུག བདུན། སྡེ་བའི་ནང་གི་ཏང་ཡོན་ལས་བྱེད་བཅོ་ལྔ་ཡིས་ཚོད་ལྟ་བྱས་པ་དང་། རྒྱབ་སྐྱོར་མཁན་ཡོད་པས་རྟ་མགྲིན་རྒྱལ་ཉིན་རྒྱུན་རྫོང་དུ་སོང་ནས། ག་ས་གང་དུ་སྙན་ཞུ་ཕུལ་བས། མཐར་མཇུག་མཉམ་ལས་ཁང་ལ་མ་དངུལ་སྒོར་འབུམ་གསུམ་དང་ཁྲི་ལྔ་བརྩོན་ལེན་བྱས།
རྡོ་རྗེ་ཡིས་བཤད་རྒྱུར། དེ་སྔོན་སྡེ་མི་རྣམས་ཀྱིས་རང་བྱུང་རྩྭ་སར་བརྟེན་ནས་ཕྱུགས་འཚོ་བཞིན་ཡོད་པས། རྩྭ་སའི་གཏོར་བརླག་ཅུང་ཚབས་ཆེ་ལ། གསོ་སྤེལ་གྱི་དུས་ཡུན་ཅུང་རིང་། རྗེས་སུ། ཕྱི་རུ་སློབ་སྦྱོང་དང་ཆེད་མཁས་པ་མཉམ་ལས་ཁང་དུ་ཡོང་ནས་མཛུབ་སྟོན་བྱས་པས། ང་ཚོས་ཕན་ནུས་མཐོ་བའི་གསོ་སྤེལ་རྣམ་པ་ལྟར་ཚན་རིག་འཕེལ་རྒྱས་བཏང་བ་དང་། གསོ་སྤེལ་གྱི་དུས་ཡུན་ཇེ་ཉུང་དུ་བཏང་སྟེ་ཟླ་དྲུག་བྱས། སྔོན་གྱི་ཟླ་གཉིས་ལ་མ་མོའི་འོ་མ་སྣུན་པ་དང་རྗེས་ཀྱི་ཟླ་བཞིའི་ནང་ནས་སོགས་གཟན་ཆས་བྱིན་པས། རྩྭ་སའི་གནོན་ཤུགས་ཚད་ངེས་ཅན་ཞིག་གི་ནང་ཇེ་ཡང་དུ་བཏང་བ་དང་། གཏོར་བརླག་བྱས་པའི་རྩྭ་ས་སླར་གསོ་འབྱུང་བར་ཕན་ཁེ་ངེས་ཅན་ཡོད། ལུག་ཤ་དང་ལུག་བལ། ལུག་ལྤགས་སོགས་ཐོན་ཚད་མུ་མཐུད་དུ་འཕར་སྣོན་བྱས་པས། ཐོན་སྐྱེད་དང་ལས་སྣོན། ཕྱིར་འཚོང་བཅས་གཞི་གཅིག་ཅན་གྱི་ཁྱད་ལྡན་ཐོན་ལས་ཀྱི་འབྲེལ་ཐག་རིམ་བཞིན་ཆགས་ཟེར།
2016ལོའི་ལོ་མཇུག་ཏུ། ཁེ་སྤོགས་བླངས་མྱོང་མེད་པའི་དར་ལུང་མཉམ་ལས་ཁང་གིས་ཡོང་སྒོ་དང་པོ་སྒོར་འབུམ་གཅིག་བླངས།
ཕན་འབྲས་མཐོང་བས་སྡེ་དམངས་རྣམས་ཀྱི་སེམས་ཀྱང་འགུལ་བྱུང་། འོན་ཀྱང་། སྡེ་བའི་ལས་བྱེད་རྣམས་ཀྱིས་རྒྱང་རིང་ལ་བསམ་བློ་གཏོང་དགོས་པས། ཡང་བསྐྱར་འཕེལ་རྒྱས་བཏང་ན། ཚད་ལྡན་གྱི་ཚོང་གཉེར་བྱེད་དགོས་ལ། ལུགས་མཐུན་སྒོས་འཁོར་རྒྱུག་བྱེད་དགོས།
“ང་ཚོས་མཉམ་ལས་ཁང་ཚན་ཆུང་གཉིས་རུ་བགོས། གསོ་སྤེལ་ཚན་ཆུང་གིས་ནོར་ལུག་གསོ་སྤེལ་གཙོར་བཟུང་བཞིན་ཡོད་ལ། ནོར་ལུག་གསོ་སྤེལ་ལ་ཡང་ཚན་ཆུང་གཉིས་ཡོད་པ་དང་། སོ་སོར་མི་བཞི་དང་མི་དྲུག་ཡོད་ལ། དེའི་ཁྲོད་མི་གཅིག་གིས་ཚན་གཙོའི་འགན་ཁུར་ཡོད། འདེབས་འཛུགས་ཚན་ཆུང་ལ་མི་བརྒྱད་ཡོད་པ་དང་། གཅིག་ནི་ཚན་གཙོ་ཡིན། ཐོན་ཚད་ལ་ཁག་ཐེག་བྱ་ཆེད། ཚན་ཆུང་གི་ཚན་གཙོས་སྡེ་བའི་ཨུ་ཡོན་ལྷན་ཁང་ལ་འགན་འཁྲིའི་ཡི་གེ་བྲིས། ཚན་ཆུང་གི་མི་སྣ་སོ་སོས་ཚན་གཙོ་ལ་འགན་འཁྲིའི་ཡི་གེ་བྲིས། གལ་ཏེ་ཐོན་ཚད་ཚད་གཞིར་སླེབས་མེད་ཚེ། མྱུར་དུ་མཉམ་ལས་ཁང་གི་སྒྲིག་སྲོལ་ལམ་ལུགས་ལྟར་ཆད་པ་གཅོད་ངེས་རེད།”
རིམ་བཞིན། དར་ལུང་སྡེ་བའི་སྲོལ་རྒྱུན་གྱི་ཞིང་ཕྱུགས་ལས་དེ་ལེགས་བསྡུས་ཞིབ་གཉེར་ཅན་གྱི་དོ་དམ་དང་དེང་རབས་ཅན་གྱི་སྒྲིག་ཆས། ཆེད་ལས་ཅན་གྱི་ཐོན་སྐྱེད། ཐོན་ལས་ཅན་གྱི་ཚོང་གཉེར་གྱི་དེང་རབས་ཞིང་ཕྱུགས་ལས་ཕྱོགས་སུ་བསྒྱུར། མཉམ་ལས་ཁང་འཕེལ་རྒྱས་ཀྱི་གནས་བབ་ཇེ་བཟང་ནས་ཇེ་བཟང་དུ་གྱུར་བས། 2017ལོའི་ཟླ་དགུ་བར། སྡེ་དམངས་ཆོས་སྐྱོང་ཐར་གྱིས་རང་ཁྱིམ་གྱི་རྨོ་ཞིང་སྤྱི་ཆིང་བཞི་དང་གྲངས་ཆུང་གསུམ་གསུམ་དང་རྩྭ་ས་སྤྱི་ཆིང་བཅོ་བརྒྱད་དང་གྲངས་ཆུང་བདུན་བདུན་མ་རྐང་དུ་བཞག་ནས་མཉམ་ལས་ཁང་དུ་ཞུགས། སྐབས་འདིར། དར་ལུང་སྡེ་བའི་སྡེ་བ་ཡོངས་ཀྱི་ཁྱིམ་ཚང་སུམ་ཅུའི་སྡེ་དམངས་དང་རྩྭ་ས། རྨོ་ཞིང་། ནོར་ལུགས་བཅས་ཚང་མ་མཉམ་ལས་ཁང་དུ་ཞུགས།
ལོ་མཇུག་ཏུ་སླེབས་དུས། མཉམ་ལས་ཁང་གི་སྤྱིའི་ཡོང་སྒོ་སྒོར་འབུམ་བདུན་དང་ཁྲི་གཉིས་ཡོད་པ་དང་། དེའི་ཁྲོད་ཞིང་ལས་ཀྱི་ཡོང་སྒོ་སྒོར་འབུམ་ལྔ་དང་ཕྱུགས་ལས་ཀྱི་ཡོང་སྒོ་སྒོར་འབུམ་གཉིས་དང་ཁྲི་གཉིས་ཡིན་ལ། ཁེ་སྤོགས་སྒོར་འབུམ་ལྔ་དང་ཁྲི་བཞི་ཡོད་པ་མངོན་འགྱུར་བྱས། མཉམ་ལས་ཁང་གི་སྒྲིག་སྲོལ་ལྟར། ཡོང་སྒོའི་བརྒྱ་ཆའི་དོན་ལྔ་མཉམ་ལས་ཁང་གི་ཁོངས་མིར་ཡོང་སྒོ་བགོ་བཤའ་བརྒྱབ་པ་དང་། དེའི་ཁྲོད་བགོ་བཤའ་བརྒྱབ་པའི་མ་དངུལ་སྒོར་འབུམ་བཞི་ལ་སླེབས་ཡོད།
འབྲོག་པ་བསོད་ནམས་འབུམ་དེ་སྔོན་སྡེ་བའི་ནང་གི་དབུལ་ཕོངས་ཁྱིམ་ཚང་ཡིན། ཁོ་རང་དབང་བོ་སྐྱོན་ཅན་ཡིན་ལ། བྱིས་པ་གཉིས་སློབ་གྲྭར་འགྲོ་བཞིན་ཡོད་པས། བཟའ་མི་བཞི་ཡི་འཚོ་བའི་གནོན་ཤུགས་ཆུང་མ་མཚོ་མོ་རྒྱལ་གྱི་ཕྲག་སྟེང་དུ་བབས་ཡོད། 2016ལོར། སྡེ་བའི་ལས་བྱེད་ཀྱིས་ཁོ་ཚང་ལ་ཐོན་ལས་དབུལ་སྐྱོར་མ་དངུལ་གྱི་ནོར་བཞི་ཉོས་པ་དང་། ལོ་གཅིག་གི་རྗེས་སུ། ནོར་བཞི་རྩེབ་ནས་ནོར་བརྒྱད་དུ་སླེབས།
2017ལོར། བསོད་ནམས་འབུམ་གྱིས་ནོར་བརྒྱད་དང་རྨོ་ཞིང་སྤྱི་ཆིང་གཅིག རྩྭ་ས་སྤྱི་ཆིང་བཅུ་གསུམ་བཅས་མཉམ་ལས་ཁང་དུ་མ་རྐང་དུ་བཞག ལོ་མཇུག་ཏུ་སྒོར་སྟོང་བརྒྱད་ཀྱི་ཡོང་སྒོ་བགོ་བཤའ་རྒྱབ། མཚོ་མོ་རྒྱལ་གསོ་སྤེལ་ཚན་ཆུང་གི་ཚོགས་མི་ཡིན་པ་དང་། ལུག་འཚོ་བ་འགན་ཁུར་གྱིན་ཡོད། དེ་ལྟར་བྱས་ན་ལོ་གཅིག་གི་ནང་ཁྱིམ་གྱི་སྒོ་ཁ་ནས་སྒོར་ཁྲི་གསུམ་བཙལ་ཐུབ།
བསོད་ནམས་འབུམ་གྱིས་སེམས་འགུལ་ཐེབས་པའི་སྒོ་ནས་བཤད་རྒྱུར། ལོ་ངོ་འདི་འདྲ་མང་པོ་ཞིག་གི་རིང་། ལོ་གཅིག་ལ་ཡོང་སྒོ་འདི་འདྲ་ལེན་ཐུབ་པ་སེམས་སུ་ཡང་ཤར་མ་མྱོང་ཟེར།
ལོ་གཅིག་གི་རྗེས་སུ། སྐབས་དེའི་གནས་བབ་ལ་ཕྱིར་དྲན་བྱས་ན། རྟ་མགྲིན་རྒྱལ་གྱི་ཕྲག་སྟེང་གི་འགན་འཁྲི་སྔར་ལས་ལྕི།
“དྲང་མོར་བཤད་ན། སྐབས་དེར་གནོན་ཤུགས་ཧ་ཅང་ཆེ། ཁྱད་པར་དུ་སྡེ་བའི་ཨུ་ཡོན་ལྷན་ཁང་གཉིས་ཀྱི་མི་སྣ་བཅོ་ལྔ་དང་ཏང་ཡོན་གྱིས་སྣེ་ཁྲིད་རྗེས། ཚང་མས་ཡིད་ཆེས་ལ་རེ་བ་སྟོང་ཟད་དུ་གཏོང་མི་རུང་འདོད།”
“དེ་སྔོན་ཐེངས་མང་པོ་ལྟ་སྦྱོང་དང་སློབ་སྦྱོང་བྱས་རྗེས། ང་ཚོའི་སེམས་སུ་གདེང་ཚོད་ཅུང་ཡོད་པར་གྱུར། སྐབས་དེར་ཀླད་པའི་ནང་དུ་འདུ་ཤེས་གཅིག་ཡོད་པ་ནི་ཧུར་བརྩོན་བྱེད་རྒྱུ་དེ་རེད།”རྡོ་རྗེ་རྒྱལ་གྱིས་མུ་མཐུད་དུ་བཤད་རྒྱུར། སྡེ་བའི་ལས་བྱེད་མི་སྣ་བྱས་ཚེ། སྡེ་དམངས་རྣམས་ཀྱི་སྣེ་ཁྲིད་ནས་ངེས་པར་དུ་གྲུབ་འབྲས་ཞིག་ལེན་དགོས་ཟེར།
ད་ལྟ། མཉམ་ལས་ཁང་རིམ་བཞིན་རྒྱུན་ལྡན་གྱི་ལམ་དུ་སྙེགས་པ་དང་། སྡེ་བའི་མི་རེའི་ཆ་སྙོམས་ཡོང་སྒོ2015ལོའི་སྟོང་བཞི་དང་ལྔ་བརྒྱ་ནས། 2017ལོར་སྒོར་སྟོང་དྲུག་དང་བདུན་བརྒྱར་སླེབས་ཡོད། འདི་ལྟ་བུའི་འགྱུར་ལྡོག ཐང་མགོ་གྲོང་རྡལ་ཏང་ཨུའི་ཧྲུའུ་ཅི་གཞོན་པ་ཞི་ཀྲིན་ཕིན་གྱིས་མིག་ནང་དུ་ཤར་ཡོད་ལ་སེམས་སུ་དགའ་སྣང་གིས་ཁེངས་ཡོད།
ཞི་ཀྲིན་ཕིན་གྱིས་བཤད་རྒྱུར། ང་ཚོའི་གྲོང་རྡལ་ལ་མཚོན་ནས་བཤད་ན། དར་ལུང་སྡེ་བར་ཁྱད་ཆོས་གཉིས་ཡོད་ལ། གཅིག་ནི་མཉམ་ལས་ཁང་ལས་པས་སྡེ་དམངས་དང་ནོར་ལུག རྨོ་ཞིང་། རྩྭ་ས་བཅས་བརྒྱ་ཆའི་བརྒྱ་མཉམ་ལས་ཁང་དུ་བཞག་ཡོད། གཉིས་ནི་དར་ལུང་སྡེ་བ་ནི་མ་མཐའི་འཚོ་བའི་འགན་སྲུང་གི་ཁྱིམ་ཚང་གཅིག་ཀྱང་མེད་པའི་སྡེ་བ་ཞིག་ཡིན། དར་ལུང་དཔེ་དབྱིབས་བརྒྱུད་ནས། སྡེ་དམངས་རྣམས་ཀྱིས་དབུལ་ཐར་ཕྱུག་བསྒྱུར་གྱི་ཐབས་ལམ་གསར་བ་རྙེད་པ་དང་། སྡེ་བའི་ནང་དུ་ཡང་སྔར་ལས་མཐུན་སྒྲིལ་དང་འཆམ་མཐུན་ཡིན་པའི་རྣམ་པ་གསར་བ་ཆགས་ཡོད། བརྒྱུད་རིམ་དེའི་ཁྲོད། དར་ལུང་སྡེ་བའི་ཏང་ཀྲི་པུའུ་ཡིས་ཏང་འཛུགས་དཔེ་སྟོན་སྣེ་ཁྲིད་ཀྱི་བྱེད་ནུས་འདོན་སྤེལ་གང་ལེགས་བྱས་ཡོད་པ་དང་། ཏང་ཡོན་ལ་སྣེ་ཁྲིད་དེ་གདོང་ལེན་དཔེ་སྟོན་གྱི་སྣེ་ཁྲིད་བྱེད་ནུས་ཐོན་ཡོད་པས། ཏང་འཛུགས་བྱ་བ་དང་དཔལ་འབྱོར་སྤྱི་ཚོགས་མཉམ་དུ་འཕེལ་རྒྱས་ལ་སྐུལ་འདེད་གཏོང་བའི་ཁྲོད་གནད་འགག་གི་བྱེད་ནུས་ཐོན་ཡོད། ཏང་རྩ་འཛུགས་ཀྱིས་མང་ཚོགས་ཀྱི་སྣེ་ཁྲིད་དེ་ཡོང་སྒོ་འཕར་སྣོན་དང་ཕྱུག་བསྒྱུར་བྱེད་པའི་ནུས་པ་སྔར་ལས་ལྷག་པའི་མཐོར་འདེགས་སུ་བཏང་བས། གཞི་རིམ་ཏང་རྩ་འཛུགས་ཀྱི་གོང་བུར་འགྲིལ་ཤུགས་དང་གསར་སྐྲུན་ནུས་ཤུགས། འཐབ་འཛིང་ནུས་ཤུགས་བཅས་སྔར་ལས་ལྷག་པའི་ཇེ་དྲག་ཏུ་གྱུར་ཡོད། རོང་འབྲོག་པའི་ཏང་ཡོན་གྱིས་དཔལ་འབྱོར་འཕེལ་རྒྱས་ཡུལ་དངོས་ནས་གཙོ་ཁྲིད་ཀྱི་ནུས་པ་བཏོན་ཏེ། རོང་འབྲོག་པར་སྲིད་ཇུས་སྒྲོག་འདོན་བྱེད་པ་དང་ལག་རྩལ་སློབ་དུ་བཅུག་ནས། མཉམ་ལས་ཁང་འཕེལ་རྒྱས་ཀྱི་ཐད་ཐབས་ཇུས་འདོན་དགོས་ལ། བྱ་བ་སྒྲུབ་འདོད་པ་དང་སྒྲུབ་ཕོད་པ། སྒྲུབ་ན་གྲུབ་འབྲས་ཡོད་པའི་ཏང་ཡོན་ལས་བྱེད་ཀྱི་དཔུང་སྡེ་ཞིག་གསོ་སྐྱོང་དང་སྦྱོང་བརྡར་བྱེད་དགོས་ཟེར།
ལོ་ཙཱ་བ། ཤ་བོ་རིན་མཚོ།


text:
རང་དབང་སྒུམ་པ། རིག་པ། (༠)
འདིར་བོད་ཀྱི་དུས་བབ་གསར་ཁང་གིས་ཕྲན་ལ་ཟིན་བྲིས་ཀྱི་གོ་སྐབས་གནང་བ་ལ་ཐུགས་རྗེ་ཆེ་ཞུ། ད་ནས་བཟུང་རང་གི་དྲན་ཚད་དང་ཐོས་ཚད་ཀྱི་ཐོག་ནས་རིག་པ་སྒུམ་དུ་འགྲོ ཟིན་བྲིས་འདེབས་མཁན་བདག་གི་མིང་ལ་ རང་དབང་སྒུམ་པ་ ཞེས་བཏགས་ཡོད། དེ་ནི་རང་དབང་སྤྱད་ནས་རིག་པ་སྒུམ་དུ་འགྲོ་རྒྱུ་དང་། རིག་པ་སྤྱད་ནས་རང་དབང་སྒུམ་དུ་འགྲོ་རྒྱུའི་དོན་ཡོད་པ་ཡིན། ཐོག་མར་ལེའུ་གསར་པའམ་ཟིན་བྲིས་གསར་པ་འདིའི་སྒོ་འབྱེད་ཀྱི་ཚུལ་དུ་ཟླ་བ་གཅིག་ཙམ་རིང་སྐད་ཡིག་་་
ཆུང་ཚེ་རིང་། རིག་པ། (༢)
ལེའུ་ལྔ་པ། བྷོ་སེ་ཊོན་གྱི་དམག་འཁྲུག རྩོམ་པ་པོ། ཆུང་ཚེ་རིང་། སྤེལ་ས། བོད་ཀྱི་དུས་བབས། སྤེལ་དུས། ༢༠༡༦།༡།༢༠ ལྷག་དཀར་ཉིན། ༄༅།། ཨ་རིའི་དང་བླངས་སྐད་ཅིག་མི་སྣས་དབྱིན་ཇིའི་དམག་མི་བྷོ་སེ་ཊོན་བར་བསྐྲད་རྗེས་ད་ཆ་དབྱིན་དམག་ཚོས་བྷོ་སེ་ཊོན་གྲོང་ཁྱེར་བཟུང་སྟེ་གནས་ཤིང་། ཨ་རིའི་དམག་མི་ཚོས་བྷོ་སེ་ཊོན་གྱི་མཐའ་སྐོར་ཏེ་མཚོ་ལམ་བརྒྱུད་ནས་མ་གཏོགས་དེ་མིན་ཕྱོགས་གང་ནས་ཀྱང་དབྱིན་དམག་ཕར་ཚུར་འགྲོ་འོང་མི་ཐུབ་པ་བཟོས། དུས་དེར་དབྱིན་ཇི་དང་ཨ་རི་ཕྱོགས་གཉིས་ཀྱི་གནད་ཡོད་མི་སྣ་ཐུག་སྟེ། གྲོང་་་
བློ་རབ། རིག་པ། (༡)
རྔ་བ་བློ་བརྟན། ངས་ད་ལོའི་སྲིད་སྐྱོང་འོས་མི་ཚོའི་ཕྱོགས་མང་པོ་ལ་དོ་སྣང་བྱས། ལྷག་ཏུ་ཁོང་ཚོའི་སྐད་ཆར་གཟབ་གཟབ་ཀྱིས་ཉན་ཏེ། བསམ་བློ་ཡང་ནས་བསྐྱར་དུ་བཏང་མཐར། འོས་མིའི་ལྔའི་ཁྲོད་ན་ཚོགས་གཙོ་སྤེན་པ་ཚེ་རིང་གིས་རང་ཉིད་འགྲེལ་བཤད་ཞིབ་ཚགས་བརྒྱབ་ཏེ། མི་མང་ལ་རང་ཉིད་གསལ་བོ་བཟོས་སོང་། ག་ཚོད་མི་མང་ལ་རང་ཉིད་གསལ་བོ་བཟོ་ཐུབ་པ་ཡིན་ན། དེའི་ཚོད་ཀྱིས་མི་མང་གིས་ཁོང་ཤེས་རྟོགས་ཐུབ་ཀྱི་ཡོད། ཤེས་རྟོགས་དེ་བརྒྱུད་ནས་སྲིད་སྐྱོང་འོས་དང་མི་འོས་ཀྱི་ངེས་པའང་་་
ཆུང་ཚེ་རིང་། རིག་པ། (༤)
ལེའུ་བཞི་པ། འཛམ་གླིང་ཡོངས་ཀྱིས་ཐོས་པའི་མེ་མདའི་སྐད་སྒྲ། རྩོམ་པ་པོ། ཆུང་ཚེ་རིང་། སྤེལ་ས། བོད་ཀྱི་དུས་བབ། སྤེལ་དུས། ཕྱི་ལོ་ ༢༠༡༦ ཟླ་བ་ ༡ ཚེས་ ༡༣ ལྷག་དཀར་ཉིན། ཨ་རིས་དབྱིན་ཇིའི་རྒྱལ་པོར་ཕུལ་བའི་སྙན་ཞུ་དེའི་ཐད། དབྱིན་ཇིའི་རྒྱལ་དོན་བློན་ཆེན་(William Pitt)གྱིས་ལྟ་ཚུལ་དམིགས་བསལ་ཞིག་བཅངས། ཁོང་གིས་ཕྱོགས་གཅིག་ནས་ཨ་རིར་གུ་བཤངས་ཀྱིས། ཨ་རིའི་གླིང་ཆེན་ལྷན་ཚོགས་ལ་གཞུང་འབྲེལ་གནས་བབས་ཤིག་སྤྲོད་རྒྱུ་དང་། ཨ་རིའི་གླིང་ཆེན་ལྷན་ཚོགས་ཀྱི་ངོས་ནས་ཀྱང་ཁྲལ་བསྡུའི་ཁྲིམས་ཡིག་ལ་མོས་མཐུན་བྱེད་དགོས་པ། ལྷག་པར་དབྱིན་ཇིའི་གྲོས་ཚོགས་་་
ཆུང་ཚེ་རིང་། རིག་པ། (༠)
ལེའུ་གསུམ་པ། བྷོ་སེ་ཊོན་གྱི་ཇ་སྟོན། རྩོམ་པ་པོ། ཆུང་ཚེ་རིང་། སྤེལ་ས། བོད་ཀྱི་དུས་བབས། སྤེལ་དུས། ༢༠༡༦།༡།༦ ལྷག་དཀར་ཉིན། ༄༅། །ཕྱི་ལོ་ ༡༧༧༣ ཟླ་བ་ ༡༢ ཚེས་ ༡༦ ཉིན་བྷོ་སེ་ཊོན་གྱི་གྲུ་ཁར། དབྱིན་ཇིའི་གྲུ་གཟིངས་དངོས་ཟོག་གིས་ཁེངས་པ་ཁ་ཤས་ཤིག་སླེབས་ཤིང་། དེ་དུས་གནས་སྟངས་ཞི་ཞིང་འཇམ་པ་ལྟར་སྣང་ཡང་། མི་རིང་བར་གྲུ་གཟིངས་དེ་ཚོས་རྙོག་གྲ་ཆེན་པོ་བསླངས། གྲུ་གཟིངས་དེ་ཚོའི་ནང་དབྱིན་ཇིའི་ཇ་ཡིས་ཁེངས་ཡོད་ཅིང་། ཇ་དེ་དག་ནི་རྒྱ་གར་ནང་རྟེན་གཞི་བྱས་པའི་དབྱིན་ཇིའི་ཚོང་གཉེར་ལས་ཁུངས་ཆེན་པོ་ཨི་སེ་ཊི་་་
ཆུང་ཚེ་རིང་། རིག་པ། (༡༤)
ལེའུ་གཉིས་པ། དྲང་བདེན་མིན་པའི་དཔྱ་ཁྲལ། རྩོམ་པ་པོ། ཆུང་ཚེ་རིང་། སྤེལ་ས། བོད་ཀྱི་དུས་བབ། སྤེལ་དུས། ༢༠༡༥།༡༢།༣༠ ལྷག་དཀར་ཉིན། དབྱིན་ཇིའི་གཞུང་ངོས་ནས། ཨ་རི་ནི་རང་གི་མི་སེར་སྤེལ་ས་ཞིག་ཏུ་ངོས་བཟུང་སྟེ། ཨ་རིའི་ངོས་ནས་དབྱིན་ཇིར་ཚུར་བརྩི་དགོས་པ་ལས། དབྱིན་ཇིས་ཨ་རི་ལ་གོ་བསྟུན་བྱ་དགོས་པ་ཞིག་ཏུ་ངོས་འཛིན་མི་བྱེད། དེ་ཡང་དབྱིན་ཇིའི་སྲིད་བློན་ཝི་ལི་ཡམ་ པི་ཊི་(William Pitt)ཞེས་པས་“ང་ཨ་རི་བ་ཚོར་དགའ་པོ་ཡོད། ཡིན་ན་ཡང་ང་ཚོ་ནི་རྒྱལ་ཁབ་ཨ་མ་ཡིན་ཞིང་། ཁོང་ཚོ་[ཨ་རི་]ནི་ཕྲུ་ གུ་་་
ཆུང་ཚེ་རིང་། རིག་པ། (༡༤)
ལེའུ་དང་པོ། གསར་བརྗེའི་གོང་ལ། རྩོམ་པ་པོ། ཆུང་ཚེ་རིང་། སྤེལ་ས། བོད་ཀྱི་དུས་བབ། སྤེལ་དུས། ༢༠༡༥ ཟླ་བ་ ༡༢ ཚེས་ ༢༣ ལྷག་དཀར་ཉིན། ༄༅།། ཕྱི་ལོ་ ༡༧༥༤ ལོ་སྟེ། ཨ་མི་རི་ཀའི་གསར་བརྗེ་མ་བྱུང་གོང་གི་ལོ་ཉི་ཤུ་རྩ་གཅིག་གི་སྔོན་དུ། ཨ་རིའི་གནད་ཡོད་མི་སྣ་བྷན་ཇི་མན་ ཧྥེ་རན་ཀི་ལིང་(Benjamin Franklin)ཞེས་པས། ཁོང་གི་ གསར་ཤོག་ Pennsylvania Gazette ཞེས་པའི་ཐོག་ཨ་རིའི་མི་སེར་སྤེལ་ཡུལ་བཅུ་གསུམ་གྱི་འདྲ་རིས་བཀོད་པ་དང་ལྷན་དུ། དུམ་བུ་ཁ་ཤས་སུ་གཏུབས་པའི་སྦྲུལ་གྱི་གཟུགས་རིས་ཤིག་བཀོད་ནས་དེའི་གཤམ་དུ་“བསྒྲིལ་ལམ་ཤི་”(join or die)ཞེས་བྲིས་ཏེ་སྤེལ་་་
ཆུང་ཚེ་རིང་། རིག་པ། (༨)
༄༅།། ཕྱི་ལོ་ ༢༠༡༥ ཟླ་བ་ ༡༢ ཚེས་ ༢༣ ལྷག་དཀར་ཉིན་ནས་བཟུང་། ཕྲན་གྱིས་བྲིས་པའི་དྲྭ་རྩོམ་“ཨ་མི་རི་ཁའི་གསར་བརྗེ་”ཞེས་པའི་དེ་སྤེལ་རྒྱུ་ཡིན། དྲྭ་རྩོམ་དེ་ནི་ཕྲན་གྱིས་ཨ་རིའི་གསར་བརྗེ་དང་འབྲེལ་བའི་དཔེ་དེབ་མང་པོ་བཀླགས་ཏེ་ཟིན་བྲིས་སུ་བཏབ་པ་རྣམས་གུང་བསྒྲིགས་ཏེ་བྲིས་པ་ཞིག་ཡིན་ཞིང་། དེ་ཡང་བོད་ཀྱི་ཀློག་པ་པོ་ཚོར་དམིགས་ཏེ། ལོ་རྒྱུས་ཀྱི་གཙོ་གནད་རྣམས་མདོར་བསྡུས་དང་གོ་བདེ་ཡོང་ཐབས་བྱས་ཡོད། དྲྭ་རྩོམ་འདིར་ཁྱོན་བསྡོམས་དུམ་བུ་བཅུ་ལྷག་ཡོད་པ་དེ་དག ལྷག་དཀར་ནམ་ཡིན་ལ་་་
བློ་རབ། རིག་པ། (༥)
བོད་མི་རིགས་ཟེར་བ་འདི་མེད་པ་ནས་ཡོད་པ། འཆི་ས་ནས་འཚོ་བ། འཐོར་བ་ནས་གཅིག་ཏུ་བསྒྲིལ་ཏེ། དེང་སང་མིག་གིས་མཐོང་རྒྱུ་ཡོད་པ། རྣ་བས་གོ་རྒྱུ་ཡོད་པ། ད་དུང་མི་རིགས་འདིའི་མ་འོངས་པའི་ཆེད་དུ་སྒྲིག་འཛུགས་ཡོད་པ། རང་གི་ངོ་བོ་ཉར་ཚགས་ཐུབ་ཡོད་པ། མི་མང་ལ་རང་གི་འདུ་ཤེས་དང་ལ་རྒྱ་ཡོད་པ། རྒྱལ་སྤྱིའི་ཁྲོད་ན་མཐོང་ཡོད་པ་མ་ཟད། བོད་དོན་ལ་རྒྱབ་སྐྱོར་དང་གདུང་སེམས་ཡོད་པ། འདི་དག་ཇི་ལྟར་བྱུང་བ་རེད། དེ་ཙམ་མ་རེད། མི་རིགས་འདིའི་ནང་བསྟན་གྱིས་གཙོས་རིག་གཞུང་གིས་་་
བློ་རབ། རིག་པ། (༣)
མང་གཙོ་ལམ་ལུགས་ནི་དེང་གི་ཆབ་སྲིད་ལམ་ལུགས་དག་ལས་ཡག་ཤོས་སུ་བརྩི་བཞིན་ཡོད་ལ། དེ་ལྟར་བརྩི་བའི་རྒྱུ་མཚན་ཡང་མང་ གཙོའི་ལམ་སྲོལ་དུ་ཁྲིམས་ཀྱི་མདུན་སར་ཚང་མ་ཐོབ་ཐང་འདྲ་མཉམ་དང་། རྩ་ཁྲིམས་ཀྱི་གོང་ན་སུ་ཡང་མེད་པ་དེས་རེད། མི་ཚང་ མར་ཐོབ་ཐང་ཡོད་པ་ལྟར་འགན་འཁྲི་ཡང་གཅིག་མཚུངས་སུ་ཡོད་པ་རེད། དེ་ལྟར་ལག་ལེན་བསྟར་བའི་རྒྱལ་ཁབ་དག་ལ་མང་ གཙོའི་རྒྱལ་ཁབ་ཅེས་འབོད། བཙན་བྱོལ་བོད་མིའི་མང་གཙོ་ནི་ཅུང་དམིགས་བསལ་ཞིག་རེད། དེ་ནི་སྐྱབས་བཅོལ་བའི་མང་་་
རབ་གསལ། རིག་པ། (༠)
ཏུར་ཀེའི་ཡུལ་གྱི་ཡེ་ནི་སེ་ཧིར་སྒར་དུ། ཁ་ཟར་ ཧྥ་ཏེ་མི་(Khazar Fatemi)ཡིས་བརྩམས། ༼ཉེ་སྔོན་གསར་འགྱུར་ཀློག་སྐབས་རྩོམ་ཡིག་འདི་མཐོང་སྟེ་ང་སེམས་འགུལ་ཐེབས་བྱུང་། དེ་བས་འདིར་བསྒྱུར་ཡོད།༽ ང་སྐྱབས་བཅོལ་བ་ཞིག་དང་ཐོག་མར་འཕྲད་པའི་དུས་ཚོད་དེ་ནི་ང་སྐྱེས་པའི་ཉིན་མོ་རེད། མོ་ནི་ངའི་ཨ་མ་ལགས་རེད། ངའི་ཕ་མ་གཉིས་ནི་ཨེ་རེན་གྱི་སྲིད་དབང་སྒེར་འཛིན་གྱི་གཞུང་དེ་ལས་ཐར་ཆེད་བྲོས་འགྲོ་བཞིན་ཡོད། ཁོང་ཚོས་ཨེ་རེན་ནང་ཁུལ་དུ་ཟླ་གཉིས་རེའི་མཚམས་སུ་སྡོད་གནས་བརྗེ་བཞིན་ཡིབ་བྲོས་བྱས་་་


text:
སྤྱི་ཟླ༢པའི་ཚེས༢༦ཉིན་གྱི་སྔ་དྲོ།མཚོ་སྔོན་ཞིང་ཆེན་སྲིད་གཞུང་གིས༢༠༡༥ལོའི་མཚོ་སྔོན་ཞིང་ཆེན་གྱི་ཚན་རྩལ་གྲུབ་འབྲས་ཚོགས་འདུ་གཟབ་རྒྱས་ངང་ཟི་ལིང་དུ་ཚོགས། མཚོ་སྔོན་ཨ་རུ་བོད་སྨན་སྡེ་ཚོགས་ཀྱི་ཚོགས་གཙོ་འོ་ཚང་ཚོགས་ཆེན་ལ་མཚོ་སྔོན་ཞིང་ཆེན་གྱི་ཚན་རྩལ་གྲུབ་འབྲས་གཟེངས་ཐོན་བྱ་དགའ་ཐོབ། ཞིང་ཆེན་ཨུ་ཡོན་ལྷན་ཁང་གི་ཧྲུའུ་ཅི་ལུའོ་ཧུའེ་ཉིན་གྱིས་འོ་ཚང་ཚོགས་ཆེན་ལ་བྱ་དགའ་བསྩལ་བ་དང་། ཞིང་ཆེན་གྱི་འགོ་འཛིན་ཧའོ་ཕུང་གིས་གསུང་བཤད་གལ་ཆེན་གནང་།
འོ་ཚང་ཚོགས་ཆེན་ལགས་ནི་བོད་ཀྱི་གསོ་རིག་གི་རྒྱུན་འཛིན་པ་དང་གསར་བཏོད་པ་ཞིག་ཡིན། ཁོང་རང་ལོ་ངོ༤༠རིང་ལ་བོད་ཀྱི་གསོ་རིག་གི་ལས་དོན་ལ་གཞོལ་ཏེ་ཚན་ཞིབ་གྲུབ་འབྲས་མང་པོ་བླངས། ལྷག་དོན་ཁོང་དང་ཁོང་གི་ཚན་ཞིབ་ཚོགས་པས་ལོ་ངོ་ཉི་ཤུའི་དུས་ཚོད་སྤྱད་དེ་རྩོམ་སྒྲིག་པར་སྐྲུན་གནང་བའི་དེབ་གྲངས༦༠ཡི་བདག་ཉིད་ཅན་གྱི་《བོད་ཀྱི་གསོ་རིག་ཀུན་བཏུས》ཞེས་པ་དེ་ནི། འཛམ་གླིང་སྲོལ་རྒྱུན་གསོ་རིག་ཁྲོད་རྒྱལ་མཚན་གྱི་ཏོག་ལྟར་མངོན་པའི་གྲུབ་འབྲས་ཤིག་དང་བོད་ཀྱི་གསོ་རིག་རིག་གནས་དར་རྒྱས་སུ་ཕྱིན་པའི་དན་རྟགས་ཤིག་ཏུ་གྱུར་ཡོད། མ་ཟད་རང་རྒྱལ་གྱི་ཆེས་ཐོག་མའི་བོད་སྨན་ཁེ་ལས་རྒྱལ་ཁབ་གཙོ་གནད་ཞིབ་དཔྱོད་ཁང་དང་རྒྱལ་ཁབ་སྨན་རྫས་ནད་ཐོག་ཚོད་ལྟ་ལས་ཁུངས་གསར་འཛུགས་དང་། བདག་དབང་ལྡན་པའི་བོད་སྨན་༢༥གསར་སྤེལ་གནང་སྟེ་བོད་སྨན་ཐོན་ལས་ཅན་དང་ཚད་ལྡན་ཅན། དེང་རབས་ཅན་གྱི་ལམ་དུ་ཁ་བསྒྱུར་བ་དང་། དུས་རབས༢༡པའི་བོད་ལུགས་གསོ་རིག་དངོས་གཞིའི་སློབ་མའི་སློབ་དེབ༨༠རྩོམ་སྒྲིག་མཛད་དེ། ད་ལྟ་རྒྱལ་ཁབ་ཕྱི་ནང་གཉིས་ཀྱིས་ཐུན་མོང་དུ་སྤྱོད་པའི་སློབ་དེབ་ཉག་ཅིག་ཏུ་གྱུར་ཡོད། ད་དུང་ཁོང་གི་སྣེ་ཁྲིད་འོག་ཨ་རུའི་བོད་གསོ་བདེ་ཐང་རིག་གནས་ལྟེ་གནས་དང་ཉི་ཧོང་བོད་གསོ་ལྟེ་གནས་སོགས་རྒྱལ་སྤྱིའི་བོད་གསོ་ཞིབ་འཇུག་ལས་ཁུངས་བཙུགས་པ་དང་། ༢༠༡༤ལོར་ཨ་རུའི་ཝུར་རྗི་ནེ་ཡ་སློབ་ཆེན་དུ་བོད་ཀྱི་གསོ་རིག་གི་བདམས་སྦྱོང་སློབ་ཚན་ཐོག་མར་བཙུགས་ཏེ་བོད་ཀྱི་གསོ་རིག་འཛམ་གླིང་དུ་ཁ་ཕྱོགས་པར་སྒོ་འཕར་ཡངས་པོར་ཕྱེས།
ཁོང་གིས་བཙུགས་པའི་སློབ་གསོ་དང་སྨན་བཅོས་འཕྲོད་བསྟེན། ཚན་རིག་ཞིབ་འཇུག སྨན་རྫས་སྦྱོར་བཟོ་སོགས་ཆིག་སྒྲིལ་གྱི་འཕེལ་རྒྱས་གཏོང་བའི་ལམ་ལུགས་ལ་བརྟེན་ནས། བོད་ཀྱི་གསོ་བ་རིག་པའི་ཚན་རྩལ་ཐོན་ཁུངས་མཉམ་བསྲེས་དང་སྤྱི་སྤྱོད་ཐུབ་པར་གྱུར་ཏེ། བོད་ཀྱི་གསོ་རིག་ལས་དོན་འཕེལ་རྒྱས་ལ་སྐུལ་འདེད་ཀྱི་ནུས་པ་མི་དམན་པ་ཐོན། དེའི་ཕྱིར་འོ་ཚང་ཚོགས་ཆེན་ལགས་ལ་སྔ་རྟིང་དུ་རྒྱལ་ཁབ་འཕྲོད་བསྟེན་པུའུ་ཡི་ཕུལ་བྱུང་བྱས་རྗེས་ཅན་གྱི་ན་གཞོན་ཆེད་མཁས་པ་དང་། ཀྲུང་གོའི་ཚན་རྩལ་མཐུན་ཚོགས་ཀྱི་ནུབ་རྒྱུད་གསར་སྤེལ་གྱི་ཕུལ་བྱུང་བྱས་རྗེས། ཧོ་ལུང་ཧོའུ་ལུའི་ཐེབས་རྩའི་ཚན་རིག་དང་ལག་རྩལ་གསར་གཏོད་སོགས་ཀྱི་མཚན་སྙན་ཐོབ། ཐེངས་འདིར་ཡང་མཚོ་སྔོན་ཞིང་ཆེན་གྱི་ཚན་རྩལ་གྲུབ་འབྲས་གཟེངས་ཐོན་བྱ་དགའ་ཐོབ། བྱ་དགའ་འདི་ནི་ཁོ་རང་ཉིད་ཙམ་མ་ཟད་དུས་ཡུན་རིང་བོར་བོད་ཀྱི་གསོ་རིག་གི་ཚན་ཞིབ་ཀྱི་ལས་ལ་གཞོལ་བའི་ཆེད་མཁས་ཚོགས་པར་ཀྱང་ཐོབ་པ་ཡིན་ལ། བོད་ཀྱི་གསོ་བ་རིག་པའི་ཐུན་མོང་གི་སྙན་གྲགས་ཤིག་དང་། ལྷག་ཏུ་རང་ཞིང་གི་བོད་ཀྱི་གསོ་རིག་ལས་དོན་འཕེལ་རྒྱས་སུ་ཕྱིན་པའི་མཚོན་རྟགས་ཤིག་ཀྱང་ཡིན།


text:
སྣེའུ་ཁུལ་གསར་གྱི་ཡུལ་གཞན་དུ་གནས་སྤོས་དབུལ་སྐྱོར་གྱི་མང་ཚོགས་པ་སངས་ཀྱི་ཁྱིམ་དུ་དྲོ་སོབ་སོབ་ཀྱི་རྣམ་པས་ཁེངས། སྨི་ངོས་གྲུ་60ལྷག་ཙམ་གྱི་བཀོད་སྒྲིག་ཁང་པར་ཉལ་ཁང་གཉིས་དང་། ཚོམས་ཆེན་གཅིག ཐབ་ཚང་དང་གསང་སྤྱོད་གཅིག་ཡོད་པས་པ་སངས་དང་བཟའ་ཟླ་ཉི་སྒྲོན་གཉིས་པོ་ཁང་པ་མེད་པའི་སེམས་ཁྲལ་བྱེད་དགོས་མེད། གནས་སྤོ་བྱས་རྗེས་པ་སངས་དང་ཉི་སྒྲོན་བཟའ་ཚོས་ཁུལ་ཆུང་གི་སྡེ་ལས་སུ་གཙང་སྦྲའི་ལས་ཀ་བྱེད་ཀྱི་ཡོད། དེ་ནས་བཟུང་ཁོང་ཚོར་འཚོ་བའི་བརྟེན་ས་བྱུང་ཡོད། གསར་འགོད་པས་བཅར་འདྲི་བྱེད་སྐབས་ཁ་སངས་པོ་མེད་པའི་པ་སངས་ཀྱིས“དེ་ཚོ་ཚང་མ་ཏང་གི་སྲིད་ཇུས་བཟང་པོའི་བཀའ་དྲིན་རང་ཡིན”ཞེས་བཤད།
འདི་ལོའི་ཟླ་4ཚེས་10ཉིན་ནི་པ་སངས་ཀྱི་མི་ཚེའི་ནང་གི་ཆེས་བརྗེད་པར་དཀའ་བའི་ཉིན་མོ་ཞིག་སྟེ། སྣེའུ་ཁུལ་གསར་གྱི་ཡུལ་གཞན་དུ་གནས་སྤོས་དབུལ་སྐྱོར་བཀོད་སྒྲིག་ས་ཚིགས་ནས་བཟའ་ཟླ་གཉིས་པོར་སྨི་ངོས་གྲུ་60ལྷག་ཙམ་ཡོད་པའི་ཁང་པ་གསར་པ་ཞིག་བགོ་བཤའ་བརྒྱབ་ཡོད། “སྲིད་གཞུང་གིས་བརྙན་འཕྲིན་དང་། གོས་འཁྲུའི་འཕྲུལ་ཆས། འཁྱག་སྒམ། རྒྱ་ལྕོག་སོགས་འཛིན་ཆས་སྒྲིག་སྦྱོར་བྱས་ཡོད་པས། གྱོན་གོས་དང་ཕོ་ཁེབས་འཁྱེར་ན་ང་ཚོ་ཁང་པའི་ནང་བསྡད་ཆོག་ཆོག་རེད”ཅེས་པ་སངས་ཀྱིས་ཏང་དང་སྲིད་གཞུང་གི་བཀའ་དྲིན་སེམས་ལ་འཆང་བཞིན་དེ་ལྟར་བཤད།
སྣེའུ་ཁུལ་གསར་གྱིས་གནས་སྤོས་མང་ཚོགས་ལ་སྒྲིག་འཛུགས་བྱས་པའི་ལས་བསྡུའི་ཚོགས་འདུ་བརྒྱུད། ད་ཆ་པ་སངས་དང་བཟའ་ཟླ་ཉི་སྒྲོན་ལ་ལྷ་ས་སྣེའུ་གྲོང་ཁྱེར་མ་འཇོག་སྡེ་ལས་ཞབས་ཞུ་ཚད་ཡོད་ཀུང་སི་ནས་ཟླ་རེར་མི་རེར་གླ་ཆ་སྒོར་2700ཡོད་པའི་གད་པའི་ལས་ཀ་རག་པ་དང་། མི་གཉིས་ལ་ཟླ་རེར་ཁྱོན་གླ་ཆ་སྒོར་5400ཡོད་པ་རེད། ད་ལྟའི་འཚོ་བའི་སྐོར་གླེང་སྐབས་པ་སངས་ཀྱིས་སེམས་འགུལ་ཚད་མེད་ཐེབས་བཞིན་དུ“ད་ཆ་རང་ཉིད་ལ་ཁང་པ་ཡོད་པ་མ་ཟད། ལས་ཀ་ཡང་ཡོད། དེ་དག་ནི་སྔོན་ཆད་བསམ་ཡང་མི་ཕོད་པ་ཞིག་རེད། ཏང་དང་སྲིད་གཞུང་གིས་ང་ཚོར་རོགས་རམ་གནང་བར་ཐུགས་རྗེ་ཆེ་ཞུ་རྒྱུ་ཡིན། ང་ཚོས་དཀའ་སྤྱད་འབད་བརྩོན་གྱིས་དེ་བས་སྐྱིད་པའི་འཚོ་བ་སྐྱེལ་ཐུབ་པ་བྱ་རྒྱུ་ཡིན”ཞེས་བཤད་པ་རེད།
“རང་ཉིད་ཀྱི་ལག་གཉིས་ལ་བརྟེན་ནས་འཚོ་བ་སྔར་ལས་ལྷག་པ་ཞིག་སྐྱེལ་རྒྱུ་ཡིན”ཞེས་པ་སངས་གིས་དེ་ལྟར་བརྗོད་པ་མ་ཟད། དོན་ཐོག་ཏུ་ཡང་དེ་ལྟར་འཁྱོལ་གྱི་ཡོད། ཁོང་གིས་ཡོང་འབབ་ནས་ཕྲན་ཙམ་བཏོན་ཏེ་གསང་སྤྱོད་ནང་ཆུ་སྲོ་ཆས་ཤིག་དང་ཐབ་ཚང་ལ་དུ་འཐེན་འཕྲུལ་ཆས་ཤིག་བསྒར་བ་དང་ད་དུང་འཁོར་གསུམ་གློག་སྒུལ་སྦག་སྦག་ཞིག་ཀྱང་ཉོས་ཡོད། “ཟླ་རེའི་ཡོང་འབབ་ཧ་ཅང་བརྟན་པོ་འདུག དེར་གནས་སྤོས་རྗེས་ང་གཉིས་ཀྱིས་ད་བར་སྒོར་ཁྲི་2ལྷག་བསགས་ཐུབ་བྱུང་བས་རྗེས་སུ་འཚོ་བར་སེམས་ཁྲལ་གཏན་ནས་མི་འདུག”ཅེས་བཤད།
ཆུ་ཤུར་རྫོང་སྣེའུ་ཁུལ་གསར་གྱི་ཡུལ་གཞན་དུ་གནས་སྤོས་དབུལ་སྐྱོར་ས་ཚིགས་སུ་ཁྱོན་མང་ཚོགས་དབུལ་པོའི་དུད་ཚང་228བཀོད་སྒྲིག་བྱས་ཡོད། མང་ཚོགས་རྣམས་གང་མགྱོགས་གནས་སྤོས་རྗེས་ཀྱི་འཚོ་བ་གོམས་པ་དང་གང་མགྱོགས་དབུལ་སྒྲོལ་གྱི་དམིགས་ཚད་མངོན་འགྱུར་བྱ་ཆེད། ཆུ་ཤུར་རྫོང་གིས་ལས་བྱེད་པ་5གནས་སྤོ་བྱ་ཡུལ་དུ་བཏང་ནས་གནས་སྤོས་མང་ཚོགས་ལ་འཚོ་བ་དང་ལས་ཞུགས་སོགས་ཐད་ཀྱི་དཀའ་ངལ་ཐག་གཅོད་བྱེད་རོགས་བྱེད་ཀྱི་ཡོད།


text:
དེབ་འདིའི་དཔྱད་གཏམ་པ།
ད་ལོའི་ལོ་འགོར། སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་ཏང་གི་ཚོགས་ཆེན་བཅུ་དགུ་པའི་དགོངས་དོན་སློབ་སྦྱོང་དང་ལག་ལེན་བསྟར་བའི་ཞིབ་འཇུག་གྲོས་མོལ་འཛིན་གྲྭའི་སྟེང་གལ་ཆེ་བའི་གསུང་བཤད་གནང་ནས་བསྟན་དོན། དུས་རབས་གསར་པའི་ནང་། ང་ཚོའི་ཏང་གིས་ངེས་པར་དུ་ཏང་གི་རང་ཉིད་གསར་བརྗེ་བྱེད་པར་བརྟེན་ནས་ཏང་གིས་མི་དམངས་ལ་འགོ་ཁྲིད་དེ་རླབས་ཆེ་བའི་སྤྱི་ཚོགས་གསར་བརྗེ་བྱེད་པར་སྐུལ་འདེད་གཏོང་དགོས། དུས་རབས་གསར་པའི་ནང་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་རྒྱུན་འཁྱོངས་དང་འཕེལ་རྒྱས་གཏོང་བའི་རླབས་ཆེ་བའི་སྤྱི་ཚོགས་ཀྱི་གསར་བརྗེ་འདི་ལེགས་པོ་སྤེལ་དགོས་ན། ང་ཚོའི་ཏང་གིས་ངེས་པར་དུ་སྤོབས་པ་ཆེན་པོས་རང་ཉིད་གསར་བརྗེ་བྱེད་དགོས་ལ། ཏང་ཉིད་སྔར་བས་སྲ་བརྟན་སྟོབས་ལྡན་བྱེད་དགོས། རྒྱས་བཤད་གལ་ཆེ་འདི་དག་ལས། གཏིང་ཟབ་མོའི་སྒོ་ནས་དུས་རབས་གསར་པའི་ནང་ཏང་གི་འཛུགས་སྐྲུན་ལ་ཤུགས་སྣོན་དང་མུ་མཐུད་ནས་རང་ཉིད་གསར་བརྗེ་བྱས་ན་ང་ཚོའི་ཏང་ནམ་ཡང་རྒྱལ་ཁའི་ཕྱོགས་སུ་གནས་ཐུབ་པའི་གལ་ཆེའི་དོན་སྙིང་ཞིབ་མོ་བཤད་བྱས་ཡོད་པ་མ་ཟད། ད་དུང་མུ་མཐུད་ནས་རང་ཉིད་གསར་བརྗེ་བྱས་ན་ང་ཚོའི་ཏང་གིས་མི་དམངས་ལ་འགོ་ཁྲིད་ནས་རླབས་ཆེ་བའི་སྤྱི་ཚོགས་ཀྱི་གསར་བརྗེ་མཐའ་གཏུགས་ནས་སྤེལ་ཐུབ་པའི་གལ་ཆེ་བའི་དོན་སྙིང་ཞིབ་མོ་བཤད་ཡོད།
ཀྲུང་ཧྭ་མི་རིགས་རླབས་ཆེའི་བསྐྱར་དར་མངོན་འགྱུར་བྱུང་བ་ནི་ཉེ་རབས་ཚུན་ཀྲུང་ཧྭ་མི་རིགས་ཀྱི་ཆེས་རླབས་ཆེ་བའི་ཕུགས་འདུན་ཡིན་ལ། ཀྲུང་གོའི་ལོ་རྒྱུས་སྟེང་སྔར་ཡོད་མ་མྱོང་བའི་གཏིང་ཟབ་མོའི་སྤྱི་ཚོགས་གསར་བརྗེ་ཐེངས་ཤིག་ཀྱང་ཡིན། དེའི་གཏིང་ཟབ་རང་བཞིན་ནི། “རི་བོ་ཆེན་པོ་གསུམ་”མགོ་རྟིང་སློག་པའི་མི་དམངས་དམངས་གཙོའི་གསར་བརྗེ་ལེགས་འགྲུབ་བྱུང་དགོས་པ་དང་། མི་དམངས་རང་ཁྱིམ་རང་བདག་གི་ཀྲུང་གོ་གསར་པ་འཛུགས་དགོས་པ་མ་ཟད། ད་དུང་རང་ཚུགས་རང་བདག་གིས་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་བགྲོད་ལམ་གཏོད་དགོས་པ་དང་། ཕྱོགས་ཡོངས་ནས་འབྱོར་འབྲིང་སྤྱི་ཚོགས་བསྐྲུན་ནས་སྤྱི་ཚོགས་རིང་ལུགས་དེང་རབས་ཅན་གྱི་སྟོབས་ལྡན་རྒྱལ་ཁབ་སྐྲུན་ཐུབ་པའི་ལོ་རྒྱུས་ཀྱི་འགན་འཁྲི་ལེགས་འགྲུབ་བྱེད་དགོས། ལོ་རྒྱུས་ཀྱི་ར་སྤྲོད་བྱས་པ་ལྟར་ན། སྔར་བྱུང་མ་མྱོང་བའི་རླབས་ཆེན་དང་སྔར་བྱུང་མ་མྱོང་བའི་གཏིང་ཟབ། སྔར་བྱུང་མ་མྱོང་བའི་རྒྱུན་རིང་བའི་སྤྱི་ཚོགས་ཀྱི་གསར་བརྗེ་འདི་ནི། སྒེར་སེམས་མེད་པ་དང་འཇིགས་པ་མེད་པ། རང་ཉིད་གསར་བརྗེ་བྱེད་པའི་སྙིང་སྟོབས་ཡོད་པའི་ཀྲུང་གོ་གུང་ཁྲན་ཏང་གིས་འགོ་ཁྲིད་བྱེད་དགོས་པ་ལས་གཞན་ཅི། ཀྲུང་གོ་གུང་ཁྲན་ཏང་མིའི་ཐོག་མའི་བསམ་འདུན་དང་འགན་འཁྲི་ནི་ཀྲུང་གོའི་མི་དམངས་ལ་བདེ་སྐྱིད་བསྐྲུན་རྒྱུ་དང་། ཀྲུང་ཧྭ་མི་རིགས་ལ་བསྐྱར་དར་མངོན་འགྱུར་བྱེད་རྒྱུ་དེ་རེད། ཀྲུང་གོ་གུང་ཁྲན་ཏང་དབུ་བརྙེས་པ་ནས་བཟུང་། གུང་ཁྲན་རིང་ལུགས་མངོན་འགྱུར་བྱེད་རྒྱུ་དེ་ཏང་གི་ཆེས་མཐོ་བའི་ཕུགས་འདུན་དང་ཆེས་མཐའ་མཇུག་གི་དམིགས་འབེན་དུ་འཇོག་པ་དང་། འཛེམ་བག་མེད་པའི་སྒོ་ནས་ཀྲུང་ཧྭ་མི་རིགས་ཀྱི་རླབས་ཆེའི་བསྐྱར་དར་མངོན་འགྱུར་བྱེད་པའི་ལོ་རྒྱུས་ཀྱི་འགན་འཁྲི་ཕྲག་ཏུ་བཞེས་པ་རེད། ང་ཚོའི་ཏང་གིས་མར་ཁེ་སི་རིང་ལུགས་ཀྱི་རྩ་བའི་རིགས་པ་དང་ཀྲུང་གོའི་གསར་བརྗེ་དང་འཛུགས་སྐྲུན། སྒྱུར་བཅོས་བཅས་བྱེད་པའི་ལག་ལེན་ཕན་ཚུན་ཟུང་འབྲེལ་བྱེད་པའི་བརྒྱུད་རིམ་ཁྲོད། ཀྲུང་ཧྭ་མི་རིགས་ཀྱི་རླབས་ཆེའི་བསྐྱར་དར་མངོན་འགྱུར་བྱེད་དགོས་ན། ངེས་པར་དུ་ཀྲུང་གོའི་མི་དམངས་ཀྱི་མགོ་ལ་མནན་པའི་བཙན་རྒྱལ་རིང་ལུགས་དང་། བཀས་བཀོད་རྒྱུད་འཛིན་རིང་ལུགས། དཔོན་ངན་རིང་ལུགས་བཅས་མ་རྩ་རིང་ལུགས་ཀྱི་རི་བོ་ཆེན་པོ་གསུམ་མགོ་རྟིང་སློག་ནས། མི་དམངས་ལ་མཐུན་སྒྲིལ་དང་འགོ་ཁྲིད་བྱས་ཏེ་གྲོང་གསེབ་ལ་བརྟེན་ནས་གྲོང་ཁྱེར་སྐོར་བ་དང་། དྲག་ཆས་སྤྲས་ནས་སྲིད་དབང་ལེན་པའི་ཡང་དག་པའི་གསར་བརྗེའི་བགྲོད་ལམ་ཞིག་རྙེད་པ། ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་དབུ་བརྙེས་པ། ཀྲུང་གོ་ཉིད་ལོ་ངོ་སྟོང་ཕྲག་གི་བཀས་བཀོད་རྒྱུད་འཛིན་སྒེར་དབང་ལམ་ལུགས་ཀྱི་ཆབ་སྲིད་ནས་མི་དམངས་དམངས་གཙོའི་རླབས་ཆེ་བའི་མཆོང་བརྒལ་མངོན་འགྱུར་བྱུང་བ་ངོས་ཟིན་ཟབ་མོ་བྱུང་ཡོད། ཀྲུང་ཧྭ་མི་རིགས་ཀྱི་རླབས་ཆེའི་བསྐྱར་དར་མངོན་འགྱུར་བྱེད་དགོས་ན། ངེས་པར་དུ་རང་རྒྱལ་གྱི་དངོས་ཡོད་དང་མཐུན་པའི་སྔོན་ཐོན་གྱི་སྤྱི་ཚོགས་ལམ་ལུགས་འཛུགས་དགོས་པ་དང་། དེ་ལ་བརྟེན་ནས་མི་དམངས་ལ་མཐུན་སྒྲིལ་དང་འགོ་ཁྲིད་བྱས་ནས་སྤྱི་ཚོགས་རིང་ལུགས་ཀྱི་གསར་བརྗེ་ལེགས་འགྲུབ་བྱུང་ཞིང་། སྤྱི་ཚོགས་རིང་ལུགས་ཀྱི་གཞི་རྩའི་ལམ་ལུགས་གཏན་འཁེལ་བྱེད་པ། སྤྱི་ཚོགས་རིང་ལུགས་ཀྱི་འཛུགས་སྐྲུན་ལ་སྐུལ་འདེད་གཏོང་བ། ཀྲུང་ཧྭ་མི་རིགས་ཀྱི་ལོ་རྒྱུས་ཐོག་ཆེས་རྒྱ་ཆེ་ལ་གཏིང་ཟབ་པའི་སྤྱི་ཚོགས་ཀྱི་གསར་བརྗེ་ལེགས་འགྲུབ་བྱུང་སྟེ། དེང་རབས་ཀྲུང་གོའི་འཕེལ་རྒྱས་དང་ཡར་ཐོན་ཡོད་ཚད་ལ་རྩ་བའི་ཆབ་སྲིད་སྔོན་འགྲོ་དང་ལམ་ལུགས་རྨང་གཞི་བཏིང་ནས། ཀྲུང་ཧྭ་མི་རིགས་ཉིད་ཉེ་རབས་མུ་མཐུད་དུ་རྗེས་ལུས་སོང་བ་ནས་གཞི་རྩ་འགྱུར་ལྡོག་བྱུང་བའི་ལས་བསྐལ་དང་། རྒྱུན་མཐུད་དུ་དར་རྒྱས་འབྱོར་ཕྱུག་གི་ཕྱོགས་སུ་བསྐྱོད་པའི་རླབས་ཆེའི་མཆོང་བརྒལ་མངོན་འགྱུར་བྱུང་བ་ངོས་ཟིན་བྱུང་ཡོད། ཀྲུང་ཧྭ་མི་རིགས་ཀྱི་རླབས་ཆེའི་བསྐྱར་དར་མངོན་འགྱུར་བྱེད་དགོས་ན། ངེས་པར་དུ་དུས་རབས་ཀྱི་དར་རླབས་དང་བསྟུན་ཞིང་། མི་དམངས་ཀྱི་འདོད་བློ་དང་མཐུན་པ། སྒྱུར་བཅོས་སྒོ་འབྱེད་བྱེད་ཕོད་པ། ཏང་དང་མི་དམངས་ཀྱི་བྱ་གཞག་ལ་ཐོག་མཐའ་བར་གསུམ་དུ་སྤོབས་པ་ཆེན་པོས་མདུན་དུ་བསྐྱོད་པའི་སྒུལ་ཤུགས་ཆེན་མོས་ཁེངས་ཡོད། དེ་ལ་བརྟེན་ནས་མི་དམངས་ལ་མཐུན་སྒྲིལ་དང་འགོ་ཁྲིད་བྱས་ནས་སྒྱུར་བཅོས་སྒོ་འབྱེད་ཀྱི་རླབས་ཆེ་བའི་གསར་བརྗེ་གསར་པ་སྤེལ་བ་དང་། རྒྱལ་ཁབ་དང་མི་རིགས་ཀྱི་འཕེལ་རྒྱས་ལ་བཀག་སྡོམ་བྱེད་པའི་བསམ་བློ་དང་ལམ་ལུགས་ཀྱི་བཀག་རྒྱ་ཡོད་ཚད་མེད་པར་བཏང་སྟེ། ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་བགྲོད་ལམ་ཕྱེ་ནས། ཀྲུང་གོ་ཉིད་གོམ་སྟབས་ཆེན་མོས་དུས་རབས་ཀྱི་རྗེས་སུ་སྙེག་པར་བྱེད་དགོས། ལོ་རྒྱུས་ལ་ཕྱི་བལྟས་བྱས་ཚེ། ང་ཚོས་མཐོང་ཐུབ་པ་ནི། མུ་མཐུད་དུ་སྤྱི་ཚོགས་ཀྱི་གསར་བརྗེ་ལ་སྐུལ་འདེད་གཏོང་རྒྱུ་ནི་ང་ཚོའི་ཏང་གིས་རྒྱལ་ཡོངས་མི་རིགས་ཁག་གི་མི་དམངས་ལ་འགོ་ཁྲིད་བྱས་ནས་རླབས་ཆེ་བའི་ལག་ལེན་བསྟར་བའི་གཙོ་ཐིག་ཡིན། སྤྱི་ཚོགས་གསར་བརྗེ་ནི་ཐོན་སྐྱེད་ནུས་ཤུགས་དང་ཐོན་སྐྱེད་འབྲེལ་བའི་འགལ་ཟླ་ལས་འགུལ་དེ་རྨང་གཞིར་བྱས་པ་ཡིན་ལ། ཆབ་སྲིད་ཀྱི་སྟེང་གི་བཀོད་པ་རྙིང་པ་རྩ་མེད་གཏོང་བའི་སྤྱི་ཚོགས་ཀྱི་ལས་འགུལ་ཁོ་ན་ཙམ་ཞིག་མིན་ལ། སྤྱི་ཚོགས་འཛུགས་སྐྲུན་གྱི་ལས་འགུལ་གསར་པ་ཞིག་ཀྱང་དེ་བས་ཡིན། ང་ཚོའི་ཏང་ནི་མར་ཁེ་སི་རིང་ལུགས་ཀྱི་སྲིད་སྐྱོང་ཏང་ཡིན་ལ། དུས་མཚུངས་སུ་མར་ཁེ་སི་རིང་ལུགས་ཀྱི་གསར་བརྗེ་ཏང་ཡང་ཡིན། ལོ་ངོ་17གྱི་རིང་ལ། ང་ཚོའི་ཏང་གིས་ཐོག་མའི་བསམ་འདུན་མ་བརྗེད་ཅིང་། འགན་འཁྲི་ཡིད་ལ་བརྟན་པོ་བཅངས་ནས། ཀྲུང་གོའི་བགྲོད་ལམ་གྱི་འཕེལ་རྒྱས་ཆོས་ཉིད་ལ་བརྩི་སྲུང་དང་། དམངས་གཙོའི་རིང་ལུགས་གསར་པའི་གསར་བརྗེ་དང་། སྤྱི་ཚོགས་རིང་ལུགས་ཀྱི་གསར་བརྗེ་དང་སྒྱུར་བཅོས་སྒོ་འབྱེད་ཀྱི་རླབས་ཆེ་བའི་གསར་བརྗེ་གསར་པ་བཅས་ལ་བརྟེན་ནས་མུ་མཐུད་དུ་སྤྱི་ཚོགས་ཀྱི་གསར་བརྗེ་ལ་སྐུལ་འདེད་བཏང་བས། གཞི་རྩའི་རྒྱལ་ཁབ་ཀྱི་གནས་ཚུལ་ལ་མཐུན་པ་དང་མི་དམངས་ཀྱི་འདོད་བློ་དང་མཐུན་ཞིང་། འཛམ་གླིང་གི་རླབས་རྒྱུན་དང་འཕྲོད་པའི་ཀྲུང་གོའི་བགྲོད་ལམ་ཞིག་ཕྱེ་སྟེ། མི་དམངས་ལ་མཐུན་སྒྲིལ་དང་འགོ་ཁྲིད་བྱས་ནས་ལོ་རྒྱུས་ཀྱི་དེབ་ཐེར་ནང་བཀོད་པའི་མི་ཡུལ་གྱི་ངོ་མཚར་ཡང་དང་ཡང་དུ་བསྐྲུན་ཡོད། ཀྲུང་ཧྭ་མི་རིགས་ཉིད་ཡར་ལངས་པ་ནས་འབྱོར་ཕྱུག་ལྡན་པ་དང་། དར་རྒྱས་བྱུང་བའི་ལོ་རྒྱུས་རང་བཞིན་གྱི་མཆོང་བརྒལ་བསུ་ཡོད།
ཀྲུང་གོའི་གུང་ཁྲན་ཏང་ཉིད་ཐོག་མཐའ་བར་གསུམ་དུ་ཀྲུང་གོའི་གསར་བརྗེ་དང་འཛུགས་སྐྲུན། སྒྱུར་བཅོས་བྱ་གཞག་གི་སྲོག་ཤིང་གི་སྟོབས་ཤུགས་སུ་འགྱུར་བ་དང་། བདེ་བླག་ངང་སྤྱི་ཚོགས་ཀྱི་གསར་བརྗེ་ལ་སྐུལ་འདེད་གཏོང་བ། ཉེ་རབས་ཚུན་ཆབ་སྲིད་སྟོབས་ཤུགས་ཀྱིས་སྒྲུབ་མི་ཐུབ་པའི་ལས་འགན་ལྗིད་མོ་སྣ་ཚོགས་འགྲུབ་ཐུབ་པའི་རྒྱུ་མཚན་ཅི་ཡིན་ཞེ་ན། མཐའ་གཏུགས་ནས་བཤད་ན། ང་ཚོའི་ཏང་གིས་རང་ཉིད་ཀྱི་འཛུགས་སྐྲུན་ལ་མཐོང་ཆེན་ཚད་མཐོ་བྱས་པ་དང་། ཐོག་མའི་བསམ་འདུན་མ་བརྗེད་པ་དང་འགན་འཁྲི་ཡིད་ལ་བརྟན་པོ་བཅངས་ནས། མུ་མཐུད་དུ་རང་ཉིད་གསར་བརྗེ་ལ་སྐུལ་འདེད་གཏོང་བ་དང་། ཐོག་མཐའ་བར་གསུམ་དུ་མར་ཁེ་སི་རིང་ལུགས་སྲིད་ཏང་གི་སྔོན་ཐོན་རང་བཞིན་དང་རྣམ་དག་རང་བཞིན་རྒྱུན་འཁྱོངས་བྱེད་པ། ཐོག་མཐའ་བར་གསུམ་དུ་མི་དམངས་མང་ཚོགས་དང་ཤ་ཁྲག་གི་འབྲེལ་བ་རྒྱུན་འཁྱོངས་བྱེད་དགོས། ལྕགས་རྡུང་ན་རང་ཉིད་སྲ་མོ་ཡིན་དགོས། སྤོབས་པ་ཆེན་མོས་རང་ཉིད་གསར་བརྗེ་བྱེད་པ་དང་། གཟབ་ནན་གྱི་སྒོ་ནས་ཏང་སྐྱོང་བ་དང་ཏང་བཅོས་རྒྱུ་ནི་ང་ཚོའི་ཆེས་མངོན་གསལ་གྱི་གཤིས་ཀ་ཡིན། ང་ཚོའི་ཏང་གིས་མི་དམངས་ལ་སྣེ་ཁྲིད་ནས་རླབས་ཆེ་བའི་སྤྱི་ཚོགས་གསར་བརྗེ་སྤེལ་ཐུབ་ལ། རླབས་ཆེ་བའི་རང་ཉིད་ཀྱི་གསར་བརྗེ་ཡང་སྤེལ་ཐུབ་པ་མ་ཟད། ད་དུང་ཏང་གི་རང་ཉིད་གསར་བརྗེ་བྱེད་པར་བརྟེན་ཏེ་ཏང་གིས་མི་དམངས་ལ་འགོ་ཁྲིད་ནས་སྤེལ་བའི་རླབས་ཆེ་བའི་སྤྱི་ཚོགས་གསར་བརྗེ་ལ་སྐུལ་འདེད་གཏོང་ཐུབ། སྤོབས་པ་ཆེན་མོས་རང་ཉིད་གསར་བརྗེ་བྱས་ན་ངེས་པར་དུ་རུས་གཞོག་དུག་སེལ་ལྟ་བུའི་སྙིང་སྟོབས་ཀྱིས་རུལ་སུངས་ཀྱི་འབྱུང་ཁུངས་མེད་པར་གཏོང་བ་དང་། “སྟག་མོ་རྡུང་བ་”དང་“སྦྲང་ནག་བསད་”ཅིང་། སྟོབས་ཤུགས་ཆེན་མོས་རུལ་སུངས་ལ་ངོ་རྒོལ་བྱེད་པའི་མདུན་དུ་“སྲོག་བསླུ་བྱང་བུ་”དང་“ལྕགས་ཞྭ་རྒྱལ་སྲས་”མེད། ངེས་པར་དུ་ཡུན་རིང་པོར་འབད་པའི་མཉེན་ཆ་ཡིས་མཐའ་གཅིག་ཏུ་“སྤྱོད་ཚུལ་བཞིའི་”སྡོང་ངན་ན་ཚ་མེད་པར་གཏོང་དགོས། གནད་དོན་རྙིང་པ་དང་གནད་དོན་གསར་པ་གང་ཡིན་རུང་། ཚང་མར་སྙིང་རྗེ་སྒོམ་མི་ཉན་པ་དང་ལག་པ་ལྷོད་མི་རུང་། “སྤྱོད་ཚུལ་བཞི་”ལ་ངོ་རྒོལ་བྱེད་པའི་གོམ་པ་ནམ་ཡང་མཚམས་འཇོག་མི་རུང་། ནམ་ཡང་ལམ་ཐོག་ཏུ་ཡོད་པའི་ཆོད་སེམས་ཀྱིས་ཏང་ནང་ཁུལ་གྱི་ཆབ་སྲིད་འཚོ་བ་གཟབ་བརླིང་དུ་གཏོང་བ་དང་། ཏང་ནང་ཁུལ་གྱི་ཆབ་སྲིད་སྐྱེ་ཁམས་གཙང་མར་བཟོས་ཏེ། ཕྱོགས་ཡོངས་ནས་ཏང་ནན་མོ་སྐྱོང་བ་དེ་མུ་མཐུད་ནས་གཏིང་ཟབ་སར་འཕེལ་རྒྱས་གཏོང་བ་དང་དོན་དངོས་སུ་འཁྱོལ་བར་བྱེད་པ། གཞི་རིམ་དུ་འཁྱོལ་བར་བྱེད་པ་བཅས་བྱས་ནས་ལམ་ལུགས་སུ་བསྒྱུར་བ་དང་བྱ་སྤྱོད་དུ་བསྒྱུར་དགོས། ཐོག་མཐའ་བར་གསུམ་དུ་རང་ཉིད་དེ་མི་དམངས་ཀྱི་ལྟ་སྐུལ་འོག་ཏུ་འཇོག་པ་དང་དབང་ཆ་དེ་ཉི་འོད་འོག་ཏུ་སྤྱོད་ནས། ཏང་ནང་ཁུལ་གྱི་ལྟ་སྐུལ་དེ་མི་དམངས་འཐུས་ཚོགས་ཀྱི་ལྟ་སྐུལ་དང་། དམངས་གཙོའི་ཏང་ཤོག་གི་ལྟ་སྐུལ། གྲོས་མོལ་རང་བཞིན་གྱི་ལྟ་སྐུལ། གླེང་ཕྱོགས་ཀྱི་ལྟ་སྐུལ། སྤྱི་ཚོགས་ཀྱི་ལྟ་སྐུལ། མང་ཚོགས་ཀྱི་ལྟ་སྐུལ་བཅས་ཟུང་འབྲེལ་བྱས་ཏེ། བཀག་རྒྱ་མེད་པའི་དབང་ཆ་དང་ལྟ་སྐུལ་མི་ཐེབས་པའི་དམིགས་བསལ་ཏང་ཡོན་གཏན་ནས་ཡོད་དུ་འཇུག་མི་རུང་། ངེས་པར་དུ་ཕུགས་རེའི་འདུ་ཤེས་སྲ་བརྟན་དུ་གཏོང་དགོས་པ་དང་། འཇིག་རྟེན་ལྟ་བ་དང་མི་ཚེའི་ལྟ་བ། རིན་ཐང་གི་ལྟ་བ། དབང་ཆའི་ལྟ་བ། གྲུབ་འབྲས་ཀྱི་ལྟ་བ་བཅས་ཀྱི་ཐོག་བསམ་བློའི་ལྟ་བའི་གསར་བརྗེ་མཐར་ཐུག་ཅིག་སྤེལ་བ། མི་དམངས་ལྟེ་བར་བྱས་པའི་འདུ་ཤེས་བརྟན་པོ་འཛུགས་པ་དང་། བསམ་བློའི་ཐོག་“རུལ་སུངས་ལ་རྒོལ་བ་”དང་“ནམ་ཡང་མི་རུལ་བའི་”ལྕགས་རི་རིང་པོ་འཛུགས་པ་དང་། མུ་མཐུད་དུ་རང་ཉིད་གཙང་མར་འགྱུར་བ་དང་། རང་ཉིད་འཐུས་ཚང་དུ་གཏོང་བ། རང་ཉིད་གསར་བརྗེ་བྱེད་པ། རང་ཉིད་མཐོར་འདེགས་གཏོང་བའི་ནུས་པ་ཇེ་མཐོར་གཏོང་དགོས། ཀྲུང་གོ་གུང་ཁྲན་ཏང་གིས་སྤྱི་ཚོགས་གསར་བརྗེར་སྐུལ་འདེད་གཏོང་བའི་ལོ་རྒྱུས་ནི་མུ་མཐུད་དུ་རང་ཉིད་གསར་བརྗེ་བྱེད་པའི་འབད་འཐབ་ཀྱི་ལོ་རྒྱུས་ཤིག་ཡིན་ཟེར་ནའང་ཆོག ཏང་རང་ཉིད་ལ་མ་གཞི་ནས་རང་ཉིད་གསར་བརྗེའི་གཞི་རྒྱུ་ཡོད་པས་ཆུང་ངུ་ནས་ཆེ་བ་དང་ཉམས་ཞན་ནས་སྟོབས་ལྡན་དུ་འགྱུར་བ་དང་། དཀའ་སྡུག་གི་ཁྲོད་ནས་ཡར་ལངས་པ་དང་། དཀའ་ངལ་སེལ་བའི་ཁྲོད་མུ་མཐུད་དུ་དར་རྒྱས་བྱུང་སྟེ། ཐོག་མཐའ་བར་གསུམ་དུ་དུས་རབས་ཀྱི་སྔོན་འགྲོ་དང་མི་རིགས་ཀྱི་ཀ་བར་གྱུར་ཡོད། དེ་རིང་། ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་དུས་རབས་གསར་པའི་ནང་སླེབས་ཡོད། ང་ཚོའི་ཏང་གིས་ངེས་པར་དུ་ཏང་གི་རང་ཉིད་གསར་བརྗེ་ལ་བརྟེན་ནས་ཏང་གིས་མི་དམངས་ལ་འགོ་ཁྲིད་བྱས་ནས་སྤེལ་བའི་རླབས་ཆེ་བའི་སྤྱི་ཚོགས་གསར་བརྗེ་ལ་སྐུལ་འདེད་གཏོང་བ་དང་། རླབས་ཆེ་བའི་གསར་བརྗེ་ཡིས་རླབས་ཆེ་བའི་འཐབ་རྩོད་དང་རླབས་ཆེ་བའི་བྱ་གཞག རླབས་ཆེ་བའི་ཕུགས་འདུན་ལ་འགན་ལེན་བྱས་ནས། ཏང་ཉིད་ཐོག་མཐའ་བར་གསུམ་དུ་དུས་རབས་ཀྱི་སྔོན་གྲས་སུ་བསྐྱོད་པ་དང་། མི་དམངས་ཀྱིས་སེམས་གཏིང་ནས་བརྩི་བཀུར་བྱེད་པ། སྤོབས་པ་ཆེན་པོས་རང་ཉིད་གསར་བརྗེ་བྱེད་པ། ཉེན་ཁའི་ཉམས་སད་སྣ་ཚོགས་ཐེག་ཐུབ་པ། གསོན་ཉམས་ལྡན་པའི་མར་ཁེ་སི་རིང་ལུགས་ཀྱི་སྲིད་སྐྱོང་ཏང་ཞིག་ཏུ་འཛུགས་སྐྱོང་བྱེད་དགོས། འདི་འདྲ་ཡིན་ན། ང་ཚོའི་ཏང་གིས་ད་གཟོད་མི་དམངས་ལ་འགོ་ཁྲིད་ནས་གལ་ཆེའི་འགྲན་སློང་ལ་ཁ་གཏད་འཇལ་བ་དང་། གལ་ཆེའི་ཉེན་ཁ་སེལ་བ། གལ་ཆེའི་འགལ་ཟླ་སེལ་བ་བཅས་བྱས་ནས་མུ་མཐུད་དུ་རྒྱལ་ཁ་ནས་དེ་བས་རྒྱལ་ཁ་གསར་པའི་ཕྱོགས་སུ་བསྐྱོད།
དུས་རབས་གསར་པའི་ནང་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་རྒྱུན་འཁྱོངས་དང་འཕེལ་རྒྱས་གཏོང་བའི་སྤྱི་ཚོགས་ཀྱི་གསར་བརྗེ་ལེགས་པོ་སྤེལ་དགོས་ན། སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་བླང་བྱ་ལ་གཞིགས་ནས། ཐོག་མཐའ་བར་གསུམ་དུ་རང་ཉིད་གསར་བརྗེ་བྱེད་པའི་གཤིས་ཀ་རྒྱུན་འཁྱོངས་བྱེད་པ་དང་། མཐར་ཐུག་གི་རང་ཉིད་གསར་བརྗེ་བྱེད་པའི་སྙིང་སྟོབས་དར་སྤེལ་བཏང་སྟེ། ཏང་ཉིད་སྔར་བས་སྲ་བརྟན་ནུས་ལྡན་དུ་འཛུགས་སྐྲུན་བྱེད་དགོས། གཅིག་ནས་འདུ་ཤེས་བརྟན་པོ་ཡིན་དགོས་པ་དང་། འགོ་ཁྲིད་དེ་གུང་ཁྲན་རིང་ལུགས་ཀྱི་རྒྱང་རིང་གི་ཕུགས་འདུན་དང་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་ཐུན་མོང་ཕུགས་འདུན་གྱི་འགྱུར་མེད་དད་པ་མཁན་དང་རྣམ་དག་ལག་ལེན་མཁན་བྱེད་དགོས། འདི་ནི་རང་ཉིད་གསར་བརྗེ་ཡིས་སྤྱི་ཚོགས་གསར་བརྗེ་ལ་སྐུལ་འདེད་གཏོང་བའི་སྟོབས་ཆེ་བའི་བསམ་པའི་སྒུལ་ཤུགས་ཡིན། གཉིས་ནས་ཆབ་སྲིད་བརྟན་པོ་བྱེད་དགོས། “འདུ་ཤེས་བཞི་”བརྟན་པོ་འཛུགས་པ་དང་། བསམ་བློའི་ཆབ་སྲིད་སྟེང་ཆབ་སྲིད་ཀྱི་ལངས་ཕྱོགས་དང་། ཆབ་སྲིད་ཀྱི་ཁ་ཕྱོགས། ཆབ་སྲིད་ཀྱི་རྩ་དོན། ཆབ་སྲིད་ཀྱི་བགྲོད་ལམ་ལ་དང་དོད་བྱེད་དགོས་པ་དང་། བྱ་སྤྱོད་ཀྱི་ལག་ལེན་ཐོག་ཏང་ཀྲུང་དབྱང་གི་དབང་གྲགས་ལ་སྲུང་སྐྱོང་དང་ཏང་གི་ཆབ་སྲིད་ཀྱི་ལམ་ཕྱོགས་ལག་ལེན་བསྟར་བ། ཏང་གི་ཆབ་སྲིད་སྒྲིག་ལམ་དང་ཆབ་སྲིད་སྒྲིལ་སྲོལ་ནན་མོ་སྲུང་བ་བཅས་བྱེད་དགོས། འདི་ནི་རང་ཉིད་གསར་བརྗེ་ཡིས་སྤྱི་ཚོགས་གསར་བརྗེ་ལ་སྐུལ་འདེད་གཏོང་བའི་འགྱུར་མེད་ཀྱི་ཆབ་སྲིད་རྩ་བ་ཡིན། གསུམ་ནས་འགན་འཁྲི་བརྟན་པོ་བྱེད་དགོས། ཡང་དག་པའི་སྲིད་སྐྱོང་བྱས་རྗེས་ཀྱི་ལྟ་བ་འཛུགས་དགོས། དངོས་ཐོག་བདེན་འཚོལ་དང་དངོས་འཛིན་དངོས་སྒྲུབ་ཀྱི་སྤྱོད་སྲོལ་དར་སྤེལ་གཏོང་དགོས། ལྕགས་འཛེར་འཛེར་བ་ལྟ་བུའི་སྙིང་སྟོབས་ཀྱིས་འགན་འཁྲི་ལེགས་པོ་སྒྲུབ་དགོས། ཏན་ཏན་ཏིག་ཏིག་གིས་ལོ་རྒྱུས་དང་མི་དམངས་ལ་འགན་འཁུར་བྱེད་དགོས། འདི་ནི་རང་ཉིད་གསར་བརྗེ་ཡིས་སྤྱི་ཚོགས་གསར་བརྗེ་ལ་སྐུལ་འདེད་གཏོང་བའི་སྟོབས་ཆེ་བའི་འོས་འགན་འགན་འཁྲི་ཡིན། བཞི་ནས་ནུས་པ་ལེགས་པོ་ཡིན་དགོས། མུ་མཐུད་ནས་ཤེས་བྱ་གསར་པ་ཁོང་ཆུད་བྱེད་པ་དང་། ཁྱབ་ཁོངས་གསར་པར་རྒྱུས་ལོན་བྱེད་པ། མཐོང་རྒྱ་གསར་པ་ཕྱེ་བ། ཕྱོགས་ཡོངས་ནས་འགོ་ཁྲིད་ནུས་པ་དང་སྲིད་སྐྱོང་ཆུ་ཚད་མཐོར་འདེགས་གཏོང་དགོས། འདི་ནི་རང་ཉིད་གསར་བརྗེ་ཡིས་སྤྱི་ཚོགས་གསར་བརྗེ་ལ་སྐུལ་འདེད་གཏོང་བའི་དགོས་ངེས་ཀྱི་ནུས་པའི་ཆུ་ཚད་ཡིན། ལྔ་ནས་སྤྱོད་སྲོལ་བཟང་པོ་ཡིན་དགོས། མི་དམངས་མང་ཚོགས་སེམས་ནང་འཇོག་པ་དང་། ཁྱབ་རྒྱ་ཆེ་བའི་སྒོ་ནས་བརྟག་དཔྱད་ཞིབ་འཇུག་བྱེད་པ། སེམས་གཅིག་བློ་གཅིག་གིས་མི་དམངས་ལ་ཞབས་འདེགས་ཞུ་བའི་ཁྲོད་ཆབ་སྲིད་ཀྱི་ལངས་གནས་མཐོར་སྤར་དང་། ལས་ཀའི་ནུས་པ་མཐོར་འདེགས། སེམས་པ་རྣམ་དག་གིས་མི་དམངས་ལ་སློབ་སྦྱོང་བྱེད་པའི་ཁྲོད་ལས་ཀའི་མཐོང་རྒྱ་ཇེ་ཆེར་གཏོང་བ་དང་། ལས་ཀའི་ཉམས་མྱོང་ཕུན་སུམ་ཇེ་ཚོགས་སུ་གཏོང་བ། གཞུང་ལུགས་དང་ལག་ལེན་ཟུང་འབྲེལ་བྱེད་པའི་ཆུ་ཚད་མཐོར་འདེགས་གཏོང་བ། མི་དམངས་ཀྱི་འབོད་སྒྲ་ལ་ཉན་པ་དང་། ཁེངས་སྐྱུང་གིས་མི་དམངས་ཀྱི་ལྟ་སྐུལ་དང་ལེན་བྱེད་པའི་ཁྲོད་རང་རྟོགས་ཀྱིས་རང་ཉིད་རང་བརྟག་དང་རང་ལ་སྐྱོན་བརྗོད། རང་ལ་སློབ་གསོ་བྱེད་པ་བཅས། མི་དམངས་ལ་ཞབས་འདེགས་ཞུ་བའི་ཁྲོད་མུ་མཐུད་དུ་རང་ཉིད་ལེགས་བཅོས་སུ་གཏོང་བ་དང་། རྒྱུན་འཁྱོངས་ལྷོད་མེད་ཀྱིས་ཕྱི་ཚུལ་རིང་ལུགས་དང་དཔོན་ཉམས་རིང་ལུགས་ཁྱད་དུ་སེལ་ནས། ཡུན་རིང་གི་འབད་པར་བརྟེན་ནས་སྐྱིད་འདོད་རིང་ལུགས་དང་བག་མེད་སྤྱོད་སྲོལ་རིང་ལུགས་མེད་པར་གཏོང་དགོས། འདི་ནི་རང་ཉིད་གསར་བརྗེ་ཡིས་སྤྱི་ཚོགས་གསར་བརྗེ་ལ་སྐུལ་འདེད་གཏོང་བའི་ཡ་རབས་ཀྱི་ལས་ཀའི་བྱེད་སྟངས་ཡིན། མདོར་བསྡུས་ན། “ལེགས་སུ་གཏོང་བ་ལྔ་”ནི་ཀྲུང་གོ་གུང་ཁྲན་ཏང་མིས་དུས་རབས་གསར་པའི་ནང་མུ་མཐུད་དུ་ཏང་གི་གསར་བརྗེ་ཡིས་སྤྱི་ཚོགས་གསར་བརྗེ་ལ་སྐུལ་འདེད་གཏོང་བའི་འཇོན་ཐང་ངོ་མ་དང་ནུས་པ་སྲ་མོ་ཡིན། འདི་ནི་ང་ཚོའི་ཏང་གིས་མི་དམངས་ལ་འགོ་ཁྲིད་བྱས་ནས་སྤེལ་བའི་རླབས་ཆེ་བའི་སྤྱི་ཚོགས་ཀྱི་གསར་བརྗེའི་ཕྱི་ཡུལ་གྱི་བླང་བྱ་ཡིན་ལ། ང་ཚོའི་ཏང་ཉིད་མར་ཁེ་སི་རིང་ལུགས་ཀྱི་སྲིད་ཏང་འཛུགས་སྐྲུན་དང་འཕེལ་རྒྱས་གཏོང་བའི་ནང་གནས་ཀྱི་དགོས་མཁོ་ཡང་ཡིན།
དགྲ་བོ་སྟོབས་ཆེན་ལས་རྒྱལ་ཐུབ་མཁན་ནི། ཐོག་མར་རང་ཉིད་ལས་རྒྱལ་ཐུབ་མཁན་ཡིན། ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་དུས་རབས་གསར་པའི་ནང་། རྙོག་དྲ་ཆེ་བའི་རྒྱལ་སྤྱི་རྒྱལ་ནང་གི་གནས་བབ་དང་རྙོག་འཛིང་ཆེ་བའི་སྒྱུར་བཅོས་འཕེལ་རྒྱས་བརྟན་བརླིང་གི་ལས་འགན་མདུན་དུ་ལྷགས་ཚེ། ཏང་ཡོངས་ཀྱིས་ཚགས་དམ་པོའི་སྒོ་ནས་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གི་མཐའ་འཁོར་དུ། གཏིང་ཟབ་མོའི་སྒོ་ནས་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་དགོངས་པ་ལ་སློབ་སྦྱོང་དང་ལག་བསྟར་བྱེད་པ་དང་། གཏིང་ཟབ་མོའི་སྒོ་ནས་ཏང་གི་ཚོགས་ཆེན་བཅུ་དགུ་པའི་དགོངས་དོན་ལ་སློབ་སྦྱོང་དང་ལག་བསྟར་བྱས་ནས། ཐོག་མའི་བསམ་འདུན་མ་བརྗེད་པ་དང་འགན་འཁྲི་ཡིད་ལ་བརྟན་པོ་བཅངས་ཏེ། སྤོབས་པ་ཆེན་མོས་རང་ཉིད་གསར་བརྗེ་བྱེད་པ་རྒྱུན་འཁྱོངས་དང་། མཐུན་འགྲིག་ངང་རང་ཉིད་གསར་བརྗེ་དང་སྤྱི་ཚོགས་གསར་བརྗེ་ལ་སྐུལ་འདེད་གཏོང་ན། ལོ་རྒྱུས་ཀྱི་ཁྱད་ཆོས་གསར་པ་མང་པོ་ལྡན་པའི་རླབས་ཆེ་བའི་འཐབ་རྩོད་ཁྲོད་མུ་མཐུད་དུ་ཏང་གི་རང་ཉིད་འཛུགས་སྐྲུན་གྱི་འཕེལ་རྒྱས་གསར་པ་མངོན་འགྱུར་བྱེད་ཐུབ་ངེས་ཡིན་ལ། སྔར་ལས་ལྷག་པའི་སྒོ་ནས་རྒྱལ་ཡོངས་མི་དམངས་ལ་མཐུན་སྒྲིལ་དང་འགོ་ཁྲིད་བྱས་ནས་ཀྲུང་ཧྭ་མི་རིགས་ཀྱི་རླབས་ཆེའི་བསྐྱར་དར་ཡོང་བའི་ཀྲུང་གོའི་ཕུགས་འདུན་མངོན་འགྱུར་བྱེད་པའི་དམིགས་འབེན་གྱི་ཕྱོགས་སུ་འབད་པས་བསྐྱོད་ཐུབ།
བློ་བཟང་ལྷ་མོས་བསྒྱུར།


text:
དོན་གཅོད་ཟུར་པ་སྤེན་པ་ཚེ་རིང་གིས་ཁྲིམས་ཞིབ་ཁང་དུ་བསྐྱར་གཏུག་བྱས།
དོན་གཅོད་ཟུར་པ་སྤེན་པ་ཚེ་རིང་གིས་འདི་ལོའི་ཕྱི་ཟླ་༥ པའི་ནང་ཁྲིམས་གཏུག་བྱས་པ་དེ་བྱེད་སྟངས་འགྲིག་མིན་གྱི་དབང་གིས་ཆེས་མཐོའི་ཁྲིམས་ཞིབ་ཁང་ནས་ཕྱིར་སློག་བྱས་ཡོད་པ་དང་། ད་ཐེངས་བསྐྱར་གཏུག་བྱས་ཏེ། ཆེས་མཐོའི་ཁྲིམས་ཞིབ་ཁང་ནས་ངོས་ལེན་བྱས་ཡོད་འདུག
དེ་ཡང་འདི་ལོའི་ཕྱི་ཟླ་༥ ཚེས་༡༨ ཉིན་ཨ་རིའི་སྐུ་ཚབ་དོན་གཅོད་ཟུར་པ་སྤེན་པ་ཚེ་རིང་གིས། བཀའ་ཤག་གིས་དོན་གཅོད་ཀྱི་ལས་གནས་འཕོ་འགྱུར་གཏོང་སྟངས་མ་འགྲིག་སྐོར་དང་འབྲེལ་ནས་ཆེས་མཐོའི་ཁྲིམས་ཞིབ་ཁང་ལ་ཞུ་གཏུག་བྱས་ཡོད་པ་དང་། སྐབས་དེར་གྱོད་ཡ་སྲིད་སྐྱོང་བློ་བཟང་སེང་གེའི་བཀའ་ཤག་ལ་ཁྲིམས་གཏུག་གི་བརྡ་ལན་སྤྲད་མེད་པར་བརྟེན། ཁྲིམས་ཞིབ་ཁང་ནས་ངོས་ལེན་བྱས་མེད་འདུག ཁྲིམས་གཏུག་བྱེད་རྒྱུ་ཡིན་པའི་བརྡ་ལན་གྱོད་ཡ་ལ་སྤྲད་ནས་ཉིན་༤༥ རྗེས་ཁྲིམས་ཁང་ལ་གཏུག་དགོས་ཀྱི་ཡོད་འདུག ད་ཐེངས་ཕྱི་ཟླ་༧ ཚེས་༡༠ ཉིན་བསྐྱར་དུ་ཁྲིམས་གཏུག་བྱས་པ་དང་། ཁྲིམས་ཞིབ་ཁང་གིས་ཁ་མཆུ་ངོས་ལེན་བྱས་ཡོད་འདུག ཟླ་འདིའི་ཚེས་༢༣ ཉིན་འདི་གའི་གསར་འགོད་པས་ཁྲིམས་ཞིབ་ཁང་ལ་གནས་ཚུལ་དེའི་སྐོར་དྲིས་པར། ཁ་མཆུ་དེ་ངོས་ལེན་བྱས་ཡོད་པ་རེད་ལ། བརྡ་ཐོ་ཡང་བཏང་ཟིན་པ་ལས། དེའི་བརྒྱུད་རིམ་དང་གནས་སྟངས་སྐོར་གསར་འགོད་པར་ཁྲིམས་ཁང་ནས་བཤད་སྲོལ་ཡོད་པ་མ་རེད་ཅེས་ཁྲིམས་དྲུང་བཀྲ་ཤིས་རྒྱ་མཚོས་ལན་འདེབས་གནང་སོང་།
ཕྱི་ཟླ་༥ པའི་ནང་ཁྲིམས་གཏུག་བྱེད་སྐབས། ཟླ་འདིའི་ཚེས་༡༨ ཉིན་དོན་གཅོད་ཟུར་པ་སྤེན་པ་ཚེ་རིང་ལ་གྱོད་གཞི་ག་རེའི་ཐོག་ཞུ་གཏུག་བྱས་ཡོད་མེད་གསར་འགོད་པས་དྲིས་པར། ཁོང་གིས། “གྱོད་གཞི་དེ་དམིགས་བསལ་ཞུ་རྒྱུའི་འདོད་པ་མེད། ཁྲིམས་ཞིབ་ཁང་ནས་ངོས་ལེན་གནང་སོང་ན། གནས་ཚུལ་ག་རེ་ཡིན་གསལ་པོ་ཆགས་ཡོང་གི་རེད། གྱོད་གཞི་དེ་ང་ལ་མ་ཉེས་ཁག་གཡོག་རེད། ངས་ནོར་འཁྲུལ་བྱས་མེད་པ་ཞིག་བྱས་སོང་གསུང་གི་ཡོད་རེད། དེའི་བརྒྱུད་རིམ་རྣམ་པ་ཚོས་ཤེས་ཀྱི་རེད། ཁྲིམས་ཀྱིས་གནད་དོན་ཆགས་ཀྱི་ཡོད་པས། ཁྲིམས་ཞིབ་ཁང་ནས་ག་རེ་ཐག་གཅོད་གནང་ན་དེ་གཞིར་བཟུང་འགྲོ་རྒྱུ་རེད། གཙང་མ་ཆགས་རྒྱུར་ལམ་ཁ་གཉིས་རེད། གཅིག་དེ་འཛིན་སྐྱོང་གི་ངོས་ནས་ཐུགས་བསམ་བཞེས་རྒྱུ་དང་། གཉིས་པ་ཁྲིམས་ཞིབ་ཁང་ནས་གཙང་མ་བཟོ་རྒྱུ་དེ་རེད། ང་རང་ཚོའི་བོད་མིའི་སྒྲིག་འཛུགས་ཀྱིས་བཙུགས་བཞག་པའི་མང་གཙོའི་ཀ་བ་གསུམ་གྱི་བརྒྱུད་རིམ་ཚང་མ་འགྲོ་དགོས་རེད། ཁྲིམས་ཞིབ་ཁང་གིས་ཐག་བཅད་ཟིན་རྗེས་མི་མང་ལྷིང་འཇགས་ཡོང་བའི་རེ་བ་བྱེད་ཀྱི་ཡོད་”ཅེས་གསུངས་སོང་།
ཁོང་གིས་ཁྲིམས་གཏུག་བྱེད་དགོས་དོན་གསུང་དོན། “དཔལ་ལྡན་སྲིད་སྐྱོང་མཆོག་གིས་གཞུང་འབྲེལ་མཛད་སྒོའི་སྐབས་ག་རེ་གསུངས་ཡོད་རེད། ཚང་མས་མཁྱེན་མཁྱེན་པ་རེད། གལ་སྲིད་ཁྲིམས་ཁང་ལ་མ་བཅར་ན་མ་འོངས་པར་གནད་དོན་ག་རེ་ཆགས་ཤེས་ཀྱི་མ་རེད། གཙང་མ་བཟོ་རྒྱུའི་ལམ་ཁ་ཁྲིམས་ཞིབ་ཁང་ལས་ཡོད་པ་མ་རེད། ཁྲིམས་ཞིབ་ཁང་ལ་བཅར་རྒྱུ་ང་རང་བོད་པ་ཞིག་ཡིན་པའི་ཆ་ནས་ལས་འགན་རེད། སོ་སོ་ཁྲིམས་ཞིབ་ཁང་ལ་བཅར་སྐབས་སོ་སོར་བདེན་པ་ཞིག་ཡོད་པས་བཅར་གྱི་ཡོད་པ་རེད། ཐག་གཅོད་ག་རེ་བྱེད་མིན་ངས་ཞུ་ཤེས་ཀྱི་མ་རེད། ཁྲིམས་ཞིབ་ཁང་ནས་ཐག་ག་རེ་བཅད་ན་ང་ཚོ་བོད་མི་ཚང་མས་ངོས་ལེན་ཞུ་དགོས་རེད། ཁྲིམས་ཞིབ་ཁང་ནས་ཐག་མ་བཅད་བར་ང་ལ་དེ་ལས་གང་ཡང་ཞུ་རྒྱུ་མེད་”ཅེས་ལན་འདེབས་གནང་ཡོད་པ་རེད།།
གསར་འགོད་པ་ཆོས་ཉིད་འོད་ཟེར།


text:
དོན་གཅོད་ཟུར་པ་སྤེན་པ་ཚེ་རིང་གིས་ཁྲིམས་གཏུག་གནང་འདུག
ཟླ་འདིའི་ཚེས་༡༨ ཉིན་ཨ་རིའི་སྐུ་ཚབ་དོན་གཅོད་ཟུར་པ་སྤེན་པ་ཚེ་རིང་གིས། བཀའ་ཤག་གིས་དོན་གཅོད་ཀྱི་ལས་གནས་འཕོ་འགྱུར་གཏོང་སྟངས་མ་འགྲིག་སྐོར་དང་འབྲེལ་ནས་ཆེས་མཐོའི་ཁྲིམས་ཞིབ་ཁང་ལ་ཞུ་གཏུག་བྱས་ཡོད་པ་རེད།
དོན་གཅོད་ཟུར་པ་སྤེན་པ་ཚེ་རིང་ལ་གྱོད་གཞི་ག་རེའི་ཐོག་ཞུ་གཏུག་བྱས་ཡོད་མེད་གསར་འགོད་པས་དྲིས་པར། ཁོང་གིས། “གྱོད་གཞི་དེ་དམིགས་བསལ་ཞུ་རྒྱུའི་འདོད་པ་མེད། ཁྲིམས་ཞིབ་ཁང་ནས་ངོས་ལེན་གནང་སོང་ན། གནས་ཚུལ་ག་རེ་ཡིན་གསལ་པོ་ཆགས་ཡོང་གི་རེད། གྱོད་གཞི་དེ་ང་ལ་མ་ཉེས་ཁག་གཡོག་རེད། ངས་ནོར་འཁྲུལ་བྱས་མེད་པ་ཞིག་བྱས་སོང་གསུང་གི་ཡོད་རེད། དེའི་བརྒྱུད་རིམ་རྣམ་པ་ཚོས་ཤེས་ཀྱི་རེད། ཁྲིམས་ཀྱིས་གནད་དོན་ཆགས་ཀྱི་ཡོད་པས། ཁྲིམས་ཞིབ་ཁང་ནས་ག་རེ་ཐག་གཅོད་གནང་ན་དེ་གཞིར་བཟུང་འགྲོ་རྒྱུ་རེད། གཙང་མ་ཆགས་རྒྱུར་ལམ་ཁ་གཉིས་རེད། གཅིག་དེ་འཛིན་སྐྱོང་གི་ངོས་ནས་ཐུགས་བསམ་བཞེས་རྒྱུ་དང་། གཉིས་པ་ཁྲིམས་ཞིབ་ཁང་ནས་གཙང་མ་བཟོ་རྒྱུ་དེ་རེད། ང་རང་ཚོའི་བོད་མིའི་སྒྲིག་འཛུགས་ཀྱིས་བཙུགས་བཞག་པའི་མང་གཙོའི་ཀ་བ་གསུམ་གྱི་བརྒྱུད་རིམ་ཚང་མ་འགྲོ་དགོས་རེད། ཁྲིམས་ཞིབ་ཁང་གིས་ཐག་བཅད་ཟིན་རྗེས་མི་མང་ལྷིང་འཇགས་ཡོང་བའི་རེ་བ་བྱེད་ཀྱི་ཡོད་”ཅེས་གསུངས་སོང་།
ཁོང་གིས་ཁྲིམས་གཏུག་བྱེད་དགོས་དོན་གསུང་དོན། “དཔལ་ལྡན་སྲིད་སྐྱོང་མཆོག་གིས་གཞུང་འབྲེལ་མཛད་སྒོའི་སྐབས་ག་རེ་གསུངས་ཡོད་རེད། ཚང་མས་མཁྱེན་མཁྱེན་པ་རེད། གལ་སྲིད་ཁྲིམས་ཁང་ལ་མ་བཅར་ན་མ་འོངས་པར་གནད་དོན་ག་རེ་ཆགས་ཤེས་ཀྱི་མ་རེད། གཙང་མ་བཟོ་རྒྱུའི་ལམ་ཁ་ཁྲིམས་ཞིབ་ཁང་ལས་ཡོད་པ་མ་རེད། ཁྲིམས་ཞིབ་ཁང་ལ་བཅར་རྒྱུ་ང་རང་བོད་པ་ཞིག་ཡིན་པའི་ཆ་ནས་ལས་འགན་རེད། སོ་སོ་ཁྲིམས་ཞིབ་ཁང་ལ་བཅར་སྐབས་སོ་སོར་བདེན་པ་ཞིག་ཡོད་པས་བཅར་གྱི་ཡོད་པ་རེད། ཐག་གཅོད་ག་རེ་བྱེད་མིན་ངས་ཞུ་ཤེས་ཀྱི་མ་རེད། ཁྲིམས་ཞིབ་ཁང་ནས་ཐག་ག་རེ་བཅད་ན་ང་ཚོ་བོད་མི་ཚང་མས་ངོས་ལེན་ཞུ་དགོས་རེད། ཁྲིམས་ཞིབ་ཁང་ནས་ཐག་མ་བཅད་བར་ང་ལ་དེ་ལས་གང་ཡང་ཞུ་རྒྱུ་མེད་”ཅེས་གསུངས་སོང་།
ད་དུང་ཁྲིམས་ཞིབ་ཁང་ནས་གྱོད་གཞི་ངོས་ལེན་བྱེད་མིན་ཐག་གཅོད་རྒྱུ་ཡིན་པ་རེད།།
གསར་འགོད་པ་ཆོས་ཉིད་འོད་ཟེར།


text:
བོད་མི་ཞིག་གིས་སོ་མ་ར་ཙའི་མྱོས་རྫས་ལྗིད་ཚད་གྷ་རམ་ ༡༡༥.༢༡ འཁུར་ཡོད་པའི་ཉེས་མིང་འོག་རྒྱ་གར་ཉེན་རྟོག་པས་འཛིན་བཟུང་བྱས་ཡོད་འདུག
རྒྱ་གར་གྱི་གསར་འགྱུར་བརྒྱུད་ལམ་དུ་གནས་ཚུལ་ཐོན་པ་ལྟར་ན། དྷ་སའི་མེག་གྷན་རླངས་འཁོར་ས་ཚུགས་ཀྱི་ཉེ་འཁྲིས་ནས་རང་ལོ་ ༢༣ ཡིན་པའི་བསྟན་འཛིན་བདེ་ལེགས་ཞེས་པ་ཞིག་རྒྱ་གར་ཉེན་རྟོག་པས་འཛིན་བཟུང་བྱས་ཡོད་འདུག
ས་གནས་ཉེན་རྟོག་པ་ཞིག་གིས་བརྗོད་པ་ལྟར་ན། ཉེན་རྟོག་པས་ནམ་རྒྱུན་གྱི་སྐོར་སྐྱོད་ཅིག་དང་བསྟུན་མེག་གྷན་རླངས་འཁོར་ས་ཚུགས་ཀྱི་ཉེ་འགྲམ་(Bypass)ནས་བསྟན་འཛིན་བདེ་ལེགས་འཛིན་བཟུང་བྱས་ཤིང་། བོད་མི་དེས་སོ་མ་ར་ཙའི་མྱོས་རྫས་(Charas)ལྗིད་ཚད་གྷ་རམ་ ༡༡༥.༢༡ འཁུར་ཡོད་པ་དང་། རྒྱ་གར་གྱི་མྱོས་རྫས་ནག་འཚོང་གི་ཁྲིམས་གཞིའི་འོག་དེབ་སྐྱེལ་བྱས་ཏེ་བཀག་ཉར་འོག་ཡོད་སྐོར་བརྗོད་འདུག
འདི་གའི་གསར་འགོད་པས་དྷ་ས་ས་གནས་མགོ་འཛིན་ཟླ་བ་རིན་ཆེན་ལགས་སུ་གནས་ཚུལ་དེའི་སྐོར་དྲིས་པར་ཁོང་གིས། གནས་ཚུལ་དེ་རྒྱ་གར་གྱི་ཚགས་པར་ཁག་གི་ནང་བསླེབས་འདུག་ནའང་རྒྱ་གར་གྱི་ཡུལ་ཁྲིམས་དང་འགལ་བའི་རིགས་ཡིན་དུས་ང་ཚོར་འགན་གང་ཡང་མེད་པ་རེད། གལ་ཏེ་ཁྲིམས་འགལ་རིགས་མ་ཡིན་པར་འཛིན་བཟུང་ལྟ་བུ་བྱས་པ་ཡིན་ན་ང་ཚོར་འགན་ཡོད་པ་རེད་ལ། ང་ཚོས་ལག་པ་འཆང་གི་ཡོད་པ་རེད། དེ་མིན་ཁོ་རང་ཚོ་ཡུལ་ཁྲིམས་དང་འགལ་བ་ཡིན་ན་ཉེས་པ་གཏོང་རྒྱུ་ལས་ང་ཚོས་གང་ཡང་བྱེད་ཐུབ་པ་ཡོད་པ་མ་རེད། ཅེས་བརྗོད་བྱུང་།
རྒྱ་གར་གྱི་གསར་ལམ་དུ་ཐོན་པའི་གནས་ཚུལ་ལྟར་ན། ཉེ་བའི་ཉིན་ཤས་རིང་རྒྱ་གར་བྱང་ཕྱོགས་གྱི་ཧི་མ་ཅལ་དང་སིམ་ལ། ཇ་མོ་དང་པན་ཇབ་སོགས་སུ་མྱོས་རྫས་ཉོ་ཚོང་དང་འབྲེལ་བའི་དོགས་གཞིའི་འོག་མི་མང་པོ་འཛིན་བཟུང་བྱས་ཡོད་འདུག སྤྱིར་བཏང་རྒྱ་གར་ནང་མྱོས་རྫས་ལྗིད་ཚད་གྷ་རམ་ ༡༠༠ ལྷག་འཁུར་ཡོད་པ་ཤེས་རྟོགས་བྱུང་བ་ཡིན་ན་ཟླ་བ་ ༦ རིང་བཙོན་འཇུག་ཁྲིམས་ཐག་གཅོད་ཀྱི་ཡོད་འདུག
སོ་མ་ར་ཙ་ཞེས་པའི་ཤིང་ལོ་དེ་སྨན་དུའང་འགྲོ་ཡི་ཡོད་པ་དང་། ཤིང་ལོ་དེ་རྒྱ་གར་བྱང་ཕྱོགས་ཁུལ་དུ་ཤུགས་ཆེན་སྐྱེ་ཡི་ཡོད་སྟབས། མི་མང་པོས་ཤིང་ལོ་ཐ་མག་ལྟར་ཤོག་བུའི་ཁུག་ཏུ་དྲིལ་བ་སོགས་བྱས་ནས་བེད་སྤྱོད་གཏོང་བཞིན་ཡོད་པ་དང་། དེ་སྔོན་རྒྱ་གར་དབྱིན་ཇིའི་འོག་ཏུ་ཡོད་སྐབས་མྱོས་རྫས་དེ་ཁྲིམས་མཐུན་ཡིན་པ་མ་ཟད་རྒྱ་གར་རང་བཙན་ཐོབ་ནས་ཕྱི་ལོ ༡༩༨༠ བར་ཁྲིམས་མཐུན་ཡིན་སྟབས། རྒྱ་གར་གྱི་ས་ཁུལ་མང་པོའི་ནང་སྤྱིར་བཏང་གི་དངོས་རྫས་ལྟར་ཉོ་ཚོང་བྱེད་ཀྱི་ཡོད་འདུག ཕྱི་ལོ་ ༡༩༨༥ ལོ་ནས་རྒྱ་གར་གཞུང་གིས་མྱོས་རྫས་རིགས་ཀྱི་ཁྲིམས་གཞི་གཏན་འབེབ་སྐབས་སོ་མ་ར་ཙའི་མྱོས་རྫས་དེར་ཚད་འཛིན་བཀག་སྡོམ་བྱས་ཡོད་འདུག
སྤྱིར་བཏང་སོ་མ་ར་ཙའི་ཤིང་ལོ་དེ་སྨན་རྫས་དང་ཧིན་རྡུ་ཆོས་ལུགས་པ་ཚོས་ཞི་བ་ལྷ་ལ་ཆོ་ག་སྒྲུབ་པའི་རྫས་ཤིག་ཡིན་ཡང་། རྒྱ་གར་ནང་ཕྱི་རྒྱལ་གྱི་ཡུལ་སྐོར་སྤྲོ་འཆམ་པ་མང་དུ་ཕྱིན་པ་དང་བསྟུན་བེད་སྤྱོད་གཏོང་མཁན་མང་དུ་འགྲོ་ཡི་ཡོད་པ་མ་ཟད། ཚོང་རྫས་དང་མྱོས་རྫས་ཀྱི་རྣམ་པར་ཤུགས་ཆེ་རུ་འགྲོ་གི་ཡོད་པ་དང་། རྒྱ་གར་ནས་ཡུ་རོབ་ཀྱི་རྒྱལ་ཁབ་ཁག་ནང་ནག་ཚོང་དབོར་འདྲེན་བྱེད་ཤུགས་ཆེ་རུ་འགྲོ་བཞིན་ཡོད་འདུག
གསར་འགོད་པ། སངས་རྒྱས་དཀོན་མཆོག


text:
དཔལ་ཡུལ་དམངས་ཁྲོད་རིག་གནས་འཚོལ་བསྡུ་མཐུན་ཚོགས། 2017-05-05
དང་པོ། དམ་པའི་ལུང་གིས་ཟིན་ཚུལ་དང་མཚན་དཔེའི་མེ་ཏོག་བཞད་ཚུལ།
དེ་ཡང་སྔ་འགྱུར་འོད་གསལ་རྫོགས་པ་ཆེན་པོའི་བརྒྱུད་འཛིན་རིག་འཛིན་གྲུབ་བརྙེས་ཡོངས་ཀྱི་སྤྱི་དཔལ་སྐྱབས་རྗེ་བྱ་བྲལ་སངས་རྒྱས་རྡོ་རྗེ་རིན་པོ་ཆེ་མཆོག་ནི། བོད་རབ་བྱུང་བཅོ་ལྔ་པའི་ཆུ་གླང་ཕྱི་ལོ༡༩༡༣ལོའི་བོད་ཟླ༥ཚེས༡༠ཉིན་གུ་རུ་རིན་པོ་ཆེ་རྡོ་རྗེ་གྲོ་ལོད་རྩལ་དུ་སྐུ་བཞེངས་ནས་བོད་ཁམས་སུ་དམ་རྫས་ཀྱི་གཏེར་ཁ་བྱེ་སྙེད་སྦས་པའི་དུས་བཟང་དགེ་བའི་སྔ་དྲོའི་ཆར་མངལ་གྱི་ཆུ་འཛིན་ལས་གྲོལ། རྗེ་འདི་ཉིད་ནི་སྤྲུལ་པའི་གཏེར་ཆེན་བདུད་འདུལ་རྡོ་རྗེའི་དམ་ཆོས་དགོངས་པ་ཡོངས་འདུས་ཀྱི་ལུང་བྱང་ལས། པཎ་ཆེན་བི་མའི་རྣམ་འཕྲུལ་མཆོགཿ ཀཿཐོག་ཕྱོགས་ནས་བུདྡྷའི་མིང་ཅན་འབྱུངཿ ཞེས་དང་། ད་ལྟའི་རྒྱལ་བ་བློ་གྲོས་ནིཿ མ་འོངས་ཀཿཐོག་ལྷོ་ཕྱོགས་སུཿ བུདྡྷའི་མིང་ཅན་ཤེས་རབ་ལྡནཿ གང་ཟག་དེ་ལ་ཆོས་འདི་བྱིནཿ ཞེས་དང་། ཉག་བླ་པདྨ་བདུད་འདུལ་གྱི་ཞལ་སློབ་གཡོན་རུ་འཆི་མེད་རྡོ་རྗེའི་མ་འོངས་ལུང་བསྟན་ལས། པདྨའི་ཐུགས་ཀྱི་སྤྲུལ་པ་མཆོགཿ བི་མས་བྱིན་གྱིས་བརླབས་པའི་བུཿ གླང་ལོ་བཛྲ་མིང་ཅན་གྱིསཿ སྒྲུབ་བརྒྱུད་བསྟན་པ་རྒྱས་པར་བྱེདཿ ཅེས་དང་། གཏེར་ཆེན་བདུད་འཇོམས་འཇིགས་བྲལ་ཡེ་ཤེས་རྡོ་རྗེས། ཁྱད་པར་མཁར་ཆུ་པ་ཡི་སྒྱུ་གར་ཁྱོད།། སྙིགས་དུས་མ་རུངས་ལོག་ལྟའི་གཡུལ་ལས་རྒྱལ།། འདོད་དོན་བསྟན་པའི་མངའ་ཐང་གོང་དུ་འཕེལ།། དོན་གཉིས་ལྷུན་གྲུབ་དགེ་མཚན་འབར་བཞིན་དུ།། སྐུ་ཚེའི་འདུ་བྱེད་ལོ་བརྒྱར་འཚོ་གཞེས་ནས།། ཟབ་གསང་ཆོས་རྔས་ས་གསུམ་ཀུན་ཏུ་ཁྱབ།། ཅེས་སོགས་གནས་དུས་སྟོན་འཁོར་དགུང་སྙིང་མཛད་པ་སོགས་གསལ་བའི་བསླུ་མེད་རྡོ་རྗེའི་གཏེར་ལུང་དུ་མ་ནས་ཡང་ཡང་ལུང་བསྟན་པ་ལྟར་དོན་ལ་གནས་སོ། །
གཉིས་པ། རིས་མེད་ཀྱི་བཤེས་གཉེན་བསྟེན་ཚུལ་དང་ཐོས་བསམ་སློབ་གཉེར་གནང་ཚུལ།
སྐྱབས་རྗེ་གང་ཉིད་ཀྱིས་རིས་སུ་མ་ཆད་པའི་མཁས་གྲུབ་གཉིས་ལྡན་གྱི་སྐྱེས་ཆེན་དམ་པ་ཀཿཐོག་སི་ཏུ་ཆོས་ཀྱི་རྒྱ་མཚོ། དགེ་རྩེ་འགྱུར་མེད་བསྟན་པ་རྣམ་རྒྱལ། རྨོག་རྩ་འཇིགས་བྲལ་ཕྱོགས་ཀྱི་གླང་པོ། དྲི་མེད་ཞིང་སྐྱོང་འཇིགས་མེད་བདེ་ཆེན་རྡོ་རྗེ། འཇམ་དབྱངས་མཁྱེན་བརྩེ་ཆོས་ཀྱི་བློ་གྲོས་སོགས་བཤེས་གཉེན་བཞི་བཅུ་ལྷག་གི་ཞབས་ལ་གཏུགས་ནས་ཟབ་པའི་གདམས་ངག་མང་པོ་ཞིག་གསན་ཡོད་པ་དང་། དཔལ་ཀཿཐོག་རྒྱུད་སྡེ་བཤད་སྒྲུབ་ནོར་བུའི་ལྷུན་པོའི་ནང་མཁན་ངག་གི་དབང་པོ་སོགས་བཤེས་གཉེན་དུ་བསྟེན་ནས་ཐོས་བསམ་མཛད་པས་རྒྱུད་སྡེ་བཤད་གྲྭའི་སྐྱོར་དཔོན་གྱི་མཚན་རྟགས་བཞེས་མྱོང་བར་གྲགས། ཁྱད་པར་དུ་པཎ་ཆེན་བི་མ་ལའི་རྣམ་འཕྲུལ་ཀཿཐོག་མཁན་ཆེན་ངག་དབང་དཔལ་བཟང་ངམ་པདྨ་ལས་འབྲེལ་རྩལ་གྱིས་རྗེས་སུ་བཟུང་ནས། མི་ལོ་དྲུག་དང་ཟླ་བ་ལྔའི་བར་དུ་མཉེས་པ་གསུམ་གྱིས་ལེགས་པར་བསྟེན། ཐེངས་ཤིག་རྒྱུད་སྡེ་བཤད་གྲྭའི་མཁན་ངག་དགའ་མཆོག་ཐུགས་ཁྲོས་པའི་ཚུལ་གྱིས་བཤད་གྲྭ་བར་བཀྱོན་ཕབ་ཅིང་ཕྱག་གི་རྡོ་རྗེ་འཕངས་པས་བཤད་གྲྭ་བ་ཀུན་སྐྲག་ནས་ཕྱི་རོལ་ཏུ་བྲོས། བྱ་བྲལ་ཁོང་མ་བྲོས་པར་རྡོ་རྗེ་ཡར་ལེན་སྐབས་ཤིན་ཏུ་ཚ་བས་ལག་པ་བསྲེགས་པ་ལ་གཟན་གྱིས་བཏུམ་ནས་ཡར་ཕུལ་བས་མཁན་པོ་མཆོག་ཤིན་ཏུ་དགྱེས་པར་གྲགས། དེ་ཡང་ལམ་དང་པོ་སྔོན་འགྲོ་ནས་འཇུག་རིམ་མཐར་ཆགས་སུ་འོད་གསལ་གསང་བ་ཁྲེགས་ཆོད་ཐོད་རྒལ་གྱི་བར་རྒྱུད་ལུང་མན་ངག་གི་ཆོས་ཚུལ་རྣམས་བུམ་པ་གང་བྱོ་ཡི་ཚུལ་དུ་གནང་བ་ཐུགས་ཉམས་སུ་བཞེས་པར་བརྟེན། རྫོགས་པ་ཆེན་པོ་རང་སྣང་རིས་མེད་ཀྱི་དགོངས་པ་ཐུགས་ལ་འཁྲུངས། སྣང་བཞི་རྫོགས་པའི་རྣལ་འབྱོར་མངོན་དུ་གྱུར། མཁས་དང་གྲུབ་པའི་གོ་འཕང་མཐོན་པོར་གཤེགས་པ་སོགས་ཉམས་རྟོགས་ཡོན་ཏན་གྱིས་ཐུགས་རྒྱུད་རབ་ཏུ་ཕྱུག་པར་གྱུར། དེ་བས་གཏེར་ཆེན་བདུད་འཇོམས་འཇིགས་བྲལ་ཡེ་ཤེས་རྡོ་རྗེའི་ཞལ་སྔ་ནས། ངེས་པ་དོན་གྱི་བྱ་བཏང་གི་རྒྱལ་པོ།། འགྲོ་འདུལ་སྤྲུལ་པའི་རིག་འཛིན་གྱི་རྒྱལ་ཚབ།། འབྲེལ་ཚད་དོན་ལྡན་ཕྲིན་ལས་ཀྱི་དབང་ཕྱུག། ཁྱབ་བདག་རྡོ་རྗེ་སློབ་དཔོན་ཡིན་ནོ།། ཞེས་སོགས་ཀྱིས་ཁོང་གི་རྒྱལ་ཚབ་ཏུ་མངའ་གསོལ་མཛད།
གསུམ་པ། འགྲོ་དོན་གྱི་ཕྲིན་ལས་བསྐྱངས་ཚུལ་དང་ཐ་མའི་མཛད་པ་བསྟན་ཚུལ།
རྗེ་འདི་ཉིད་མཁན་ཆེན་ངག་གི་དབང་པོའི་བཀའ་ལྟར་ཁོང་གི་ཚབ་བྱས་ཏེ་བོད་ཀྱི་རྒྱལ་ཚབ་རྭ་སྒྲེང་རིན་པོ་ཆེའི་དབུ་བླ་མཛད་པ་དང་། གཞན་ཡང་རྨད་བྱུང་སྐྱེས་རབས་ཀྱི་ཕྲེང་བ་ཚར་དུ་དངར་བའི་བླ་སྤྲུལ་ཆེ་ཆུང་གང་མང་དང་། ལུང་དང་རྟོགས་པའི་ཡོན་ཏན་གྱིས་ཕྱུག་པའི་དམ་པའི་སྐྱེས་བུ། ཆེན་པོའི་ལུང་དང་ཐམ་ཀས་མངོན་པར་མཐོ་བའི་དཔོན་ཆེན། རིགས་རུས་མངའ་ཐང་སྟོབས་འབྱོར་གྱིས་དྲེགས་པའི་སྡེ་དཔོན་མི་དྲག དད་འབྱོར་གཏོང་ཕོད་འཕགས་ནོར་གྱིས་བརྒྱན་པའི་སྦྱིན་བདག་ཕོ་མོ་སོགས་བོད་མདོ་དབུས་ཁམས་གསུམ་གྱི་མི་སྣ་དུ་མ་ཙམ་དུ་མ་ཟད། འཛམ་གླིང་ཤར་ནུབ་ཀྱི་སྐྱེས་བུ་དུ་མས་གདུལ་བྱ་མཆོག་དམན་དུ་མ་ལ་ངོ་བསྲུང་རེ་དོགས་ཀྱིས་མཚོན་ཆོས་བརྒྱད་སྤྲོས་པའི་མངོན་ཞེན་ཕྲ་མོ་ཙམ་གྱིས་སྐུ་ཚེ་ཧྲིལ་པོར་མ་གོས་པར། ཉིན་རེ་བཞིན་ཡུལ་དང་སྐད་རིགས་མི་གཅིག་པའི་སྐྱེ་བོ་དཔག་ཏུ་མེད་པ་རྣམས་ལ་ཞལ་ཏ་བསླབ་བྱ་དང་། རྐྱེན་སེལ་བཀའ་དབང་བྱིན་རླབས་ཀྱི་འབྲེལ་བ་མ་ཐོབ་པ་མེད་པའི་སྒོ་ནས་བློ་ལྡན་དོན་གཉེར་ཅན་རྣམས་ཀྱི་རྒྱུད་ལ་ཐར་པའི་ས་བོན་བསྐྲུན།
གཞན་ཡང་གཡོན་རུ་འཆི་མེད་རྡོ་རྗེའི་ལུང་ལས། ཡང་ལེ་ཤོད་ཀྱི་སྒྲུབ་གནས་སུ།། མཁར་ཆུའི་སྤྲུལ་པས་སྒྲུབ་གྲྭ་འཛུགས།། ཞེས་དང་བདུད་འཇོམས་འཇིགས་བྲལ་ཡེ་ཤེས་རྡོ་རྗེ་མཆོག་གིས། འཆི་མེད་མགོན་པོ་པད་མ་ཐོད་ཕྲེང་རྩལ།། དགོངས་ཤིག་གཟིགས་ཤིག་ཁྱེད་སློབ་མཁར་ཆུ་པས།། ཁྱེད་ཀྱི་སྒྲུབ་གནས་བཟང་པོར་ལྷག་བསམ་གྱིས།། སྒྲུབ་གྲྭའི་ཉམས་ལེན་རྒྱུན་བཟང་བཙུགས་ལགས་ན།། ཚུལ་འདིར་འགལ་རྐྱེན་ཅི་མཆིས་ཞུས་ནས་ཀྱང་།། བསམ་རྒུ་ཡིད་བཞིན་འགྲུབ་པར་བྱིན་གྱིས་རློབས།། ཞེས་གསུངས་དོན་ལྟར་སྒྲུབ་པའི་སྡེ་ཆེན་པོ་བཙུགས་ནས་སངས་རྒྱས་ཀྱི་བསྟན་པ་སྤྱི་དང་ཁྱད་པར་སྔ་འགྱུར་ཀཿཐོག་པའི་ཆོས་བརྒྱུད་ཀྱི་ཕྲིན་ལས་ཀུན་ཏུ་ཁྱབ་པར་མཛད་པའོ།།
རྗེ་འདིས་ཕྱོགས་ཀུན་ཏུ་སྒྲུབ་པའི་བསྟན་པ་དར་རྒྱས་མཛད་པ་དང་། ཉམ་ཆུང་འཆི་ཁ་མའི་སེམས་ཅན་མང་པོ་ཞིག་ལ་མི་འཇིགས་པ་སྐྱབས་ཀྱི་སྦྱིན་པ་དོན་དུ་གཉེར་ཞིང་། རྒྱུད་ལུང་མན་ངག་དུ་མ་དཔང་པོ་རུ་བཞག་ནས་སེམས་ཅན་གྱི་སྲོག་གཅོད་མི་རུང་བ་དང་། ཤ་ཁྲག་གི་ཁ་ཟས་བསྟེན་མི་རུང་བ་དང་། བསྟེན་པའི་ཉེས་དམིགས། མ་བསྟེན་པའི་ཕན་ཡོན་སོགས་ཀྱི་སྐོར་ལ་བཀའ་སློབ་དང་ལྗགས་རྩོམ་དུ་མ་གནང་ནས་སེམས་ཅན་གྱི་དོན་རྒྱ་ཆེན་པོ་མཛད། དད་ལྡན་རྣམས་ཀྱིས་རྗེ་གང་ཉིད་ལ་ཟང་ཟིང་གི་དད་དངོས་ཕུལ་བ་རྣམས་ཕྲ་མོ་ཙམ་ཡང་ཆུད་ཟོས་སུ་མ་སོང་བར། སྒྲུབ་སྡེ་ཁག་ཏུ་བཞུགས་པའི་སྤོང་བ་བསམ་གཏན་པ་རྣམས་ལ་སྒྲུབ་རྒྱགས་སྦྱོར་འཇགས་མཛད་པ་དང་། སྨྱུང་གནས་དཀར་མོ་ཆ་བརྒྱད་སོགས་ཀྱི་མཐུན་རྐྱེན་སྦྱོར་བ་སོགས་མཛད་ཀྱི་ཡོད།
སྐྱབས་རྗེ་མཆོག་གིས་དད་ལྡན་ཡོངས་ཀྱི་ཞུས་ངོར་བསྩལ་བའི་ལྗགས་རྩོམ་གྱི་སྐོར་ནི། མདོ་རྒྱུད་བསྟན་བཅོས་དང་འབྲེལ་བའི་ལུང་། སྒྲ་ཚད་དངོས་སྟོབས་དང་མཐུན་པའི་རིགས་པ། གསལ་བྱེད་མན་ངག་དང་སྦྱར་བའི་གོ་བ་སོགས་མདོར་ན་ཚིག་སྙན་ལ་དོན་བརླིང་པའི་བསྟན་བཅོས་ཡང་དག་གི་མཚན་ཉིད་ཚང་བ། བརྒལ་ལན་དང་། གདན་རབས། བསྟོད་ཚོགས། ཞལ་གདམས། རྫོགས་ཆེན་སྙན་རྒྱུད་ཀྱི་སྐོར། དཀར་ཆག ཆོས་འབྱུང་། ཕྱག་ལེན། བསྙེན་སྒྲུབ་ལས་སྦྱོར། གར་ཐིག་དབྱངས་རོལ། བཅའ་འབུད་རྡུང་གསུམ་གྱི་སྐོར་བཅས་སྔ་ཕྱི་ཡོངས་བསྡོམས་པོད་ཆེན་འགའ་ཙམ་མཆིས་ལ། ལྷག་ཏུ་སྐུ་ཚེ་ཧྲིལ་པོར་དངོས་པོ་ལ་ཞེན་པ་ཆུང་བ། རང་ནོར་ལ་ཆོག་ཤེས་པ། གཞན་ནོར་ལ་འདོད་རྔམས་མེད་པ། མདོར་ན་འདོད་ཆུང་ཆོག་ཤེས་སོགས་ལ་བརྟེན་ནས་སྦས་པའི་རྣམ་འབྱོར་གྱི་སྤྱོད་པ་ཁོ་ནས་འགྲོ་དོན་བསྐྱངས། སྔ་འགྱུར་རྙིང་མ་པ་སྤྱིའི་ངོས་ནས་དབུ་འཛིན་གནང་རྒྱུའི་གསོལ་འདེབས་སྙན་སེང་ལན་གྲངས་ལ་ནན་ཞུས་བྱས་ཀྱང་ཞལ་བཞེས་གནང་མེད་པ་དང་། སྐྱབས་རྗེ་འདི་ཉིད་ནི་སྐུ་ཚེ་གང་ལ་མཚན་སྙན་གྲགས་ཐོབ་དང་གོ་ས་སོགས་ལ་གཏན་ནས་མི་དགྱེས་པར་སྤྲོས་པ་ཐམས་ཅད་ཡོངས་སུ་དོར་བའི་ངེས་དོན་བྱ་བཏང་གི་རྣལ་འབྱོར་བ་ཆེན་པོ་ཞིག་ཡིན་པ་ཁོང་གིས་ཞལ་གསུང་ཁོང་ཉིད་ཀྱི་རྣམ་བསྡུས་ཚིགས་སུ་བཅད་པ་འདི་དག་གིས་ཀྱང་གསལ་པོར་རྟོགས་ནུས། དེ་ཡང་འདི་ལྟར་ཏེ། ཚུལ་ཁྲིམས་ཤེས་རབ་གསུམ་གྱི་ཡོན་ཏན་དྲིས། །མ་གོས་མངོན་སུམ་ཚད་མས་གྲུབ་པ་ལ།། གཡོ་རྫུའི་འུད་ཤོབ་སྨྲ་བ་རླན་བྲལ་དེ།། བྱིན་ཟ་འབར་བའི་ཀློང་དུ་ཛྭ་ལ་རྃ།། ཆོས་དང་འཇིག་རྟེན་སྲ་བསྲེའི་བླ་ཚུགས་ཀྱིས།། ལག་ལེན་འཕྲོད་པའི་ཤག་པོ་རང་མིན་ཤེས།། ཟོལ་ཟོག་ཆོས་དྲེད་གོ་ཐལ་སྐམ་པོ་ཡང་།། རི་རྩེའི་རླུང་ལ་བསྐུར་བཏང་ཡི་གེ་ཡྃ།། དད་གཤིན་དཀོར་ནག་སྲོག་དང་ཐར་པའི་གེགས།། ཤེས་བཞིན་གསོག་འཇོག་ཚོང་བུན་རྟེན་མཆོད་བཞེངས།། མི་དགོས་མི་ལེན་ཞེན་ལོག་གཙང་རྒྱུན་ཆུས།། བཀྲུ་བར་བགྱི་འོ་འབྱུང་བའི་ཡི་གེ་ཁྃ། ། ཞེས་པའོ།། དེ་ལྟར་སྐུ་ཚེ་གང་པོར་སྤྲོས་མེད་ཀྱི་མཛད་པ་ཁོ་ནས་བཞུགས་ཤིང་། གཞན་ཡང་ཁོང་གིས་ཉེ་གནས་སོགས་ལ་གལ་ཏེ་བདག་གྲོངས་སོང་ན་ང་ལ་ཡང་སྲིད་མེད་ཅེས་དང་། ང་གྲོངས་པའི་རྗེས་སུ་སེམས་སྡུག་བྱེད་མི་དགོས་ཞེས་པའི་གསུང་ཁྱད་པར་ཅན་གྱི་ཞལ་བསྒོས་ཀྱང་གནང་མྱོང་།(གསུང་འདི་མི་མང་པོ་ཞིག་གིས་ད་ཐེངས་གསུངས་པར་ཤོད་ཀྱིན་འདུག་མོད། དངོས་ཡོད་གནས་ཚུལ་ལ་འདི་ནི་སྔོན་ནས་གསུངས་པ་རེད་འདུག) ད་ཐེངས་ཏེ་བོད་ཤིང་མོ་ལུག་གི་ལོའི་ཟླ༡༡ཚེས་༢༠ཉིན་ཉིད་ཀྱི་གདན་ས་དེར་གཟུགས་སྐུའི་བཀོད་པ་ཆོས་དབྱིངས་སུ་བསྡུས་སོ།།
རྩོམ་གསར། 10


text:
བཙན་གཡེམ་མནར་གཅོད་ལ་ངོ་རྒོལ་ལས་འགུལ་སྤེལ་མཁན་ཨེ་རག་གི་བུད་མེད་ནཱ་ཌི་ཡ་མོ་ར་ཌི་དང་བཙན་གཡེམ་བརྙས་བཅོས་ཕོག་མཁན་བུད་མེད་ལ་སྨན་བཅོས་ལྟ་སྐྱོང་གནང་མཁན་སྨན་པ་ཌེ་ནི་སི་མོ་ཀེ་ཇི་གཉིས་ལ་འདི་ལོའི་ནོ་བྷེལ་ཞི་བདེའི་གཟེངས་རྟགས་ཐོབ་འདུགདེ་རིང་ནོ་བྷེལ་གཟེངས་རྟགས་ལྷན་ཚོགས་ཀྱིས་ཕྱི་ལོ་ ༢༠༡༨ ལོའི་ནོ་བྷེལ་ཞི་བདེའི་གཟེངས་རྟགས་ཐོབ་མཁན་གྱི་མཚན་གཞུང་ཡོངས་བསྒྲགས་གནང་ཡོད་པ་དང་། འདི་ལོའི་ནོ་བྷེལ་ཞི་བདེའི་གཟེངས་རྟགས་དེ་ཨེ་རག་གི་འགྲོ་བ་མིའི་ཐོབ་ཐང་འཐབ་རྩོད་པ་དང་། བཙན་གཡེམ་མནར་གཅོད་འགོག་རྒོལ་བ་ཨེ་རག་གི་བུད་མེད་ནཱ་ཌི་ཡ་མོ་ར་ཌི་(Nadia Murad)ལགས་དང་། ཨ་ཧྥེ་རུ་ཁའི་ཀོན་གྷོ་དམངས་གཙོ་སྤྱི་མཐུན་རྒྱལ་ཁབ་ཀྱི་བཙན་གཡེམ་མནར་གཅོད་ཐེབས་པའི་བུད་མེད་ཚོར་དམིགས་བསལ་སྨན་བཅོས་ལྟ་སྐྱོང་གནང་མཁན་སྨན་པ་ཌེ་ནི་སི་མོ་ཀི་ཇི་(Denis Mukwege)གཉིས་ལ་ཐོབ་པ་གསལ་བསྒྲགས་གནང་ཡོད་པ་དང་། ད་ལོར་ཞི་བདེའི་གཟེངས་རྟགས་ཀྱི་འོས་མིའི་ནང་མི་སྒེར་དང་ཚོགས་སྡེ་ཁྱོན་ ༣༣༡ ཙམ་བྱུང་ཡོད་འདུག
རང་ལོ་ ༢༥ ཡིན་པའི་བུད་མེད་ནཱ་ཌི་ཡ་མོ་ར་ཌི (Nadia Murad) ལགས་ནི་ཕྱི་ལོ་ ༡༩༩༣ ལོར་ཨེ་རག་(Iraq)གི་ཞིང་པའི་ཁྱིམ་ཚང་ཞིག་ཏུ་སྐྱེས་ཤིང་ད་ལྟ་འཇར་མན་ནང་གནས་སྡོད་བྱེད་ཀྱི་ཡོད་འདུག མོ་རང་ལོ་ན་ ༡༩ ལ་སོན་སྐབས་ཏེ་ཕྱི་ལོ་ ༢༠༡༤ ལོར་ཁ་ཆེ་དྲག་སྤྱོད་པས་གྲོང་སྡེ་དེའི་མཐའ་བསྐོར་ནས་ཡུལ་མི་ ༦༠༠ དམར་གསོད་བཏང་བ་དང་། བུ་མོ་གཞོན་ནུ་མ་རྣམས་འཛིན་བཟུང་བཙན་འཁྲིད་བྱས་སྐབས་ནཱ་ཌི་ཡ་མོ་ར་ཌི་དང་མོའི་སྤུན་མཆེད་ ༦ ཀྱང་བཙན་འཁྲིད་བྱས་ཏེ་བཙན་གཡེམ་མནར་གཅོད་ཚད་མེད་མྱངས་རྗེས། ལོ་དེའི་ཕྱི་ཟླ་ ༡༡ པའི་ནང་མོ་རང་དྲག་སྤྱོད་པའི་ལག་ནས་བྲོས་བྱོལ་དུ་ཕྱིན། རྗེས་སུ་ནཱ་ཌི་ཡ་མོ་ར་ཌི་ལགས་ཀྱིས་འཛམ་གླིང་གང་སར་བྱུང་བཞིན་པའི་དམག་འཁྲུག་ཁྲོད་དམག་མི་དང་དྲག་སྤྱོད་པས་བཙན་གཡེམ་བརྙས་བཅོས་ཕོག་མཁན་དང་། བཙན་གཡེམ་འཁྲིག་སྤྱོད་ཆེད་གཡོ་འཚོང་བྱས་པའི་བུད་མེད་རྣམས་ཀྱི་ཚབ་ཏེ། བཙན་གཡེམ་ཆགས་སྤྱོད་རིགས་ལ་ངོ་རྒོལ་གྱི་ལས་འགུལ་ཤུགས་ཆེན་སྤེལ་ཡོད་སྟབས། ཕྱི་ལོ་ ༢༠༡༦ ལོར་མོ་ལ་ཡུ་རོབ་སྤྱི་མཐུན་ཚོགས་པས་འགྲོ་བ་མིའི་ཐོབ་ཐང་སྲུང་སྐྱོབ་ཀྱི་གཟེངས་རྟགས་ (Vaclav Havel Human Rights Prize) ཐོབ་ཡོད་འདུག
སྐུ་ཞབས་ཌེ་ནི་སི་མོ་ཀི་ཇི(Denis Mukwege)ལགས་ནི་ཕྱི་ལོ་ ༡༩༥༥ ལོར་ཨ་ཧྥེ་རི་ཁ་དཀྱིལ་མའི་ཀོན་གྷོ་དམངས་གཙོ་སྤྱི་མཐུན་རྒྱལ་ཁབ་ནང་སྐྱེས་ཡོད་པ་དང་། ཁོང་གིས་ཡུལ་དེའི་ནང་བྱིས་པ་སྐྱེས་སྐབས་ཆེད་ལས་སྨན་པ་མེད་པའི་དཀའ་ངལ་མང་པོ་ཤེས་རྟོགས་བྱུང་རྗེས་སྨན་ལ་སློབ་སྦྱོང་གནང་ཡོད་པ་དང་། ཕྱིས་སུ་ཁོང་བུད་མེད་ཀྱི་སྨན་པ་ཞིག་ཏུ་གྱུར་ཡོད་པ་མ་ཟད། འདས་པའི་ལོ་ངོ་བཅུ་ཕྲག་འགའི་རིང་དམག་འཁྲུག་ཁྲོད་ལུས་པའི་ཀོན་གྷོ་དམངས་གཙོ་སྤྱི་མཐུན་རྒྱལ་ཁབ་ (DR Congo) ཀྱི་ཤར་ཕྱོགས་སུ་ཁོང་དང་ཁོང་གི་ཕྱག་རོགས་ཚོས་སྨན་ཁང་ཞིག་ཆེད་འཛུགས་བྱས་ཏེ། དམག་འཁྲུག་ཁྲོད་ཀྱི་རྨས་མ་རྣམས་ལ་སྨན་བཅོས་བྱས་ཡོད་པ་དང་། ལྷག་པར་དུ་བཙན་གཡེམ་བརྙས་བཅོས་ཕོག་པའི་མི་ཁྲི་ ༣ ཙམ་ལ་སྨན་བཅོས་རོགས་རམ་གནང་ཡོད་སྟབས། ཕྱི་ལོ་ ༢༠༠༨ ལོར་ཁོང་ལ་མཉམ་འབྲེལ་རྒྱལ་ཚོགས་ཀྱི་འགྲོ་བ་མིའི་ཐོབ་ཐང་སྲུང་སྐྱོབ་ཀྱི་གཟེངས་རྟགས་དང་ཕྱི་ལོ་ ༢༠༠༩ ལོར་ཨ་ཧྥེ་རི་ཁའི་གཟེངས་ཐོན་མི་སྣར་བདམས་ཡོད་འདུག
གསར་འགོད་པ། ཀླུ་མགོན་ཐར།


text:
གཡུང་དྲུང་བོན་མཉམ་འབྲེལ་ལྷན་ཚོགས་ཀྱི་ཚོགས་ཆེན་གསུམ་འཚོགས་པའི་ཉིན་གསུམ་པ།
[ཟླ་ཚེས། 2018-09-21 21:19:08][རྩོམ་པ་པོ། ཚོགས་འདུའི་གསར་འགྱུར་འགན་འཛིན་ཚན་ཁག][རྩོམ་ཁུངས། ཧི་མ་ལ་ཡའི་བོན།][ཀློག་གྲངས། ]
གཡུང་དྲུང་བོན་མཉམ་འབྲེལ་ལྷན་ཚོགས་སྐབས་གཉིས་པའི་རྒྱས་འཛོམས་ཚོགས་ཆེན་ཐེངས་གཉིས་པ་དང་། གཡུང་དྲུང་བོན་གཡས་རུའི་འཆད་རྩོད་ཆེན་མོ་ཐེངས་གཉིས་པ། ཞང་བོད་ཤེས་རིག་གཞུང་བརྒྱའི་བགྲོ་གླེང་ཆེན་མོ་ཐེངས་གཉིས་པ་བཅས་ཚོགས་ཆེན་གསུམ་འཚོགས་པ།
ཚེས་༡༢ཉིན་གྱི་ཞོགས་པའི་ཆུ་ཚོད་༩ སྟེང་། ༡༽ གཡས་རུའི་འཆད་རྩོད་ཆེན་མོ་ཐེངས་གཉིས་པར་ཞུགས་པའི་རྩོད་པ་བ་ཀུན་གླིང་ཚན་དམ་བཅའ་འཚོགས། ༢༽ གཡུང་དྲུང་བོན་མཉམ་འབྲེལ་ལྷན་ཚོགས་ཀྱི་ཚོགས་མི་རྣམས་དགྱེས་འཛོམས་ཚོགས་ཆེན་ལ་ཞུགས། དྲུང་ཡིག་པ་སྙན་བཟང་བསོད་ནམས་གཡུང་དྲུང་གིས་མདོ་འཛིན་བྱས་ཏེ། མཉམ་འབྲེལ་ལྷན་ཚོགས་ཀྱི་བློ་འདྲི་མི་སྣ་མཁས་པའི་དབང་པོ་སྐྱང་སྤྲུལ་དྲི་མེད་འོད་ཟེར་རིན་པོ་ཆེས། རྒྱལ་བའི་བཀའ་རིན་པོ་ཆེ་པར་བསྐྲུན་མ་དངུལ་དུ་དམངས་སྒོར་ཁྲི་ཚོ་ཞེ་བཞི་དང་ལྔ་བརྒྱ་ལག་དངུལ་དུ་བསྣམས་ཡོང་སྟེ་ཚོགས་ཐོག་ནས་གཡུང་དྲུང་བོན་མཉམ་འབྲེལ་ལྷན་ཚོགས་ལ་ཕུལ་བ་དང་གསུང་བཤད་རིན་ཐང་ལྡན་པ་མང་པོ་གནང་།
དེ་བཞིན་དུ་ཚོགས་གཙོ་གཞོན་པ་ཐར་བདེ་སྤྲུལ་སྐུ་ཚེ་དབང་འཇིགས་མེད་མཆོག་གིས་གངས་ལྗོངས་བོན་དྲ་བ་དང་ཚོགས་འདུའི་གསར་འགྱུར་སྐོར་ནས་གསུང་བཤད་གནང་བ། ཚོགས་གཙོ་གཞོན་པ་མཁན་པོ་ཤེས་རབ་གཡུང་དྲུང་དབང་རྒྱལ་རིན་པོ་ཆེས། བསྟན་པའི་ལས་དོན་ཐད་ནས་གསུང་བཤད་གལ་ཆེན་གནང་བ།
ཆུ་ཚོད་༡༡སྟེང་། དྲུང་ཡིག་པ་རྒྱལ་མཚན་དྲི་མེད་ཀྱིས་མདོ་འཛིན་བྱས་ཏེ། ཚོགས་གཙོ་གཞོན་པ་ལི་ཤུ་གཤེན་རྒྱལ་བསྟན་འཛིན་རིན་པོ་ཆེས། མཐའ་མཚམས་བསྟན་དོན་ཐད་ནས་གསུང་བཤད་གནང་བ། ཚོགས་གཙོ་གཞོན་པ་ཤར་བ་སྣང་ཞིག་སྤྲུལ་སྐུ་ཤེས་རབ་འོད་ཟེར་རྒྱལ་མཚན་རིན་པོ་ཆེས། བཀའ་འགྱུར་དཔེ་རྙིང་མ་ཕྱི་འཚོལ་བསྡུ་བྱ་བའི་བརྒྱུད་རིམ་སྐོར་ནས་གསུང་བཤད་གནང་བ། ཚོགས་གཙོ་གཞོན་པ་སེང་སྤྲུལ་རིག་འཛིན་ཉི་མ་རིན་པོ་ཆེས། གཡུང་དྲུང་བོན་གྱི་བསྟན་པ་འདི་འཛིན་སྐྱོང་སྤེལ་གསུམ་བྱེད་པ་ལ་ཐོས་བསམ་སྒོམ་གསུམ་དང་འཆད་རྩོད་རྩོམ་གསུམ་གལ་ཆེ་བ། དེ་ནས་བཀའ་འགྱུར་པར་སྐྲུན་ལ་མ་དངུལ་དམངས་སྒོར་ཁྲི་ཚོ་༡༠ཕུལ་བ་དང་། ཞུ་དག་ཇི་ལྟར་གཏོང་བའི་སྐོར་ནས་གསུང་བཤད་མང་པོ་གནང་། ༼འདི་འདྲའི་སྤྱི་འཇོག་དང་འབུལ་འགྱེད་ཅི་རིགས་བྱུང་བ་རྣམས། གསར་འགྱུར་གནད་བསྡུས་ཡིན་པའི་ཆ་ནས་ཡོངས་རྫོགས་འགོད་ཐུབ་མ་སོང་བས་དགོངས་འགལ་མེད་པར་ཞུ།༽
ཕྱི་དྲོའི་ཆུ་ཚོད་༡སྟེང་། གཡུང་དྲུང་བོན་མཉམ་འབྲེལ་ལྷན་ཚོགས། ཞང་བོད་ཤེས་རིག་གཞུང་བརྒྱའི་བགྲོ་གླེང་ཆེན་མོ་ཐེངས་གཉིས་པ་རྔ་ཡུལ་སྣང་ཞིག་དགོན་ཆེན་ནས་དངོས་སུ་དབུ་འཛུགས་གནང་། གཡུང་དྲུང་བོན་མཉམ་འབྲེལ་ལྷན་ཚོགས་ཀྱི་དྲུང་ཡིག་པ། ཞང་བོད་ཤེས་རིག་གཞུང་བརྒྱའི་བགྲོ་གླེང་ཆེན་མོ་ཐེངས་གཉིས་པའི་གཙོ་འགན་པ་གཞོན་པ་མཁན་པོ་ཚེ་རིང་ནོར་བུ་མཆོག་ནས་ཐེངས་འདིའི་མདོ་འཛིན་པ་གནང་། གཡུང་དྲུང་བོན་མཉམ་འབྲེལ་ལྷན་ཚོགས་ཀྱི་ཚོགས་གཙོ་གཞོན་པ། ཞང་བོད་ཤེས་རིག་གཞུང་བརྒྱའི་བགྲོ་གླེང་ཆེན་མོ་ཐེངས་གཉིས་པའི་གཙོ་འགན་པ་དབྲ་ཁྱུང་མཁན་པོ་སྐལ་བཟང་ནོར་བུ་མཆོག་ནས་ཞང་བོད་ཤེས་རིག་གཞུང་བརྒྱའི་བགྲོ་གླེང་ཆེན་མོ་ཐེངས་གཉིས་པ་དབུ་འཛུགས་གསུང་བཤད་གནང་།
གཡུང་དྲུང་བོན་མཉམ་འབྲེལ་ལྷན་ཚོགས་ཀྱི་དྲུང་ཡིག་པ། སྒོ་རིགས་དགེ་བཤེས་ཤེས་རབ་གྲགས་པས། འབྱུང་རྩིས་ཀྱི་བྱུང་རིམ་དང་འབྲེལ་ཏེ་བྱུང་ཁུངས་ལ་དཔྱད་པ་ཞེས་པའི་སྐོར་ནས་བགྲོ་གླེང་གནང་། བྱ་བཏང་རི་ཁྲོད་ཀྱི་བཙུན་མ་ཁྲི་བཙུན་གཞན་ཕན་གྱིས། དེང་རབས་ཀྱི་བཙུན་མའི་ཤེས་ཡོན་ཞེས་པའི་སྐོར་ནས་བགྲོ་གླེང་བྱས། ཚེ་དབང་རིག་འཛིན་གྱིས། ཞང་བོད་རྒྱལ་རབས་རགས་བཤད་ཅེས་པའི་སྐོར་ནས་བགྲོ་གླེང་བྱས། རྒྱལ་རོང་བཤད་སྒྲུབ་སློབ་གླིང་གི་བསོད་ནམས་ཡེ་ཤེས་ཀྱིས། བོན་ཡིག་དང་བོད་ཡིག་ཐད་ནས་བགྲོ་གླེང་བྱས། ཤར་རྫ་རི་ཁྲོད་ཀྱི་ཤར་དྲུང་མུ་ཧ་རས། གཡུང་དྲུང་བོན་གྱི་མི་སྣ་གསོ་སྐྱོང་བྱེད་ཚུལ་སྐོར་གྱི་བགྲོ་གླེང་བྱས།
མཉམ་འབྲེལ་ལྷན་ཚོགས་ཀྱི་ཚོགས་གཙོ་གཞོན་པ། སྟག་ཞིག་སྤྲུལ་སྐུ་ཡེ་ཤེས་ཉི་མ་མཆོག་གིས། དད་ལྡན་མང་ཚོགས་ལ་དགེ་སྐུལ་སློབ་གསོ་གནང་། མཉམ་འབྲེལ་ལྷན་ཚོགས་ཀྱི་བློ་འདྲི་མི་སྣ་མཁས་དབང་སྐྱང་སྤྲུལ་དྲི་མེད་འོད་ཟེར་རིན་པོ་ཆེས། དད་ལྡན་མང་ཚོགས་ལ་ཐེག་ཆེན་སེམས་བསྐྱེད་དང་སྐྱབས་འགྲོའི་ཁྲིད་ལུང་གནང་།
ཆུ་ཚོད་༥ སྟེང་། རྩོད་པ་བ་ཀུན་ཚད་མའི་དམ་བཅའ་ཆེན་མོ་འཚོགས། མཉམ་འབྲེལ་ལྷན་ཚོགས་ཀྱི་ཚོགས་ཞུགས་མི་སྣ་ལྷན་རྒྱས་གླིང་ཚན་དམ་བཅའ་ཆེན་མོར་མཉམ་ཞུགས་གནང་བ་བཅས་ཉིན་གསུམ་པའི་གནས་ཚུལ་རགས་རིམ་ཙམ་མོ།།